Thauleemee fenvaraamedhu Philippines aa Raees hehddhevi bodu dhogu falhaa'araifi - One Online\nފިލިޕީންސްގެ ރައީސް ކަމަށް މިމަހު ނުވަވަނަ ދުވަހު އިންތިޚާބުވެފައިވާ ފާޑިނާންޑް މާކޯސް ޖޫނިއަރ. ފޮޓޯ އޭޕީ\nފިލިޕީންސްގެ ރައީސަކަށް ވުމަށްޓަކައި ތައުލީމީ ސަނަދެއް ބޭނުމެއް ނުވެއެވެ. ލިޔާންކިޔާން އެނގިފައި ފިލިޕީންސްގެ ރައްޔިތަކަށް ވަންޏާ އެއޮތީ ރައީސްކަމަށް ކުފޫ ހަމަވެފައެވެ. ޔުނިވަރސިޓީ ޑިގްރީއެއް އޮތުމަކީ ބޯނަހެކެވެ. ވަކިން ޚާއްސަކޮށް ބޭރުގެ މަގްބޫލު ޔުނިވަރސިޓީއަކުން ޑިގްރީއެއް ހާސިލްކޮށްފައިވުމަކީ ފިލިޕީންސްގައި ވަރަށް ބޮޑު ގަދަރުވެރިކަމެއް ލިބޭ ކަމެކެވެ.\nފިލިޕީންސްގައި މިމަހު ނުވަވަނަ ދުވަހު ބޭއްވުނު ރިޔާސީ އިންތިޚާބު ފާޑިނާންޑް މާކޯސް ޖޫނިއަރ ކާމިޔާބު ކުރެެއްވިއިރު އޭނާގެ ކެމްޕޭނުން ބުނަމުންދިޔައީ މާކޯސްއަކީ އިނގިރޭސިވިލާތުގެ އެންމެ ދުވަސްވީ އަދި އެންމެ މަގްބޫލު ޔުނިވަރސިޓީކަމަށްވާ އޮކްސްފަޑް ޔުނިވަރސިޓީން 1970ގެ އަހަރުތަކުގެ ތެރޭގައި ސޯޝަލް ސްޓަޑީޒްގެ ދާއިރާއިން ޑިގްރީއެއް ހާސިލް ކުރައްވާފައިވާ ބޭފުޅެއް ކަމުގައެވެ. އެކި އިންޓަރވިޔުތަކުގައި ޚުދު މާރކޯސްވެސް ވަނީ އޭނާއަށް އޮކްސްފަޑް ޔުނިވަރސިޓީން ޑިގްރީއެއް ލިބިފައިވާ ކަމަށް ވިދާޅުވެފައެވެ.\nމައުލޫމާތު ހޯދައި ލިބިގަތުމުގެ ހައްގު ކަށަވަރުކޮށްދޭ ގާނޫނުގެ ދަށުން މާރކޯސްގެ ޑިގްރީގެ ސައްހަކަން ދެނެގަތުމަށް އޮކްސްފަޑް ޔުނިވަރސިޓީގައި ފިލިޕީންސްގެ ބަޔަކު އެދިގެން އެ ޔުނިވަރސިޓީން މާކޯސްގެ ވަނަވަރު ހާމަކުރިއިރު އޭނާއަށް ލިބިފައިވަނީ ޑިގްރީއެއް ނޫނެވެ. އެ ޔުނިވަރސިޓީގައި ޑިގްރީ ޕްރޮގްރާމެއްވެސް މާކޯސް ފުރިހަމައެއް ނުކުރެއެވެ. މާކޯސް ޖޫނިއަރ އަށް ޔުނިވަރސިޓީން ދީފައިވަނީ ޚާއްސަ ޑިޕްލޮމާއެކެވެ. އެވެސް ދީފައިވަނީ މާކޯސްގެ ބައްޕަ ފާޑިނާންޑް މާކޯސް ސީނިއަރ އަކީ އޭރު ފިލިޕީންސްގެ ރައީސްކަމަށް ވެފައި އޮކްސްފަޑް ޔުނިވަރސިޓީގެ ވެރިންގާތު އާދޭސްކޮށްގެން އޭނާގެ ދަރިފުޅަށް ޔުނިވަރސިޓީގެ ލޯގޯޖެހި ކޮންމެވެސް ކަރުދާސްކޮޅެއް ދިނުމަށް ތަކުރާރުކޮށް އެދިގެންނެވެ.\nއޮކްސްފަޑް ޔުނިވަރސިޓީގައި މާކޯސް ޖޫނިއަރ ހޭދަކުރި މަދު ދުވަސްކޮޅުގެ ތެރޭގައި ފާސްވި އިމްތިހާނެއްވެސް ނެތެވެ. މިހުރިހާ ރިކޯޑުތަކެއް މިހާރު އޮކްސްފަޑް ޔުނިވަރސިޓީން ހާމަކުރީމާ މާކޯސް ޖޫނިއަރގެ އޮޅުވައިލުންތައް ފެނިފައި ވަރަށް ގިނަބަޔަކު ވަނީ ހައިރާންކަން ފައުޅުކޮށްފައެވެ. އަމިއްލަ ތައުލީމީ ފެންވަރާމެދު ރައްޔިތުންނަށް މިވަރުގެ އޮޅުވާލުމެއް އޮޅުވައިލި މީހަކު ރައްޔިތުންގެ ފައިސާޔާ ބެހޭ ކަންކަމުގައި އަދި ކިހާވަރަކަށް އޮޅުވައިލާނެތޯ އެމީހުން ސުވާލުވެސް ކުރެއެވެ. މާކޯސް ޖޫނިއަރ އަކީ ފިލިޕީންސްގެ ތާރީޚު ދުށް އެންމެ ޚުދުމުޚުތާރު އަދި އެންމެ ކޮރަޕްޓް ރައީސްކަމަށް ބުނެވޭ ފާޑިނާންޑް މާކޯސް ސީނިއަރގެ ދަރިކަލުންނެވެ.\nގުޅޭ ޓެގު ސިޔާސީ ޕިލިޕީންސް


Ahanneh nudhan-p passport dhiyaee kihiney? - Hali News\nއަހަންނެއް ނުދަން -ޕާސްޕޯޓް ދިޔައީ ކިހިނެއް؟\n06 February 2021, 09:54\nއަހުމަދާއި ހަސަނަކީ އެއް ދާއިރާއެއްގައި މަސައްކަތްކުރާ ދެ އެކުވެރީންނެވެ. އެއްފަހަރަކު މި ދެ އެކުވެރީންނަށް ރާއްޖެއިން ބޭރަށް ދިޔުމަށް ދަތުރެއް ލިބުނެވެ. މި ދަތުރުގައި އަހުމަދާއި ހަސަނު ދިޔައީ ޕިލިޕީންސްގެ ވެރިރަށް މެނީލާ އަށެވެ. އެތާގައި އޮތް އޭޝިއާގެ ޤައުމުތަކުގެ ސެމިނާރަކަށެވެ.\nއަހުމަދާއި ހަސަނު ބައިވެރިވާ ސެމިނާރު އޮތީ މި ދެމީހުން ބައިތިއްބާފައި ތިބި ހޮޓަލުގައެވެ. މި ދެމީހުން ނޫނަސް މި ސެމިނާރުގައި ބައިވެރިވާން އައިސްތިބި ހުރިހާ ޤައުމުތަކެއްގެ މީހުންވެސް ތިބީ ހަމަ މި ހޮޓަލުގައެވެ. ވަރަށް ފުރިހަމަޔަށް ހުރިހާ ކަމެއް ތައްޔާރުކޮށްފައިވާ ފަސްތަރީގެ ހޮޓަލެކެވެ. ކޮންމެ މީހަކަށް ސިޓިންރޫމަކާއި އެކުވާ ވަކި ކޮޓރިއެއް ހުއްޓެވެ.\nމި ސެމިނާރު ބާއްވާ ހޮޓަލާއި ވަރަށް ކައިރީގައި ސްޕާއެއް ހުރެއެވެ. މިއީ ހަސަނު ވަރަށް ހިތްހަމަނުޖެހޭތަނަކަށް ވިޔެވެ. އަބަދުވެސް ސްޕާއަށް ނުދިޔުމަށް އެންމެންނަށް ނަސޭހަތްތެރިވެއެވެ. ސެމިނާރުގެ ގަޑިތަކަށް މީހަކު ލަހުން ހާޒިރުވިޔަސް ސްޕާއަށް ދިޔަކަމަށް ޝައްކުކޮށް ވާހަކަ ދައްކައެވެ.\nކޮންމެ އަކަސް ސެމިނާރު ނިމެން އެއްދުވަހަށް ވުމުން އެ ދުވަހުގެ ހެނދުނު ހަސަނު އަހުމަދު ގާތު ބުނެފިއެވެ. ސެމިނާރު ނިމޭ ދުވަހުގެރޭ އަހަރެން ރާއްޖެ ދާން ބޭނުމެވެ. ނަމަވެސް ކުރިން ދެމީހުން ޕިލިޕީންސަށް މި އައީ ސެމިނާރު ނިމިގެން އެއްދުވަހު މަޑުކޮށްލާފައި ދާ ގޮތަށެވެ. ހަސަނު މިގޮތަށް ނިންމުމުން އަހުމަދު އެންމެ ރަނގަޅޭ ބުންޏެވެ. އެކަމަކު ތިމަންނަ ދާނީ ޓިކެޓްގައި އޮތްގޮތަށް އެއްދުވަސް މަޑުކޮށްލުމަށްފަހު ބާޒާރުކޮށްލައިގެން ކަމަށްވެސް ބުންޏެވެ. އެ ދުވަހުގެ މެންދުރުގެ ކެއުން ނިމުމުން ހަސަނު ހޮޓަލުގެ ރިސެޕްޝަންގައި އިން ކުއްޖައާ ޓިކެޓް ބަދަލު ކުރުމަށް ވާހަކަ ދެއްކިއެވެ. އެކުއްޖާ ބުނީ ޕާސްޕޯޓާއި އެކު ޓިކެޓްގެ ކޮޕީއެއް ގެނެސް ދިނުމަށެވެ. މިހެން ބުނުމުން ހަސަނު ކޮޓަރިއަށް ގޮސް އެތައް އިރެއްވި އިރުވެސް ނައެވެ.\nހަވީރު ސެމިނާރު ފެށުމުގެ ކުރިން ހަސަނު އަހުމަދާއި ބައްދަލުކޮށް ޕާސްޕޯޓް ގެއްލިއްޖޭ ބުނެފިއެވެ. އަހުމަދު ބުނީ ސެމިނާރު ނިންމާލާފައި ގޮސް ހޯދާނީ ކަމަށެވެ. ކޮންމެއަކަސް ސެމިނާރު ނިމިގެން ދެމީހުން ގޮސް ޕާސްޕޯޓް ހޯދަންފަށައިފިއެވެ. ހަސަނުގެ ކޮޓަރީގެ ބެޑްޝީޓް ނަގައި ގޮދަޑިއާއި ބާލީސްތައްވެސް ނަގައި ހޯދަން ފަށއިފިއެވެ. ހުރިހާ އަލަމާރިތައްވެސް ބަލައިފިއެވެ. ނަމަވެސް ޕާސްޕޯޓެއް ނުފެނުނެވެ. އެންމެފަހު ސެމިނާރުގައި ބައިވެރިވި އެހެން ޤައުތަކުގެ މީހުނާއިވެސް މިކަން ހިއްސާ ކޮށްފިއެވެ. ކޮންމެ މީހަކުވެސް ބުނަނީ ހަސަނު ކޮންމެ ތަނަކަށްވެސް ދަނީ ޕާސްޕޯޓް ހިފައިގެން ކަމަށެވެ. އެހެންކަމުން ހަސަނު ދިޔަތަންތަން ހަނދާންކޮށް އެތަންތަން ބަލަންވީ ކަމަށެވެ. މި އެންމެން ވެގެން ހޮޓަލުގެ ހުރިހާތަނެއް ބަލައި ނިމުނު އިރު ރޭގަނޑު9އެއްވެސް ޖަހައިފިއެވެ.\nސެމިނާރުގެ ހުރިހާ ބައިވެރިންވެސް ވަރަށް ކަންބޮޑުވެ، ރިސެޕްޝަންގެ ގޮނޑިތަކުގައި އިށީނދެލައިގެން ތިއްބައި ބޭރުން ހޮޓަލަށް އައިސް އަންހެން ކުއްޖަކު ވަދެއްޖެއެވެ. އެކުއްޖާގެ އަތުގައި ވަރަށް ރީތި ކޮތަޅެއް އޮތެވެ. މި ކުއްޖާ އައިސް ރިސެޕްޝަންގައި އިން ކުއްޖައާއި ވާހަކަ ދައްކަން ފަށައިފިއެވެ. އަދި އަތުގައި އޮތް ކޮތަޅުން އެއްޗެއް ނަގައި ދެއްކިއެވެ. އިރުކޮޅަކުން ރިސެޕްޝަންގައި އިން ކުއްޖާ އަތުގެ އިޝާރާތުން ހަސަނު ދެއްކިއެވެ. ބޭރުން އައި ކުއްޖާ ހަސަނު ގާތަށް އައިސް ކޮތަޅު ދިއްކޮށްލާފައި ބުންޏެވެ. "ސާރ އައި ތިންކް ދިސް އިޒް ޔުއާރޒް".\nއެންމެން ހައިރާންވެގެން ކޮތަޅު ހުޅުވަލީ އިރު ކަމަކު ދާކަން ނެތެވެ. ކޮތަޅުގައި ހުރީ ހަސަނުގެ ޒާތީ ސާމަނާއި ޕާސްޕޯޓެވެ. ދެން އެންމެން އަވަސްވެގަތީ މީ ހޮޓަލުގެ ކޮންޑިޕާޓްމެންޓެއްގައި މަސައްކަތް ކުރާ ކުއްޖެއްތޯ ބަލައި އެކުއްޖާއަށް ޝުކުރު އަދާކުރުމަށެވެ. ކަމުގެ ދެކޮޅު ހޯދައި ބެލިއިރު މި ކުއްޖާ މިވީ އެއްކަލަ ހަސަނު އެތަނަކާ ނުރުހޭ، އެންމެންގާތު އެތަނަށް ނުދިޔުމަށް ނަސޭހަތްދޭ ސްޕާގައި ޚިދުމަތްދޭން ހުންނަ ކުއްޖަކަށެވެ. އެންމެން ސުވާލުގެ ނަޒަރަކުން ހަސަނާ ދިމާއަށް ބަލަން ފެށުމުން ބުންޏެވެ. އަހަންނެއް ނުދަމެވެ. ދެން އަހުމަދު ހުރެފައި ބުނެލިއެވެ. ހަސަނެއް ނުދެއެވެ. އެކަމަކު ހަސަނުގެ ޕާސްޕޯޓް ދިޔައީ ކިހިނެއް ހެއްޔެވެ؟


Nuves Dhanna Meehunnah Muhinmu Vaguthu Fehna Naadhi - Othee Hamaekani Thaureef - Vaguthu\nމިއީ އާމިނަތު ނާދިޔާއެވެ. އިކޮނޮމިކް މިނިސްޓްރީގެ ޕީއާރްގައި މަސައްކަތް ކުރަމުންދާތީ އަހަރެން އޭނާ ދަންނަމެވެ. އަބަދުވެސް އިވެންޓެއް އޮންނަންޏާ ގުޅައެވެ. ހާލު ބަލަންވެސް ދޭތެެރެއަކުން ވާހަކަދައްކާލައެވެ. ނާދީއާއި އަހަަންނާއި ގާތް ގުޅުމެއް އުފެދުނީ މ.މުއްޔަށް ކުރި ދަތުރުގައެވެ. އެކި މީޑިއާތަކުގައި މަސައްކަތް ކުރާ މީހުންނާއެކު މުޅި ދުވަހު ނާދިޔާ އުޅުނެވެ. ވަޒީފާގެ ގޮތުން ކުރަން ޖެހޭ މަސައްކަތުގެ އިތުރުން، އެ ދުވަހު މުޅި ރަށު ތެރެ ބަލާލަން ދިޔައީ، ނާދީގެ ފަހަތުންނެވެ. އެއީ އަހަރެންނާއި ނާދީއާއި ރަހުމަތްތެރިކަން އުފެދުނު ދުވަހެއެވެ.\nނަމަވެސް އެއިރު ނާދީ އަކީ މިހާ މީހުންނަށް ރަނގަޅު މީހެއްކަން އަހަންނަށް ނޭގެއެވެ. ނާދީއާ ގުޅޭގޮތުން މިދިޔަ ހޯމަ ދުވަހު މީހަކު ފޭސްބުކްގައި ޖަހާލި ޕޯސްޓަށް އަހަރެންގެ ސަމާލުކަން ލިބުނީ، އެތައް ބަޔަކު ނާދީއަށް ތައުރީފްކޮށް ވާހަކަދައްކަން ފެށުމުންނެވެ.\nޒުވާން އަންހެނަކު ފޭސްބުކްގައި ޖެހި ޕޯސްޓުގައި ހުރީ ނާދީ އޭނާއަށް ކޮށްދިން ކަންތައްތަކަށް ޝުކުރު ވެރިވެފައެވެ. އެއާއެކު ނާދީއަށް ތައުރީފްކޮށް ވާހަކަދައްކަމުންދާ މީހުން މަދެއް ނޫނެވެ.\nއެ ޒުވާނާ ބުނިގޮތުގައި، ކޮންމެ ދުވަހަކުވެސް އޭނާ މެންދުރުގެ ބްރޭކަށް ގެއަށް ދިއުމަށް ކާރެއް ހޯދަން މަގުމަތީގައި މަޑުކުރެެއެވެ. އާއްމުކޮށް އެއީ12:00 އާއި12:30 އާއި ދޭތެެރޭގައި ކަމަށް އޭނާ ބުންޏެވެ. އެ ދުވަހު އޭނާއަށް ކާރެއް ލިބުން ވަރަށް ދަތިވެއްޖެއެވެ. އިތުރު މީހުން ތަކެއް އެ ސަރަހައްދުގައި ކާރެއް ހޯދަން މަޑު ކުރުމާއި އެގަޑިއަކީ ބާރުބޮޑު ގަޑިއެއްކަމުން އޭނާ އެތަނުން 20ވަރަކަށް މިނިޓް ވަންދެން މަޑުކުރިއެވެ. އެހެން ނަމަވެސް ކާރެއް ލިބޭގޮތް ނުވިއެވެ. އޭނާއާ ދިމާލަށް އައި ކާރުގެ ޑްރިވަރުވެސް އޭނާ ކައިރިން ދަނީ ކޮންތާކަށްތޯ އަހާލުމަށްފަހު ދިޔައީއެވެ. އަނެއްކާވެސް އޭނާ މަސައްކަތް ކުރީ ކާރެއް ލިބޭތޯއެވެ.\nނަމަވެސް ކުއްލިއަކަށް ސައިކަލެއްގައި އައި އަންހެނަކު އޭނާ ކައިރީ މަޑުކުރުމަށްފަހު ހިނިތުންވެލުމުން، އޭނާއަށް ހުރީ ވާނުވާ ނޭގިފައި ކަމަށް އޭނާ ބުންޏެވެ.\n"އަނެއްކާވެސް ހިނިތުންވެލާފައި އަހަރެން ކައިރީ ބުނީ، އަހަރެން ބޭނުންތާކަށް ޑްރޮޕްކޮށްދީފާނެ ކަމަށް. އަހަރެން ދެން ވިސްނާލީ އެއީ އަހަރެން ދަންނަ މީހެއްތޯ. އަދި އަހާވެސް ލިން. އަނެއްކާވެސް އެެއަށްވުރެ ބޮޑަށް ހިނިތުންވެލުމަށްފަހު ނުދަންނަކަމަށް ބުނެ، ބޭނުންތަނަކަށް ޑްރޮޕްކޮށްދޭނެ ކަމަށް ބުނި، އަދި އަހަރެން އޭނާގެ އޮފަރ ގަބޫލުކޮށް ސައިކަލު ފަހަތަށް އެރި". އެ ޒުވާނާ ފޭސްބުކްގައި ލިޔުނު ޕޯސްޓުގައި ވެއެވެ.\nއެއީ ނާދީއެވެ. ނާދީ އެ ޒުވާނާ ގެއަށް ލައިދިނުމުން، އެ ޒުވާނާ ނާދީއަށް ޝުކުރުވެރިވެ، އެފަދަ އަންހެނުން ސަޕޯޓް ދިނުމަށް ލިޔުނު ޕޯސްޓުގައި ވެއެވެ.\nއެ ޒުވާނާ ބުނީ، ނާދީ އޭނާ ކައިރިން ލައިދޭން ވީ ކޮންތާކަށްތޯ އެހީ ކަމަށެވެ. އަދި ގެއަށް ދިއުމުގެ ތެރޭގައި ވާހަކަދެއްކި ކަމަށްވެސް އޭނާ ބުންޏެވެ.\n"އޭނާ ބުނި، އަހަރެންނަކީ މިގޮތަށް އޭނާ ޑްރޮޕްކޮށްދިން 10 ވަނަ މީހާކަމަށް. އަހަރެން އޭނާއަށް ފައިސާ ދޭން އުޅުމުންވެސް އަތެއް ނުލި. އޭނާ ބުނީ. މިއީ އޭނާ ހުސްވަގުތުގައި ކުރާ ކަމެއް ކަމަށް. އަދި މިއީ ހަމައެކަނި އަންހެނުންނަށް ކޮށްދޭ ކަމެއް ކަަމަށް" އޭނާ ލިޔެފައި ވެއެވެ.\nއެ ޒުވާނާ ބުނީ، އަހަރެމުންގެ މި ކޮމިއުނިޓީ ބޭނުންވަނީ މިިކަހަލަ މީހުން ކަމަށެވެ. އަންހެނުން އަންހެނުންނަށް ސަޕޯޓްވުމާއި، އެހީތެރިވުން ކަމަަށެވެ.\n"މިހެން މަގުމަތިން ދާއިރު ވަރަށް ދެރަވޭ އަންހެން ކުދިން ކާރަށް އަތް ނަގައިގެން ތިބޭތީ. ހިތަށް އަރާ އަހަރެން ތަނަކަށް ދާން ލަސްވެފައި ނެތިއްޔާ ވައި ނޮޓް ގިވްއަ ޑްރޮޕްއޭ ހަމަ އޭޒް އަ ހިއުމަން" ނާދީ މިކަން ފެށުނު ގޮތް ކިޔައިދިނެވެ.\nނާދީ ބުނީ، މިގޮތަށް އޭނާ މީހުން ތަންތަނަށް ލައިދިނަސް ބަދަލުގައި އެއްޗެއް ބޭނުން ނުވާ ކަމަށެވެ. އަދި މިކަން ކުރާތީ އާއިލާ މީހުންނާއި ރައްޓެހިންގެ ސަޕޯޓްވެސް ވަރަށް ލިބޭ ކަމަށް އޭނާ ބުންޏެވެ.\n"މި ޕޯސްޓަށް ފަހު އަހަންނަށް ވަރަށް ޕޮޒިޓިވް ކޮމެންޓްވެސް ލިބޭ. ހާއްސަކޮށް ރައްޓެހިންގެ ފަރާތުން. އެ މީހުންވެސް ބުނޭ، އެ މީހުންވެސް މިކަން ފަށާނަމޭ، އެ މީހުން އިންސްޕިރޭޝަންއަކީ ނާދީއޭ" މީގެ އަހަރެއްހާ ދުވަސް ކުރިން އަމިއްލަ ސައިކަލެއް ލިބުނު ނާދީ ބުންޏެވެ.\nނާދީއަކީ ޗެރިޓީ ދުވުންތަކުގައިވެސް ބައިވެރިވަމުން އަންނަ ފިސާރި އަންހެނެކެވެ. އަދި ކުޅިވަރުގެ މައިދާނުން ވެސް ވަރަށް ގިނައިން ފެންނަ މޫނެކެވެ. އެގޮތުން އޭނާއަކީ ފުޓްބޯޅަ ކުޅޭ އަންހެނެއްކަންވެސް ފާހަގަކޮށްލަން ޖެހެއެވެ.\nކެންސަރު ޖެހިފައިވާ ކޮއްކޮއަށް ދައްތަ ވަމުންދާ އެހީ ކަރުނައިން ލޯ ތެއްމާލައިފި\nމަންމައަކު އޭނަގެ ލޯފަން ދަރިފުޅުގެ ދުނިޔޭގައި ކުލަ ޖައްސަނީ ފުޓްބޯޅަ ދަނޑުތެރެއިން!\nޖުލައި 12, 2019 10:19\nފޭސްބުކާ ނޫހުގަޖަހާ ބޮޑުގުޅަވަނީ މަޝްހޫރުކަން ހޯދަން..ހެޔޮހިތުން ކުރާކަންތަށް ނުޖެހޭނެ އިސްތިހާރު ކުރާކަށް..\nޖުލައި 12, 2019 11:03\nއަހަރެން ވަރަށް ކުރާ ކަމެއް\nމީގެ ދެވަރަކަށް އަހަރު ކުރިން އޮތް ޓްވިޓްސަލް މުބާރާތެއްގެ ޕްރެކްޓިސް ނިންމާފަ އަޅުގަނޑުވެސް އެކަނި ގެއައް ދަނިކޮށް ފެނިގެން ނާދީ އައިސް ރައިޑެއް ބޭނުންތޯ ސުވާލުކޮށްފަ ރައިޑެއް ދިން. ދިހަ ވަރަކަށް މީހުން ތެރެއިން އަޅުގަނޑުމީ ފުރަތަމަ މީހާ ކަމަށް އެހެންވީމަ މިބަލަނީ ? ނާދީއަށް ހެޔޮ ޖަޒާ ދެއްވުންއެދި ދުޢާ ކުރަން. އާމީން.\nޖުލައި 12, 2019 11:46\nވަރަށް ސަޅި ކަމެއް. ވަރަށް ގިނައިން ކުރާ ކަމެއް. އެކަމަކު އެއްދުވަހަކު މުސްކުޅި ފިރިހެނަކު ބުރުޒުމަގުން ބިސް ބުރު ސަރަހައްދުން ހަމަ ކާރަށް އަތްނަގަނީ. މުންޑު އަދެފަ ހުދު ގަމީސް ލާފަ. ދެތިން ކާރު މަޑު ކުރުވާގެން ވެސް އެބޭބެއަށް ދަތުރެއް ނުލިބުން. ކައިރިއަށް ސައިކަލްގަ ގޮސް ބުނެފިން. ބޭބެ ކޮންތާކަށް ދާންހޭ. ބުނީމަ ބުނީ ބަންޑާރަ މިސްކިތަށްދާންވެގެން. ގެންގޮސްދީފާނަމޭ އަރާށޭ. ބުނީމަ ބުނީ ނޫނެކޭ. ގޭގަވެސް ހުންނާނޭ ދެތިން ސައިކަލު. ކޮންމެ ކުއްޖެއް ކައިރީ ބުނެލިޔަސް ގެންގޮސްދޭނެއޭ. ވަރަށް ބޮޑާ ގޮތަކަށް ނޫނީ ބަދަލުގައި އެއްޗެއް ދޭން ޖެހިދާނެ ކަމަށް އަވަހަށް ސަލާމަތްވާން ބުނެލާ ގޮތަކަށް އެބޭބެ މިވާހަކަ ބުނެލީ. މާލެ މީހަކަށް ވީމަ ކަމަށް ވެސް ވެދާނެ. ދެން އެހެން ބުނީމަ ދެން ބޭބެ އެހެންވިއްޔާ ދަނިއްޔޭ ކިޔާފަ ނައްޓާލަން ހެދީމަ އެއްޗެއް ވިސްނިގެން ހެން ހީވަނީ ބުނީ ސައިކަލަށް އަރަން ވެސް ތަންކޮޅެއް އުދަގުލޭ. މިއީ މިއުމުރުގެ މީހެއްގެ ފަރާތުން އަދި ތަންކޮޅެއް ސާލިޙް މީހެއްގެ ފަރާތުން ދިމާވި ކަމަކަށް ވާތީ ދެރަވުމެއް ވެސް ލިބުނީތީ އިތުރު ފަރާތަކާ ހިއްސާ ކޮށްލުމުގެ ގޮތުން ހިމަނާލި ކޮމެންޓެއް. އެކަމަކު ވެސް މިހާރުވެސް މަގުމަތިން އެހެން ތަނަކުން ވިޔަސް މިފަދަ މީހެއް ފެނެއްޖިއްޔާ އެހީތެރިވެދެން. އެހީތެރި ނުވެވި ބިޒީކޮށް ތަނަކަށް ދާފަހަރަކު ވެސް އެކަމެއް އަވަހަށް ނިމިއްޖިއްޔާ އެމުހްތާދު ބޭނުންވެފައި އަދި ވެސް އެމީހާ އެތާ ހުރިތޯ ބަލާފަ ހުރިއްޔާ އެހީވެލަން\nޖުލައި 12, 2019 12:18\nއަހަރެންގެ ދަރިފުޅު ވެސް ގެންގޮސް ދިން ޝުކުރިއްޔާ ނާދީ...\nޖުލައި 12, 2019 13:31\nނާދީ ހުރީ ހުސްކޮންތަ؟\nޖުލައި 12, 2019 14:05\nއަދި މިހުރީ ހުސްކޮށް ..ރަނގަޅު ކުއްޖަކު ދިމާނުވޭ އަދި..ރަނގަޅު މީހަކު ދިމާވެއްޖެއްޔާ2އަންބަށްވެސް އިންނަން މިވިސްނަނީ. އެކަމު ވަރަށް ކެއާކުރާ މީހަކާ ނޫނީ2އަންބަށް ނީންނާނަން..\nޖުލައި 12, 2019 14:25\nވަރަށް އުޅެފިން މީހަކު ލިބޭތޯ، ކައިވެނި ޕޭޖު ގަވެސް ޖެހީމު، އެކަމަކު ހަމަ މުއްސަނދި މީހަކު ނުވި. މިވަރަށް އެޓެންށަން ލިބޭ ކަންކަން ކުރާ އިރުގަ ވެސް ގާސިމް މެން ކަހަލަ މީހަކު އަތަކުނުޖެހުނު. ގާސިމް ޕުލީސް ފޮލޯ މީ އޮން އިންސްޓާ!!!!!\nޖުލައި 12, 2019 15:03\nތިއީ ނޫހުގައި ޖަަހަން ރަގަޅު ހަބަރެއް ނޫން. ސަބަބަކީ ފިރިހެންވެރިން ތިކަމުގެ ނާޖާއިޒު ފާއިދާ ދެން ނަގާން ފެށުން.\nއޮގަސްޓް 3, 2019 16:18\nއަހަރެން ތިން އަންހެނަކަށް ތި ހިދުމަތްދޭތާ ފަނަރަ އަހަރު ގިނަބަޔަކަށް އެކަންނޭންގޭ ، މީހުން ހީކުރަނީ އެއީ އަހަރެންގެ ތިން އަނބިންކަމަށް.....\nދިވެހި އަންހެން ދަރިޔެއްގެ އިޙްސާސް.\nސެޕްޓެމްބަރު 2, 2019 16:32\nއަސްލު ވަރަށް ދެރަވޭ ކާރެއް ނުލިބި ގިނަވަގުތު މަގުމަތީގަ ހުންނަ އިރު ކާރު ސައިކަލު ގެނގުޅުއްވާ ބޭކަނބަލުންވެސް ބަލާލާފައި އަޅާވެސް ނުލާ ދާތީ. ތަނަކަށް ދާން ލަސްވެގެން ކާރެއް ނުލިބޭގަޑީގަ ވަރަށް އެކްސްޕެކްޓް ކުރަން އެކަހަލަ ގަދިއެއްގައި ވެހިކަލް ގެންގުޅުއްވާ ކަނބަލެއްގެ އެހީތެރިކަމެއް ލިބޭނަމަޔޭ. ނާދިޔާ ފަދަ ކަނބަލުންނަށް ސާބަސް! ތީ ފިސާރި ކަނބަލެއް! ތިބާޔަށް ރަޙުމަތް ލައްވާށިއެވެ. ތިފަދަ ކަނބަލުން މި ޤައުމަށް ބޭނުންފުޅުވަނީ.


vnews - ލ. ގަމަށް ގަބުރެއް ލައްގައިފި\nލ. ގަމަށް ގަބުރެއް ލައްގައިފި\nމަރުވެފައިވާ މީހެއްގެ ހަށިގަނޑު ލ. ގަމު ގޮނޑުދޮށަށް ލައްގާފައި އޮއްވާ ފެނިއްޖެ އެވެ.\nފުލުހުން ބުނީ، ލ ގަމު ގޮނޑު ދޮށުން މަރުވެފައިވާ މީހެއްގެ ހަށިގަނޑު ފެނުނީ މިއަދު ހެނދުނު 6:30 ހާއިރު ކަމަށާއި ތަހުގީގަށް ބޭނުންވާނެ މައުލޫމާތާއި ޑީއެންއޭ ސާމްޕަލް ނެގުމަށްފަހު އެ ހަށިގަނޑު ވަޅުލާފައިވާ ކަމަށެވެ.\nގަމު ކައުންސިލް މެމްބަރު ހުސައިން ހަލީމް މިއަދު ވިދާޅުވީ މަތިމަރަދޫ އަވަށާއި ތުނޑި ވަކިކުރާ މަގުގެ އިރުމަތީ ފަރާތު ގޮނޑުދޮށަށް އެ ހަށިގަނޑު ލައްގާފައި އޮއްވައި ހެނދު ފެނުނީ އާއްމު މީހަކަށް ކަމަށާއި އަދި މިއަދު ހެނދުނު 10:00 ޖަހާ އެހާކަންހާއިރު އެ ހަށިގަނޑު ވަޅުލާފައިވާ ކަމަށެވެ.\nހަލީމް ވިދާޅުވީ އެ ހަށިގަނޑު އޮތީ ވަރަށް ބޮޑަށް ކުނިވެފައި ކަމަށާއި، ގިނަދުވަސްވުމުގެ ސަބަބުން ބޮލާއި ދެއަތް ވެސް ހަށިގަނޑާއި ވަކިވެފައިވާ ކަމަށެވެ. ބެލެވޭ ގޮތުގައި އެމީހާ މަރުވެ މޫދު ތެރޭގައި އޮންނަތާ މަހަކަށްވުރެ ގިނަދުވަސްވެދާނެ ކަމަށް ވެސް އޭނާ ވިދާޅުވި އެވެ.\nގަން، ރީޖަނަލް ހޮސްޕިޓަލުގެ އޮފިޝަލަކު ވިދާޅުވީ، މަރުވެގެން ލައްގާފައިވާ މީހާގެ އިސްކޮޅުގައި ފަސް ފޫޓު ހުންނާނެ ކަމަށް ބެލެވޭ ކަމަށާއި އޭނާ ލާފައި އޮތީ ޑައިވިން ކުރާއިރު ބޭނުންކުރާ ކަހަލަ ބޮޑީ ޝޫޓެއް ކަމަށެވެ.\nއެ މީހާގެ ޑީއެންއޭ ސާމްޕަލް ނަގަން ހަރަކާތްތެރިވި ޑޮކްޓަރާއި ހަވާލާދީ އޮފިޝަލު ވިދާޅުވީ، ބޭރުފުށުން ޖިންސް ވަކިކުރަން ނޭނގޭ ވަރަށް ހަށިގަނޑު ހަލާކުވެފައިވީ ނަމަވެސް އެއީ އަންހެނެއްގެ ހަށިގަނޑު ކަމަށް ވަރަށް ބޮޑަށް ބެލެވޭ ކަމަށެވެ.\nގަމުން ގޯތި ވިއްކަމުންދިޔަ ބަޔަކު ހައްޔަރުކޮށްފި


2 aharah fahu minivan dhuvahuge fulhandhuburu mifaharu onnaane | Mihaaru\nމީގެ ހަތަރު އަހަރެއްހާ ދުވަސް ކުރިން 2014 ވަނަ އަހަރު ބައިވެރިވި ފުޅަނދެއް.\nދެ އަހަރަށް ފަހު މިނިވަން ދުވަހުގެ ފުޅަނދުބުރު މި ފަހަރު އޮންނާނެ\n21 ޖުލައި 2019 - 13:477comments\nމިނިވަން ދުވަހާ ގުޅުވައިގެން ކުޑަކުދިންނާއި އާންމުންގެ ސަމާލުކަން އެންމެ ބޮޑަށް ލިބޭ ފުޅަނދުބުރު ދެ އަހަރަށް ފަހު މި އަހަރު އޮންނާނެ ކަމަށް ހޯމް މިނިސްޓްރީން މިއަދު ބުނެފި އެވެ.\nމި އަހަރުގެ މިނިވަން ދުވަހުގެ ފުޅަނދުބުރު ދުއްވުން އޮންނާނީ މާލޭގެ ބޮޑެތި މަގުތަކުގައި އަންނަ ހޮނިހިރު ދުވަހުގެ ރެ އެވެ.\nހޯމް މިނިސްޓްރީން ބުނީ ފުޅަނދުބުރު މަޖީދީމަގު، ސޯސަންމަގު، އަމީރުއަހުމަދު މަގު، ބޮޑުތަކުރުފާނުމަގުގައި ކުރިއަށް ގެންދާ އިރު، ފުޅަނދުބުރު އާންމުންނަށް ދައްކާލާނީ އަންނަ އާދިއްތަ ދުވަހު އެވެ. އެގޮތުން ފުޅަނދުތަކުގައި ބާއްވާ ކުޅިވަރުތަކާ އެކު އެކަން ކުރިއަށް ގެންދާނީ އިންޑަސްޓްރިއަލް ޒޯންގައި ކަމަށް ހޯމް މިނިސްޓްރީން ބުންޏެވެ.\nއެ މިނިސްޓްރީން ބުނި ގޮތުގައި ފުޅަނދުތައް ތައްޔާރުކުރަނީ ސަރުކާރުގެ ކުންފުނިތަކުންނެވެ.\nމީގެކުރިން ކުންފުންޏަކުން ތައްޔާރު ކުރި ފުޅަނދެއް.\nދެ އަހަރަށް ފަހު މިނިވަން ދުވަހުގެ ފުޅަނދުބުރެއް ބާއްވާ އިރު، މިފަދަ ކަމެއް އެންމެ ފަހުން ބޭއްވީ 2016 ގަ އެވެ. މީގެ ކުރިން ފެންވަރު މަތީ ފުޅަނދުތަކެއް ސަރުކާރުގެ ކުންފުނިތަކާއި ބައެއް މިނިސްޓްރީތަކުން ތައްޔާރުކުރި އިރު، އެ ފުޅަނދުތައް ބަލަން މާލޭގެ މަގުތަކަށް އެތައް ހާސް ބަޔަކު ޖަމާވެ އެވެ.\nމިނިވަން ދުވަހުގެ ކުޅިވަރުތަކުގެ ތެރޭގައި ހިމެނޭ ހެވިކަމާ ކުޅިވަރު އޮންނާނީ އަންނަ ހުކުރު ދުވަހުގެ ރޭ ރަސްމީ ބޯޅަ ދަނޑުގަ އެވެ. އެ ކުޅިވަރުތަކުގައި ވިލިމާލެ އާއި ހުޅުމާލެ ހިމެނޭ ގޮތަށް މާލޭގެ ހަ ސްކޫލަކުންނާއި އެމްއެންޑީއެފް ބައިވެރިވާނެ އެވެ.\nކުޅިވަރުތަކުގައި ބައިވެރިވާ ސްކޫލްތަކަކަކީ ފަލާހު ޕްރީ ސްކޫލް، ދަރުމަވަންތަ ސްކޫލް، މުހްޔިއްދީން ސްކޫލް، އިސްކަންދަރު ސްކޫލް، ރެހެންދި ސްކޫލް، އަދި ވިލާ އިންޓަނޭޝަނަލް ހައި ސްކޫލެވެ. މިނިވަން ދުވަހާ ގުޅިގެން ބާއްވާ ޕެރޭޑާއި ރޫޓްމާޗް އޮންނާނީ އަންނަ ހޮނިހިރު ދުވަހު ހަވީރު މާލޭގެ ބޮޑަތި މަގުތަކުގަ އެވެ.\nމިނިވަން ދުވަހުގެ މުނާސަބަތުގައި ރައީސްގެ ދެކަނބަލުން ބާއްވަވާ ރަސްމީ ބައްދަލުކުރެއްވުން އޮންނާނީ އަންނަ ބުރާސްފަތިި ދުވަހުގެ ރޭ ދަރުބާރުގޭގަ އެވެ.\nއިތުރު ލިޔުންތައް މިނިވަން ދުވަސް ހޯމް މިނިސްޓްރީ


BREAKING: Curfew gai evves ulhadhakah huddha eh nudheveyne: Police | Mihaaru\nމާލޭގައި އަމިއްލަ ބަޔަކު ހިންގާ މާރުކޭޓެއްގައި ބަޔަކު ތަރުކާރީ ބަންދު ކުރަނީ.---ފޮޓޯ: ނިޝާން އަލީ/މިހާރު\nމާލޭ ސަރަހައްދުގައި ރޭގަނޑު 10 އިން ފަތިހު5އަށް ކާފިއު ހިންގަނީ\n04 އޯގަސްޓް 2020 - 16:34 86 comments\nމާލެ ސަރަހައްދުގައި ކޮވިޑް-19 ފެތުރުން އިތުރުވަމުން ދާތީ، ރައްކާތެރިކަމުގެ ފިޔަވަޅެއްގެ ގޮތުން މިރެއިން ފެށިގެން ކޮންމެ ރެއެއްގެ 10 އިން ފަތިހު5އަށް ބޭރަށް ނުކުމެ އުޅުން ސަރުކާރުން މަނާކޮށްފި އެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން މިހާރު ކުރިއަށް ގެންދާ މީޑިއާ ބްރީފިންގައި އިއުލާން ކުރި ގޮތުން ނަމަ މިރޭ 10 އިން ފެށިގެން ފަތިހު5އަށް ކާފިއު ހިންގާއިރު، ރޭގަނޑު 9:30 އިން ފެށިގެން ފިހާރަތަކާއި ކެފޭ/ރެސްޓޯރަންޓުތައް ވެސް ބަންދުވާނެ އެވެ.\nމީގެ އިތުރުން އޮފީސްތައް ހުޅުވި ނަމަވެސް އެއްފަހަރާ އޮފީހަށް ނެރެވޭނީ 50 ޕަސެންޓަށް ވުރެ މަދު މުވައްޒަފުން ކަމަށް ވެސް ވަނީ، އާ އުސޫލުގައި ހަމަޖައްސައިފަ އެވެ. އަދި މާލެ އިން ރަށްރަށަށް އެއްވެސް މީހަކަށް ދެވޭނީ ކޮންމެހެން ދާން ޖެހޭ ހާލަތެއްގައި އެކަންޏެވެ. މި ބަދަލާ އެކު، ކުރިން ދިން ލުއިތަކުގެ ތެރޭގައި ހިމެނޭ، ޕްރޮޖެކްޓްތަކުގެ މަސައްކަތްތަކަށް ރަށްރަށަށް ދެވޭ ގޮތަށް އޮންނަ ފަސް ދުވަހުގެ މުއްދަތު ވެސް ދެން ނޯންނާނެ ކަމަށް އެޗްޕީއޭ އިން ބުންޏެވެ.\nމިހާރު ކުރިއަށް ދާ ނޫސްވެރިންގެ ބައްދަލުވުމުގައި މައުލޫމާތު ދެއްވަނީ އެ ސެންޓަރުގެ ތަރުޖަމާން ޑރ. ނަޒްލާ ރަފީގާއި ހެލްތު މިނިސްޓްރީގެ ޕޮލިސީ ޕްލޭނިން އެންޑް އިންޓަނޭޝަނަލް ހެލްތު އާއިޝަތު ސާމިޔާ އަދި މާލޭ ސިޓީ ޕޮލިސްގެ އިސްވެރިޔާ ސުޕްރިންޓެންޑެންޓް އޮފް ޕޮލިސް އަބްދުﷲ ޝަރީފެވެ.\nމިދިއަ މަހު 1 ގައި، ދެ މަސް ދުވަހުގެ ލޮކްޑައުންއަށް ދިން ބޮޑެތި ލުއިތަކާ އެކު، ކޮވިޑް-19ގެ ބަލި މިހާރު ދަނީ ހައްތަހާ ބޮޑުވަމުންނެވެ. އެހެންކަމުން ބައެއް ކަންކަން ހަރުކަށިކުރުމުގެ ހާލަތަކަށް ހިނގައިދާނެ ކަމަށް، ސަރުކާރާއި ސިއްހީ ދާއިރާގެ ތަޖުރިބާކަރުން ގެންދިޔައީ އިންޒާރު ދެއްވަމުންނެވެ.\nއިތުރު ލިޔުންތައް ސިއްހަތު ބަލިތައް ހެލްތު ޕްރޮޓެކްޝަން އެޖެންސީ ސިއްހީ ކުއްލި ނުރައްކަލުގެ ހާލަތު ލޮކްޑައުން އެޗުއީއޯސީ


ޒިމްބާބުވޭ އަތުން މިސްރަށް ހަނިމޮޅެއް | Jazeera\tޒިމްބާބުވޭ އަތުން މިސްރަށް ހަނިމޮޅެއް - Jazeera\nޒިމްބާބުވޭ އަތުން މިސްރަށް ހަނިމޮޅެއް\nމުޙައްމަދު ޤާސިމް June 22, 2019 144 views0\nއެފްރިކާ ކަޕް އޮފް ނޭޝަންސްގެ ފުރަތަމަ މެޗުގައި ރޭ ޒިމްބާބުވޭ އަތުން 1-0 އިން މި މުބާރާތުގެ އެންމެ ކާމިޔާބު ޓީމު ކަމަށްވާ މިސްރު މޮޅުވެއްޖެއެވެ.\nގާހިރާގެ އިންޓަނޭޝަނަލް ސްޓޭޑިއަމްގައި ކުޅުނު މެޗުގައި މިސްރުގެ ހަމައެކަނި ލަނޑު، ޖަހައިދިނީ މެޗުގެ ފުރަތަމަ ހާފު ނިމެން ހަތަރު މިނެޓަށްވެފައިވަނިކޮށް މަހްމޫދު ޓްރެޒެގޭ އެވެ.\nރޭގެ މެޗު ފެށިގެން ފުރަތަމަ ތިން މިނެޓުގެ ތެރޭގައި، މިސްރުގެ ކުޅުންތެރިން ވަނީ ޒިމްބާބުވޭގެ ގޯލަށް ނުރައްކާތެރި ދެ ހަމަލާއެއް ފޮނުވާލައިފައެވެ. މި ދެ ހަމަލާވެސް ޒިމްބާބުވޭގެ ގޯލްކީޕަރު އެޑްމޯ ސިބަންޑާ ވަނީ މަތަކޮށްފައެވެ.\nއޭގެފަހުން، އެ ޓީމުގެ އަބްދުﷲ އެލް ސައީދު އާއި މުހައްމަދު ސަލާހަށް ލިބުނު ފުރުޞަތުތަކުގެ ބޭނުންނުހިފުނުއިރު، ޒިމްބާބުވޭ އަށް ލިބުނު ހިލޭޖެހުމަކުން އެ ޓީމު ލީޑް ނުނެގީ ހަމަ ކިރިޔާ އެވެ. އެ ބޯޅަ މިސްރުގެ ގޯލްކީޕަރު މުހައްމަދު އެލް ޝެންނާވީ މަތަކުރިއެވެ.\nމި މެޗުގެ ދެވަނަ ހާފުގައިވެސް، މިސްރުގެ ލީޑް ފުޅާކުރުމަށް ލިވަޕޫލްގެ ސަލާހަށް ލިބުނު ފުރުސަތުގެ ބޭނުންހިފޭގޮތެއްނުވިއެވެ. މި ހާފުގައި ޒިމްބާބުވޭ އަށް ނަތީޖާ އެއްވަރުކުރަން ލިބުނު ފުރުޞަތުގައި އޮވިޑީ ކަރާރޫ ފޮނުވާލި ބާރު ހަމަލާ، މިސްރުގެ ކީޕަރު އެލް ޝެންނާވީ މަތަކުރިއެވެ.\nމި މުބާރާތުގައި މިއަދު ކުޅޭ މެޗުގައި، މިސްރު އަދި ޒިމްބާބުވޭ ހިމެނޭ ގްރޫޕްގެ ދެވަނަ މެޗުގައި ބައްދަލުކުރާނީ ޑިމޮކްރެޓިކް ރިޕަބްލިކް އޮފް ކޮންގޯއާ ޔުގެންޑާ އެވެ.


(31 އޮކްޓޯބަރ 2019 އާ ގުޅޭ)\nލުއި ހިނިތުންވުމަކާއެކު މަޑުމަޑުން ބޯޖަހާލައި ދާރިއަން ހިނގައިގަތީ ކޮފީ މެޝިނާ ދިމާއަށެވެ. އޭނާ އައިސް ކޮފީ މެޝިން ހުރި ކަބަޑުގެ ވަތްގަނޑު ހުޅުވާލުމާއެކު އޭގައި ތަރުތީބުކަމާއެކު އަތުރާފައި ހުރި "ކޮފީ ޕޮޑްސް" ތަކަށް ބަލާލިއެވެ. އެތަނުން ހޭޒަލްއަށް ޓަކައި ޚިޔާރުކުރި ވައްތަރު ނަގައި ކޮފީ މެޝިނަށް ލިއެވެ.\nދާރިއަންގެ ކޮންމެ ހަރަކާތަކަށް ހޭޒަލްގެ ނަޒަރު ހުއްޓިފައިވި އެވެ. ޢާންމުކޮށް ފެންނަ ދާރިއަންއާ މިއަދު ހޭޒަލްއާ ބައްދަލުވި ދާރިއަން ތަފާތޭ ހޭޒަލްގެ ހިތް ބުނަމުން ދިޔައެވެ. ދާރިއަން އެހާ ގާތް ގޮތެއް މިނޫނީ ބަހައްޓާފައެއް ނުވެއެވެ. ޚާއްޞަކޮށް ހޭޒަލްގެ ގައިގާ އޭނާ އަތްލާފައެއް ނެތެވެ. ލިފްޓުތެރޭގައި އެވީ ކަންތަކުގެ ޚިޔާލާއެކު ހޭޒަލްގެ މެޔަށް ޒާތެއްގެ ގޮތެއް ވިއެވެ. ހިންދިރުވާލެވުމާއެކު ފުންނޭވާއެއް ހޭޒަލް ލިއެވެ. ދެއަތްދެއަތާ ހާކާލައި އިށީނދެ އިން ގޮތް ބަދަލުކޮށްލި ގޮތުން ހީވީ އޭނާގެ ސިކުނޑިއަށް އެ ވެރިވި ޚިޔާލުތަކާ ދުރުވެލަން ގެނައި ހަރަކާތްތަކެއް ހެންނެވެ. އިތުރަށް ހޭޒަލްގެ ޚިޔާލުތައް ވިއްސިވިހާލިވީ އަތްދަބަހުގެ ތެރެއިން ފޯނު ރިންގުވާން ފެށުމުންނެވެ. ކޮފީ މެޝިން ކައިރީ ހުރި ދާރިއަން ފަސްއެނބުރި ބަލާލައިފަ ވެސް އޭނާ ކުރަން ހުރި ކަންތައްކަށް ސަމާލުވިއެވެ. ހޭޒަލް އަވަސް އަވަހަށް އަތްދަބަހުން ފޯނު ނަގައި ރިންގު ކަނޑާލައިފިއެވެ. އެއާއެކު ފޯނުގެ އިސްކުރީނުން ލިއަމްގެ ނަން ފެނުނެވެ. ފޯނުކޯލު ކެނޑެންދެން ފޯނަށް ބަލަން އިނދެފައި ކޯލު ކެނޑުމާއެކު ފޯނު ސައިލެންޓަށް ލައިފިއެވެ.\n"ހިއާ..." ދާރިއަން އައިސް އެއް ކޮފީޖޯޑު ހޭޒަލްގެ ކުރިމަތީ ބަހައްޓަމުން ބުނެލިއެވެ. އަދި ދާރިއަންގެ ކޮފީ ޖޯޑު ހިފައިގެން ހޭޒަލް އިން ފަރާތުގައި އެކަކަށް އިށީނދެވޭނޭ ހެން ހުރި ސޯފާ ގޮނޑީގައި އިށީނދެއްޖެއެވެ. އޭނާގެ ލޮލުގައި ހޭޒަލްގެ ހަރަކާތްތައް އަޅައިގަތެވެ. އަވަސް އަރުވާލައިފަ ހޭޒަލް ފޯނު ދަބަހަށް ލީ ގޮތެވެ. ހޭޒަލްއަށް ފޯނުކޯލެއް އައުމުން ވެސް އޭނާ އެ ކޯލު ނުނެގުންވީ އެކަމާ ދާރިއަން ސުވާލު އުފެދުނު ކަމަކަށެވެ.\n"ނުނަގާ ކޯލެއްތަ އައީ" މާ ނޫން ގޮތަކަށް ދާރިއަން އަހާލިއެވެ.\n"ބައެއްފަހަރު އެހެން ވެސް ހަދަންވާނެ" މިހެންބުނެ ހޭޒަލްގެ ހިތުގައި އޮތް ހަޤީޤަތް ފަރުދާކޮށްލީ ހިނިތުންވުމަކުންނެވެ.\n"އެހެންވީމަ މީ އަހަރެމެން ދެ މީހުންގެ ވަގުތެއް ދޯ" ދާރިއަން ބުންޏެވެ.\n"މިއަދު މާ އުފާވެރިކަމެއްވީތަ؟ އެހެންޏާ ފެންނަ ދާރިއަންއަށްވުރެ މިއަދު ފެންނަނީ މާ ސަމާސާ ބޮޑު ދާރިއަންއެއް" ހޭޒަލް ބުނެލިއެވެ.\n"އެހެންވީމަ ކަމަކުނުދޭތަ؟" ދާރިއަން އެއްސެވެ.\n"އަހަރެންގެ ވޯކްގެ ދެބައިކުޅަ އެއްބައި ކަހަލަ ގޮތަކަށް މިހާރު ނިމިއްޖެ، އެ ކޮތަޅުގައި އެ އޮތީ... ބަލާލަބަލަ" ހޭޒަލްގެ ނަޒަރު ވަގުތުކޮޅަކަށް ދާރިއަންއަށް ހުއްޓިފައި ހުރުމަށްފަހު އޭނާ އައީ ހަޤީޤީ ބޭނުން ހާމަކުރިއެވެ. ދާރިއަންގެ ސަމާސާގައި ބައިވެރިވުމަކީ އެހާ ބުއްދިވެރި ކަމެއްނޫންކަން ހޭޒަލްގެ ޟަމީރު ބުނެދިނީއެވެ.\nހޭޒަލް އެދުނު ފަދައިން ދާރިއަން ކަންތައް ކުރިއެވެ. ހޭޒަލްގެ މަސައްކަތް ދާރިއަން ހީކުރި ވަރަށްވުރެ މާ ފުރިހަމައެވެ. ފަރުވާތެރިކަމާއެކު ޝައުގު ހުރެގެން ކޮށްފައިވާ މަސައްކަތެއްކަން ޔަގީނެވެ. ހޭޒަލްގެ ފުރަތަމަ މަސައްކަތައް ވާއިރު އެ މަސައްކަތް ދާރިއަންގެ އަތުގައި ބޭއްވުމުގެ ޝައުގު އޭނާގެ ހިތުގައި އުފެދުނެވެ. ނަމަވެސް އެކަން އޭނާ ހާމައެއް ނުކުރިއެވެ.\n"ފުރަތަމަ އެތިވީމާ ވަގުތު ނަގަނީ، މި ބަލައިގެންތާ ދެން އެހެން އެއްޗެހި ހަދާނީ.... އެހެން އައިޓަމްތައް ވެސް ހުންނާނެ، އައިޕެޑްގަ އަދި ހުރީ... ފައިނަލް ކޮށްފަ ދާރިއަންއަށް މައިލް ކުރާނަން" ހޭޒަލްއަށް ބަލަން ދާރިއަން އިންގޮތުން އޭނާއަށް އުނދަގޫވިއެވެ. ހޭޒަލްގެ ވާހަކަތައް އޭނާ އަޑުއަހާކަމެއް ވެސް ޔަގީނެއްނުވެއެވެ. ހީވަނީ އެހެންކަމަކަށް އޭނާގެ ޝައުގުވެރިކަން ހުއްޓިފައިވާ ހެންނެވެ.\n"ދާރިއަން..." ހޭޒަލް ގޮވާލިއެވެ. އެއާއެކު ދާރިއަން ހޫން ލައްވާލިއެވެ.\n"މިއަދު ޔޫ އެހާ ރަނގަޅު ދުވަހެއްނޫންކަންނޭނގެ... އެހެން ދުވަހަކުން އަހަރެން ގުޅާނަން، މިއަދަށް ދެން ނިންމާލަމާ" ހޭޒަލް ބުނެލިއެވެ.\n"ކައިވެނިކުރަން އަހަރެން ބޭނުން" ކުއްލިއަކަށް ދާރިއަން ބުނެލިއެވެ. ހޭޒަލްއަށް ލިބުނީ ހައިރާންކަމެވެ. އެ އަސަރުގެ ތެރެއިން އޭނާ ހިނިތުންވެލިއެވެ.\n"ދެން މެރީ ކުރަންވީނު...." ހޭޒަލް ބުންޏެވެ.\n"އަހަރެން މެރީކޮށްފިއްޔާ ހޭޒަލް އުފާވާނެތަ؟" ދާރިއަން އެއްސެވެ.\n"ކީއްވެ އުފާނުވާންވީ؟ ދާރިއަންއަށް ރަނގަޅު ގޮތްވާން އަހަރެން ވެސް އެދެނީ" ހޭޒަލް ބުންޏެވެ.\n"ވަރަށް ގިނަ އެއްޗެހި ހިތަށް އަރާ... އެކަމުގެ މައްޗަށް ޢަމަލުކުރާ ހިތް ވެސް ވޭ... އެކަމަކު އޭރުން ނަތީޖާ ރަނގަޅެއްނުވާނޭކަން އެނގޭ... ވަގުތީކަމެއް ބޭނުމެއްނޫން، ބޭނުންވަނީ އުމުރުގެ ބާކީބަޔާއި އޭގެ ފަހުގައި ވެސް... ދާއިމީ ކަމަކަށް އެކަންވާން، ހެޔޮ ގޮތުގައި... އެއްވެސް ނުބައިކަމެއްނެތި... އެކަމަކު... އެކަމަކު އަހަރެންގެ ނަސީބު އެފަދަ ކަމަކަށް ފުރުޞަތެއްނުދޭ، އެނޫނީ މިހާތަނަށް އައިއިރު އުނިވި އެއްވެސް ކަމެއްނެތް" ދާރިއަންގެ އަޑުގައިވީ ރިހުން ހޭޒަލްއަށް އިޙްސާސްވިއެވެ. އިހުނަށްވުރެ ބޮޑު ހައިރާންކަމެއް އޭނާއަށް ލިބުނެވެ. ދާރިއަންގެ ޒާތީ ދިރިއުޅުމާ ބެހޭ ގޮތުން ހޭޒަލްއަށް މާބޮޑު އެއްޗެއް ނޭނގެއެވެ. ދާރިއަން ކައިވެންޏެއް ނުކުރާކަން ހޭޒަލްއަށް އެނގެއެވެ.\nދިރިއުޅުމާ ބެހޭ ގޮތުން ވާހަކަދައްކަން ހޭޒަލް ފަސް ޖެހުނެވެ. އޭނާ ޤަބޫލުކުރަނީ މީހަކަށް ޚިޔާލެއްދޭން އޭނާއަށް ނޭނގޭނެކަމެވެ. އަމިއްލަ ދިރިއުޅުން ވެސް އޭނާއަށް ދަސްވެފައި ނެތީމައެވެ. އެއާއެކު ލިއަމްގެ މަތިން ހޭޒަލް ހަނދާންވިއެވެ. ހެނދުނު އޮފީހަށް ލިއަމް ނުކުމެގެން ދިޔައީ ރުޅި އައިސްފަ ހުރެއެވެ. އެ ދިޔަ މީހާ އެއްފަހަރު ވެސް ގުޅާ ނުލިއެވެ. އިރުއޮއްސެން އުޅެނިކޮށް އޭނާ ދާރިއަންއާ ބައްދަލުކުރަން އަންނަމުން ލިއަމްއަށް މެސެޖުކުރީމާ ވެސް ޖަވާބެއް ނުދިނެވެ. އެންމެފަހުން ލިއަމް އެ ގުޅީ އޭނާއަށް ގެއަށް އާދެވުނީމައޭ ހޭޒަލްގެ ހިތަށް އެރިއެވެ. ނަމަވެސް އޭނާ ލިއަމްގެ ކޯލު ނުނެގީ ގަސްދުގައެވެ. ރުޅި އަންނަންވީ ޚުދު އޭނާކަމުގައި ހޭޒަލްއަށް ޤަބޫލުކުރެވެއެވެ. ލިއަމްގެ ފުށުން ފެންނަނީ ދުވަހަކު ވެސް ފެންނާނޭ ކަމަކަށް ހީކުރެވިފައިވާ ކަންތައްތަކެއްނޫނެވެ. އެކަމާ ގުޅޭ ގޮތުން ސުވާލެއް ކޮށްލިޔަސް ލިއަމް ގާތަށް އަންނަނީ ރުޅިއެވެ. އެވަނީ ހޭޒަލް ޝައްކުކުރަނީ ކަމަށެވެ. މިކަމުގެ ހަޤީޤަތް ދެނެގަންނަން ހަދާނޭ ގޮތެއް ހޭޒަލްއަކަށް ނޭނގުނެވެ. މާލެއަކީ ބޮޑު ރަށެއްނޫނެވެ. ލިއަމްގެ ފަހަތުން ފާރަލާން ވިސްނިޔަސް އެކަން ކުރަންޏާ ހޭޒަލް ޖެހޭނީ އެހެން މީހެއްގެ އެހީތެރިކަން ހޯދާށެވެ. އަމިއްލަ ފިރިމީހާއަށް ފާރަލާން ވެގެންނޭ މިއުޅެނީ ބުނާކަށް ހޭޒަލްއަށް ކުޅަދާނަކަމަކަށް ނުވެއެވެ. އޭނާގެ ދިރިއުޅުމަށް އެހެން މީހަކު އިނގިލިދިއްކުރާކަށް ހޭޒަލް ނޭދެއެވެ.\nހޭޒަލް އަނގައިން ނުބުނުމުން ދާރިއަން ފަރުވާތެރިކަމާއެކު ބަލާލިއެވެ. އުނގުގައި ޖޯޑުކޮށްލެވިފައިވާ ދެއަތަށް ގެއްލިފައި ހޭޒަލް އިނެވެ. ލުއި ހިނިތުންވުމެއް ދާރިއަންގެ ތުންފަތުގައި ދުވެލިއެވެ. އޭނާގެ ދެއަތުގެ ތެރެއަށް ހޭޒަލް ގެނެސް ލާހިތުން އިނދެވެނީއެއްނޫނެވެ. އެހެންވިޔަސް އެފަދަ ކަންކަމަށް ހޭޒަލް މަރުޚަބާ ނުކިޔާނޭކަން ދާރިއަންއަށް ޔަގީންވެއެވެ. ސިކުނޑިއާއި ހިތުގައި އުތުރެމުން ދިޔަ ޚިޔާލުތަކާއެކު ދާރިއަންގެ ހިކެމުންދިޔަ ދެތުންފަތް އޭނާ ތެތްމާލިއެވެ. ގަސްދަކާނުލައި ވިޔަސް ކަމަކަށް އިސްނެގިދާނެތީ ދާރިއަން ޖެހިލުންވިއެވެ. އޭނާ ގޮނޑިން ތެދުވި ވަގުތު ހޭޒަލްއަށް ސިހުމެއް ލިބުނުތަން ދުށްޓެވެ.\n"ހިނގާ އަހަރެން ގެއަށް ލާދޭނަން" ދާރިއަން ބުންޏެވެ.\n"ޓެކްސީއެއްގަ ދާނީ... އޯކޭ ވާނެ" ހޭޒަލް ބުންޏެވެ.\n"ހަޒްބަންޑް ނާދޭތަ؟" ދާރިއަންއަށް އަހާލެވުނެވެ.\n"އޭނަ ބިޒީ...." ހޭޒަލް ނިކަން ފަސޭހައިން ބުނެލިއެވެ.\n"އެނގޭތަ މިއޮފީހަށް އައިކަން..." ދާރިއަން އަހާލީ ކަމެއް އޮޅުންފިލުވަން ބޭނުންވެފައި ހުރި ހެންނެވެ. ހޭޒަލް ހަމައެކަނި ހޫންއެއް ލައްވާލީއެވެ. އޭނާ ވެސް އިންތަނުން ތެދުވެއްޖެއެވެ. އަދި ކައިރީގައި ބައިންދާލާފައި އިން އަތްދަބަސް ނަގައި ހަށިގަނޑުގެ ހުރަހަށް ވާނޭހެން ކޮނޑުގައި އަޅުވާލައިފިއެވެ. ކުރިމަތީ ހުރި ކޮފީމޭޒުމަތިން ހޭޒަލް ހަދަމުންދާ ފޮށި ނަގައި ކޮތަޅަށް ލައިފިއެވެ. އޭނާ ދާން ތައްޔާރުވީއެވެ.\n"ވިލް ހީ މައިންޑް އިފް އައި..." ދާރިއަން ބުނަން އުޅެފައި ހުއްޓާލިޔަސް ހޭޒަލް ދެނެގެންފިއެވެ.\n"އަހަރެން ބޭނުންވާ ގޮތް އެއީ" ހޭޒަލް ބުންޏެވެ.\nޓެކްސީއިން ފައިބައިގެން ހޭޒަލް ގެއަށް ވަނެވެ. އެލެވޭޓާ ތެރެއިން ނުކުމެ އެޕާޓްމެން ދޮރުމަތީ ހޭޒަލް މަޑުކޮށްލިއެވެ. ފިނިނޭވާއެއް ދޫކޮށްލުމާއެކު އޭނާ ދޮރުހުޅުވާލީ ވަގުތުކޮޅަކު ދޮރުމަތީ މަޑުކޮށްލައިގެން ހުރުމަށްފަހުއެވެ. އެޕާޓްމެންޓް ތެރެއަށް ވަނުމާއެކު ހޭޒަލްއާ ބައްދަލުކުރީ ހިމޭންކަމެވެ. ގޭތެރޭގެ ބޮކިތައް ހުރީ ދިއްލާފައެވެ. މަޑު ހިނގުމުގައި އައިސް ހޭޒަލް ވަނީ ކޮޓަރިއަށެވެ. އެނދުގައި ބަންޑުން ލިއަމް އޮތެވެ. ހީވަނީ ނިދާފައި ހެންނެވެ. ހޭޒަލް ކޮޓަރިއަށް ވަދެ ދޮރުލައްޕާލީ ސިއްރުންނެވެ. އޭނާ އުޅުނީ ވެސް މަޑުންނެވެ.\nލިއަމްއަށް ހޭލެވުނު ގޮތަށް އޭނާ އަވަސް އަވަހަށް ބަލީސް ދަށުގައި އޮތް ފޯނު ނަގައި ބަލާލިއެވެ. އަށެއްޖަހައި ހިނގައްޖެއެވެ. ކޮޓަރިތެރޭގައި އޭނާނޫން މީހަކު ނެތުމުން ހޭޒަލް ނާންނަނީބާއޭ އޭނާގެ ހިތަށް އެރިއެވެ. ހޭޒަލްގެ ނަންބަރަށް ޑައެލް ކޮށްލިއެވެ. އޭނާ ގުޅުމުން ހޭޒަލް މިފަހަރު ކޯލު ނަގައިފިއެވެ. ކޮންތާކުތޯ ވަގުތުން ލިއަމް އެއްސެވެ.\n"ބޭރުގަ..." ހޭޒަލް ބުންޏެވެ.\n"ގެއަށް އަންނާކަށް ނުވޭތަ؟" ލިއަމްއަށް ބުނެވުނެވެ.\n"ކިހިނެއްވީ؟... ފްރެންޑަކާ ދިމާވެގެން ދެންމެ މި ކޮފީއަކަށް އެރީ، އަދިވަގުތުކޮޅެއްވާނެ..." ހޭޒަލް ބުންޏެވެ. އެއާއެކު ލިއަމްއަށް ދަތްކުނޑި ވިކާލެވުނެވެ. ނުތަނަވަސްކަން ވެރިވެގެންދިޔައެވެ.\n"ކިހާ ވަގުތުކޮޅެއް؟..." ލިއަމް އެއްސެވެ.\n"އެހެންނޭނގެ ބުނާކަށް" ހޭޒަލް ދިން ޖަވާބު ޤަބޫލުކުރަން ލިއަމްއަށް އުނދަގޫވިއެވެ. ހިތުގައި ތަފާތު ސުވާލުތައް އުފެދެން ފެށުނެވެ.\n"ކޮންތާކު ކޮފީ ބޯން ތިއިނީ... ކާކާއެއްކޮށް" ލިއަމް އެއްސެވެ.\n"ލިއަމް!... ބުނެފީމެންނު ފްރެންޑަކާއެކީއޭ، ސްޓީކްހައުސްގަ މީނީ، އެހެންނޫނަސް އަހަރެން ކޮފީ ނިންމާފަ ދާނަމޭ ބުނެފީމެންނު، ގެއަށް ނުގޮސް ދެން ދާންއޮތީ ކޮންތާކައްތަ؟ މާ ސުވާލު ތިކުރަނީ އަހަރެން ދޮގު ހަދަނީއޭ ހީވަނީތަ؟" ހޭޒަލް ބުނި އެއްޗަކުން ލިއަމްގެ ކަރުގައި ހީވީ ކައްޓެއް ޖެހުނު ހެންނެވެ. ވާހަކަ ނުދައްކާ ލިއަމް ފޯނު ކަނޑާލީއެވެ.\nކުއްލިއަކަށް އެނދުން ލިއަމް ފޭބިއެވެ. އަވަސް އަވަހަށް ފާޚާނައަށް ވަދެ މޫނު ދޮވެލައިގެން ނުކުތް ގޮތަށް ލިއަމް ސޯޓަކާއި ޓީޝާޓެއް ލައިފިއެވެ. ފޯނުން ހޭޒަލް ބުނި "ސްޓީކްހައުސް" އިންނަ ތަނެއް އޭނާ ހޯދާލިއެވެ. އޭރު އޭނާގެ ހިތް ބާރަށް ތެޅެއެވެ. ހޭޒަލް ވާހަކަދެއްކިއިރު ހީވަނީ ވަރަށް ސިއްރުން ވާހަކަދައްކާ ހެންނެވެ. އެކަމާ ވެސް ލިއަމްއަށް ވިސްނެނީއެވެ. އޭނާ ހަލުވިކޮށް ކޮޓަރިން ނުކުތެވެ.\n"ކޮންތާކަށް؟..." ބަދިގެތެރޭގައި ކާމޭޒެ ދޮށުގައި އިން ހޭޒަލް އަހާލިއެވެ. އެއާއެކު ލިއަމް އެނބުރިލީ ސިހިފައި ހުރި މީހަކު ފަދައިންނެވެ.\n"ޒެއްލު ގޭގަތަ؟..." ލިއަމްއަށް އަހާލެވުނެވެ.\n"ގޭގައެއްނޫންތަ މި ހުރެވުނީ... ކޮންތާކަށްދާން ލިއަމް ތި ނިކުތީ؟" ހޭޒަލް ތެދުވެ ދުރަށް ޖެހިލައި މޭޒު ދަށަށް ގޮނޑި ވައްދާލިއެވެ.\n"ތަނަކަށްނޫން... ކޮންއިރަކު ގެއަށް އައީ؟" ހޭޒަލްގެ ގާތަށް ލިއަމްއައެވެ.\n"ނޭނގެ ގަޑިބުނާކަށް، މަޣުރިބުގެ ފަހުން އައީ" ހޭޒަލް ބުންޏެވެ.\n"ދެންމެ އަހަރެން ގުޅީމަ ކީއްވެ ދޮގުހެދީ" ލިއަމް އެއްސެވެ.\n"ލިއަމް އަހަންނާ ތިވަރަށް ސުވާލުތިކުރަނީ... އަހަރެން ސުވާލެއް ކޮށްލަންވާއިރަށް ލިއަމް ހުންނަނީ ރުޅިގަދަވެފަ، ޖަވާބެއްދޭކަށް ބޭނުމެއްނުވޭ، ލިއަމް ކޮފީއަކަށް އަރާ ކޮންމެ ފަހަރަކު އަހަރެން ގާތު ބުނަންތަ، އަރަނީ ކޮންބަޔަކާއެކުކަން ބުނަންތަ؟... ކޮފީތައް ނިމޭނެއިރެއް ބުނަންތަ؟... ގިނަ ރޭ ރޭ ގެއަށް އަންނަނީ ކިހާ އިރަކުކަން ވެސް އަހަންނަކަށް ނޭނގޭ، އަހަރެން ވެސް ހާދަ ސުވާލެއް ލިއަމްއާ ކުރަން ބޭނުންވެޔޭ... ތެދަށް ބުނަންޏާ ލިއަމް އުޅޭނޫޅޭ ގޮތް އަހަންނަކަށް ނޭނގޭ... އަހަރެން އެންމެ ފަހަރަކު ދޮގެއް ހަދާލީމަ ލިއަމް ތި ނުކުތީ އަހަރެން ހޯދަން... އަހަރެން އުޅޭނޫޅޭ ގޮތެއް ބަލަންދާންވެގެން... އެހެންނޫންތަ!..." ހޭޒަލް ބުންޏެވެ. އެ ހިތުގައިވާ ރިހުމުގެ މައްޗަށް އޭނާ ބުއްދި އިސްކުރިއެވެ. ލިއަމްއަށް އެއްޗެއް ވިސްނައިދޭން ބޭނުންވާތީއެވެ.\n"އަހަރެން މިހާރު ރުޅިއެއް ނާދެއޭ... ޒެއްލު އެނގެން ބޭނުންވަނީ ކޮންކަމެއްތަ؟ އަހާބަލަ... އަހަރެން ހުރިހާ އެއްޗެއް ކިޔައިދޭނަން" ލިއަމް މަޑުމަޑުން ބުނެލިއެވެ. ހޭޒަލްގެ ދެއަތްތިލަގައި ލިއަމް ހިފާލިއެވެ.\n"އައި ބްރޯޓް ސަމްތިންގް ފޯ ޔޫ..." ލިއަމް ބުނެލިއެވެ.\n"އެނގޭ ފެނިއްޖެ... ޗޮކުލެޓެއްގަ ސޮރީއޭ ޖަހާފައި ފިނިފެންމަލަކާއެކު ގެނައީމަ ހުރިހާކަމެއް ހައްލުވޭތަ؟... އަހަރެން ކުށެއްކޮށްފަ ލިއަމްއަށް މާބޮނޑިއަކާ ފޯނަކާ އެއްޗެހި ސޮރީއޭ ޖަހާފައި ގެނެސްދިނިއްޔާ އަހަންނަށް މަޢާފުކުރާނަންތަ؟ ލިއަމްގެ ނަޒަރުގަ ކުށުން ބަރިއްޔަވުން އެހާ ވެސް ފަސޭހަތަ؟.... ލިއަމް ހީކުރަނީ އަހަންނަށް މުހިންމީ އެކަހަލަ ކަންކަންކަމައްތަ؟ ނޫން! އެހެންނެއް ވެސް ނޫންކަންނޭނގެ... އަހަރެންނަކީ ގަމާރެކޭ ދޯ ހީކުރަނީ، ކުޑަކުއްޖެއްގެ ވިސްނުމޭ އަހަރެންގެ ހުންނަނީ، އެހެންވީމަ ގަޔާވާ ކަހަލަ އެއްޗެއް ދީގެން ހިތް ރުއްސާލަނީ ދޯ" ހޭޒަލްގެ ހިތުގައި ޖެހިފައި ވިޔަސް އޭނާ އެކަމެއް ލިއަމްއަކަށް ނުދެއްކިއެވެ. ރޯން ބޭނުންވިޔަސް ލިއަމްގެ ކުރިމަތީ ރޯކަށް ހޭޒަލްގެ ޟަމީރު އެއްބަހެއް ނުވިއެވެ.\n"ސޮރީ... ތިކަހަލަ ގޮތަކަށް މީންކޮށްފައެއްނޫން އަހަރެން ޒެއްލުއަށް ކަންތައްތައް ކޮށްދެނީ، ގޯޑް ޕްރޮމިސް، އަހަރެން ޒެއްލުދެކެ ލޯބިން ގިފްޓް ހޯދައިދެނީ... ރުޅި އާދެވެނީ ޒެއްލު ވެސް ސުވާލުކުރާ ގޮތުން، ދެން މިކަން ނިންމާލަންވެއްޖެއެއްނު، އަހަރެން ވެސް ބޭނުމެއްނޫން ޒެއްލުދެކެ ރުޅިއައިސްފަ ހުންނާކަށް، ޕްލީޒް..." ލިއަމް ބުންޏެވެ. ހޭޒަލް އިރުކޮޅަކު ލިއަމްއަށް ބަލަން ހުރެފައި އެނބުރިލީއެވެ. ލިއަމްއަށް އޭނާ ދައްކާ ވާހަކައެއް ނުވިސްނެނީބާއޭ ހިތަށް އެރިއެވެ. ނޫނީ ޤަބޫލުކުރަން ބޭނުންނުވަނީބާއޭ ވެސް ހޭޒަލް ހިތަށް އެރިއެވެ.\n"ކާން ހަދަން މިއުޅެނީ" އެއްވެސް އަސަރެއްނެތް ފަދަ ގޮތަކަށް ހޭޒަލް ބުނެލިއެވެ.\nއެއް މަސް ފަހެވެ. ހަފްތާ ބަންދަށް ފަހު ސަރުކާރު ހުޅުވުނުތާ ދެވަނަ ދުވަހެވެ. ހެނދުނު އޮފީހަށް ދިޔަ ގޮތަށް ހޭޒަލްއަށް ލިއަމް ގުޅީ އާދައިގެ މަތިން ގުޅާއިރު ގައެވެ. ދެމެދުގައި އޮތް ގުޅުން އިހު އޮތް ގޮތަށް ބަދަލުވީއެވެ. ޖެހުނު އެއްވެސް މައްސަލައެއް ކޮޅެއްގައި ނުޖެއްސުނަސް އެކަންކަން ލިއަމް އޮއްބާލީއެވެ. އޭނާ އަޑުއަހަން ބޭނުންނުވާކަމެއްވީމާ އެކަމާ ވާހަކަދެއްކުން ވެސް ހުއްޓާލީއެވެ. ހީނުވިޔަސް ހޭޒަލްއަށް މިކަމުން ނޭދެވޭ އަސަރު ކޮށްފިއެވެ.\nލިއަމް ނޫޅޭ ވަގުތު ބަލައި ގޭތެރެ އެފުށް މިފުށަށް ހޭޒަލް ޖަހައިފިއެވެ. ލިއަމް ގެންގުޅޭ އިތުރު ފޯނު ފެނޭތޯއެވެ. ނަމަވެސް އެޔެއްނުފެނުނެވެ. ލިއަމް އެ ފޯނު ބޭނުމެއްނުކުރަމޭ ބުނާ ބުނުން ހޭޒަލް ޤަބޫލުކުރީ ދެނެވެ. ގޭތެރޭގައި ލިއަމްއަށް ފޯނު ފޮރުވޭނޭތަނެއް ނެތްކަން ހޭޒަލްއަށް ޔަގީނެވެ. ލިއަމްގެ އަތުގައި ވެސް ފޯނެއް އޮތްނަމަ ފެންނަ ވަރަށް ހޭޒަލް ފާރަލައިފިއެވެ.\nރޭގަނޑު ހޭޒަލް އިނީ ލިއަމްއާއެކު ނޫނީ ކޮޓަރިއަށް ނުވަންނާށެވެ. ނަފްސާނީ ގޮތުން ވެސް ހޭޒަލްއަށް އަސަރުކުރަން ފަށައިފިއެވެ. މިއީ އޭނާ ދުވަހަކުވެސް އުޅުނު ގޮތެއްނޫނެވެ. އުޅޭން ހިތަށް ވެސް އެރިގޮތެއް ނޫނެވެ. އެހެންނަމަވެސް ލިއަމް ކަމެއް ސިއްރުކުރާކަން އޭނާގެ ހަވަނަ ހިއްސު ބުނަނީ ޔަގީންކަމާއެކުއެވެ. އެ ސިއްރުކުރާކަމެއް ނުހޯދެނީސް ހޭޒަލްއަށް ދެން ހަމަޖެހުމެއް ލިބުމެއްނެތެވެ.\nލިއަމް ނިދިއައުމުން އޭނާ ނިދަންދަނީ ކަމުގައި ބުނެ ސިޓިންރީމު ސޯފާއިން ތެދުވިއެވެ. ހޭޒަލް ވެސް ޓީވީއާއި ބޮކިތައް ނިވާލާފައި ލިއަމްގެ ފަހަތުން ކޮޓަރިއަށް އަތުވެއްޖެއެވެ. އެނދަށް އެރި ލިއަމް ފޯނު ހިފައިގެން ވަގުތުކޮޅަކު އޮތެވެ. ހޭޒަލް ނިދާކަމަށް ހަދައި ދެ ލޯ މަރާލައިގެން އޮތެވެ. ހޭޒަލް އެފަދައިން ކަންތައްކުރަންފެށި ފަހުން އޭނާއަށް ފާހަގަވީ ލިއަމް އޭނާ ނިދާތޯ ބަލާކަމެވެ. އަދި އޭނާއަށް ފުރަގަސް ދީގެން ފޯނާކުޅެން އޮންނަ ކަމެވެ. ބޮޑަށް ލަފާ ކުރެވެނީ ޗެޓުކުރަނީ ކަމަށެވެ. ހޭޒަލް ހަރަކާތެއް ކޮށްލައިފިނަމަ ލިއަމް ސަމާލުކަމަށް އާދެއެވެ. އޭނާ އެކުރަނީ ކީއްކަމެއް ޔަގީންކޮށް ހޭޒަލްއަށް ހޯދިފައެއްނެތެވެ. އެހެންވިޔަސް މިރޭ އޭނާ ގަސްދުކުރަނީ ލިއަމް އެކުރާކަމެއް ހޯދާށެވެ.\nއެތައް އިރަކު ލިއަމް ފޯނާކުޅެން އޮވެފައި ބާއްވައިފިއެވެ. ދެން އޭނާ އެނދުގައި ހަމަޖެހިލައިފިއެވެ. އެއަށްފަހު ހޭޒަލްއަށް ބަލާލައި ގައިމަތީ ރަޖާ ރަނގަޅުކޮށްލައި ނިދަން ލޯ މަރާލައިފިއެވެ. ލިއަމްގެ ނިދި ހަރުވަންދެން ހޭޒަލް އޮތެވެ. ގަދަ ނިދީގައިކަން ލިއަމް އޮތީ ޔަގީންވުމުން ހޭޒަލް ލޯ ހުޅުވާލައި ފުންނޭވާއެއް ދޫކޮށްލިއެވެ. ސިއްރުން އެނދުގެ އެއްފަރާތަށް ޖެހެނެވެ. އަދި ވަގަކުއުޅޭހެން އެނދުމަތިން ހޭޒަލް ފައިބައިފިއެވެ. އިރުކޮޅަކު ލިއަމްއަށް ބަލަން ހުރެފައި މަޑުމަޑުން ލިއަމް އޮތް ފަރާތަށް ހޭޒަލް އައެވެ. އެނދުގެ އަރިމަތީ ކަބަޑުގެ މަތީ ޗާޖަށް ޖަހާފައި އޮތް ލިއަމްގެ ފޯނަށް ހޭޒަލް ބަލާލިއެވެ. އެ ފޯނު ޗާޖުން ނައްޓާލުމާއެކު ފޯނު ހިފައިގެން ހޭޒަލް އައިސް އިށީނީ އެނދުގެ ފައިލާކޮޅުގެ ކާޕެޓުމަތީއެވެ. މިވީ ދުވަސްތަކުގެ ތެރޭ ލިއަމްގެ ފޯނުގެ "ޕާސްކޯޑް"އާއި އެއްޗެހިވަނީ ހޭޒަލް ހޯދާފައެވެ. އެހެންވެ އޭނާއަށް އެ ފޯނު ހުޅުވުން އުނދަގުލަކަށްނުވިއެވެ.\nފޯނުގައި ގިނައީ ލިއަމްގެ އޮފީހާ ގުޅުން ހުރި އެއްޗިއްސެވެ. ލިއަމްގެ ފޯނު ބަލައިފިކަން އޭނާއަށް ޝައްކުނުވާނޭވަރަށް އެކަން ކުރާނޭ ގޮތް ހޭޒަލްވަނީ ހޯދާފައެވެ. އެހެންނަމަވެސް ހޭޒަލްގެ ހިތްވަނީ އަވަސްވެފައެވެ. ނިދާފައި އޮތް ލިއަމް ހޭލައިފިނަމަ ހޭޒަލްގެ ޢަމަލުތައް ފެނި ކަންތައްތައް ވަރަށް ގޯސްވާނޭކަން ހޭޒަލްއަށް އެނގެއެވެ. ފޯނު ބަލަންފެށީ އެކަމާ ވަރަށް ބޮޑަށް ޖެހިލުންވެފައި އިނދެއެވެ.\nލިއަމްގެ "ކޮންޓެކްޓް ލިސްޓް"އާއި އޭނާގެ "ކޯލުލޮގް"ތައް ބަލައިގެން މާބޮޑު އެއްޗެއް ސާފެއް ނުވިއެވެ. ނަމެއް ނުޖަހާ ޒާތްޒާތުގެ އިމޯޖީތަކާއި ސިމްބަލްތައް ޖަހައި ސޭވްކޮށްފައި ހުރި ނަންބަރު ގިނައެވެ. އެކަހަލަ ނަންބަރުތަކަށް މިފަހަކުން ލިއަމް ގުޅާފަ އޮތް ކަމަކަށް ފެންނާކަށް ނެތެވެ. ސޭވްކޮށްފައި ނުވާ ނަންބަރުތަކެއް ކޯލްލޮގް އިން ފެނުނެވެ. ލިއަމްގެ ފޯނުގެ އެއްވެސް އެއްޗެއް ނުބަލައި ދޫކޮށްލުމުގެ ވިސްނުމެއް ހޭޒަލްގެ ނެތެވެ. އެހެންވެ އޭނާ ބަލަމުންދިޔައީ ފަރުވާތެރިކަމާއެކު އެވެ. ލިއަމްގެ ފޯނަށް ތަފާތު އެކިކަހަލަ އެޕްތައް އަޅާފައި ހުއްޓެވެ. މީގެ ކުރީން ހޭޒަލް އަޑު ވެސް ނާހާ އެޕްތައް ހުއްޓެވެ. އޭނާ ދެން ބެލީ ލިއަމްގެ މެސެޖުތަކެވެ.


Raees Yameen Ge Rakkaatherikan Kashavarukohdheyn Muizzu Govaalaifi - Vaguthu\nރައީސް ޔާމީން އާއި މުއިއްޒު ރަސްމިއްޔާތެއްގައި ބައިވެރިވަނީ\nކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ ރައްކާތެރިކަން ކަށަވަރުކޮށް ދެއްވުމަށް ސަލާމަތީ ބާރުތަކަށް އިލްތިމާސް ކުރާ ކަމަށް މާލޭގެ އިންތިޚާބީ މޭޔަރު، އިދިކޮޅު ޕީޕީއެމްގެ ނައިބު ރައީސް ޑރ. މުޙައްމަދު މުޢިއްޒު ވިދާޅުވެއްޖެއެވެ.\nމުއިއްޒު މިގޮތަށް ވިދާޅުވެފައި ވަނީ، އެމަނިކުފާނަށް އަމާޒުކޮށް ބޮމުގެ ހަމަލާއެއް ދިނުމަށް މީހަކު ގޮވާލުމާއި ގުޅިގެން ކުރެއްވި ޓްވީޓެއްގައެވެ.\nމީސްމީޑިއާގައި އަލީ ޔާސިރު ނަމަކަށް ކިޔާ މީހަކު ވަނީ ރޭގެ ވަގުތެއްގައި ކުރީގެ ރައީސް ނަޝީދަށް ދީފައިވާ ބޮމުގެ ހަމަލާއަކީ ރައީސް ޔާމީން އިސްވެ ހުންނަވައިގެން ދިން ހަމަލާއެއް ގޮތަށް ސިފަކޮށްފައެވެ.\nއެކަމާއި ގުޅިގެން ޑރ. މުއިއްޒު ވިދާޅުވީ، ޤައުމު އިތުރަށް ހަލަބޮލިވާނެ އެއްވެސް ޖާގައެއް އަދި މިކަހަލަ ފިތުނަވެރި ދޮގުވާހަކަ ފެތުރުމުގެ ފުރުސަތުތެއް މި ނާޒުކު ދަނޑިވަޅު ނުދިނުމަށް ސަރުކާރަށާ ސަލާމަތީ ބާރުތަކަށް އިލްތިމާސްކުރާ ކަމަށެވެ.\nޤައުމު އިތުރަށް ހަލަބޮލިވާނެ އެއްވެސް ޖާގައެއް އަދި މިކަހަލަ ފިތުނަވެރި ދޮގުވާހަކަ ފެތުރުމުގެ ފުރުޞަތެއް މި ނާޒުކު ދަނޑިވަޅު ނުދިނުމަށް ސަރުކާރަށާ ސަލާމަތީ ބާރުތަކަށް އިލްތިމާސްކުރަން.އަދި ރައީސް ޔާމީންގެ ރައްކާތެރިކަން ކަށަވަރުކޮށް ދެއްވުމަށް ސަލާމަތީ ބާރުތަކަށް އިލްތިމާސްކުރަން https://t.co/hEmSSXoaTo\nރައީސް ޔާމީން ގެއަށް ބަދަލު ކުރައްވާފައި ވަނީ މީގެ ހަފްތާއެއް ކުރިންނެވެ. އެމަނިކުފާނު ގެއަށް ބަދަލު ކުރައްވާފައި ވަނީ މާފުށި ޖަލު އޮފިސަރުން ފައްސިވަމުންދާތީ އެވެ.\nމެއި 7, 2021 20:11\nޥަގުންތޯ ހިމާޔަތް ކު ރަންވީ ގމ ރ.\nމެއި 7, 2021 21:18\nކަލޭ ހާދަބާރަކަށް ތިތެޅިގަތީ ! މޭޔަރުކަމަށް އާދެވުނަސް ޔާމީނު ޖަލުން ނެރެން ކުރާ މަސައްކަތް ކާމިޔާބެއް ނުވާނެ !\nމެއި 7, 2021 22:12\nކޮންތާކުން ވައްކަންކުރީ ކަލޭގެ ގެއިންތަ\nމެއި 7, 2021 23:11\nމީހުންނަށް ވަގަށް ގޮވާނީ ހުސްވަގުން\nމި ރާއްޖޭގަ ވެ ރިކަންކު ރިމީހުން ތެ ރރެއިން ތިޔަ ބުނާ\nޥައްކަންނުކު ރާމީހަކު ކަލޭ ދައްކަބަލަ ހައްހައް ގުދޯގުދޯ ނުގޮވާ ތާ ރީޚް ދި ރާސާ ކޮށްލާ ކޮއްކޮމެން\nޥަ ރަށް ސަލާމް


Reethi Kamun Samaalkan Libunu Zuvaanaa2Dharinnai Eku Alifaanah - Vaguthu\nރީތިކަމުން ސަމާލުކަން ލިބުނު ޒުވާނާ ދެދަރިންނާއި އެކު އަލިފާނަށް\nއިންސްޓަގްރާމްގައި ޕޯސްޓް ކުރި ފޮޓޯތަކުން ގިނަ ބައެއްގެ ސަމާލުކަން ލިބުނު ރަޝިއާ އަންހެނަކު އޭނާގެ ދެދަރިން މަރާލުމަށް ދެދަރިންގެ ހަށިގަނޑު އަންދާލައިފިއެވެ. އަދި އެއަށް ފަހު އޭނާ ވެސް ވަނީ އަމިއްލަ ގައިގައި އަލިފާން ރޯކޮށްލައިގެން މަރުވާން މަސައްކަތް ކޮށްފައެވެ.\nއުމުރުން 27 އަހަރުގެ އެލީނާ އޭނާގެ ދެދަރިން މަރާލާފައި ވަނީ އަމިއްލަ ގޭގައި ކަމަށް ފުލުހުންގެ ތަޙްޤީޤަށް މިހާރު ވަނީ ކަށަވަރު ވެފައެވެ. ދެދަރިން މަރާލުމަށް ފަހު ދެދަރިންގެ ހަށިގަނޑު ކާރުގެ ޑިކީ އަަށް ލައިގެން އޭނާ ވަނީ މީހުން ނޫޅޭ ސަރަހައްދަކަށް ގޮސް އަލިފާންގަނޑެއް ރޯކުރުމަށް ފަހު އަލިފާންގަނޑުގެ ތެރެއަށް ދެދަރިންގެ ހަށިގަނޑު އެއްލާލާފައެވެ.\nއެލީނާ އޭނާގެ އަމިއްލަ ހަށިގަނޑު ގައި އަލިފާން ރޯކޮށްލަން މަސައްކަތް ކުރި މަންޒަރު ފެނިފައި ވަނީ އެވަގުތު އެސަރަހައްދުން ދިޔަ މީހަކަށެވެ. އޭނާ ވަނީ އެލީނާ ހުއްޓުވުމަށް ފަހު އަލިފާން ނިއްވާ މީހުންނަށް އަންގާފައެވެ. އެމީހުން އައިސް އެސަރަހައްދުގައި ރޯވެފައި ހުރި އަލިފަންގަނޑު ނިއްވާލިއިރު ވަނީ އެކުދިންގެ ހަށިގަނޑު ފެނިފައެވެ.\nމިހާރު ކައިވެނި ރޫޅިފައިވާ އެލީނާ އަށް ވަނީ މާލީ މައްސަލަތަކާއި ދިމާވެފައި ކަމަށް ރަޝިއާ މީޑިއާ އިން ރިޕޯޓް ކުރެއެވެ. އޭނާ ދަރަންޏަށް ބައެއް ރަހުމަތްތެރިންގެ އަތުން ނެގި ފައިސާ އަނބުރާ ނުދެއްކުމުން ވަރަށް ގިނަ މީހުން އޭނާ އަށް ކޮންމެ ދުވަހަކު ވެސް ގުޅަމުން ގެންދާ ކަމަށް ރިޕޯޓްތައް ބުނެއެވެ.\nއެލީނާ މިހާރު ހުރީ ފުލުހުންގެ ބެލުމުގެ ދަށުގައެވެ. ފުލުހުން ބުނީ އެކުދިންގެ މަރުގެ މައްސަލަ މިހާރު ތަޙްޤީޤު ކުރަމުންދާ ކަމަށެވެ.\nމެއި 1, 2018 03:35\nޙަޤީޤަތުގައި ﷲ އަށް އީމާންނުވާ އަދި މިންވަރަށް އީމާންނުވާ މީހުންނަށް މުޞީބާތެއް ކުރިމަތިވުމުން ތިގޮތަށްވާނެ.... އަޅަމެން މުސްލިމުން ކަމުގައި ލެއްވި ﷲ ޝުކުރުއަދާކުރަމެވެ.\nމެއި 1, 2018 07:28\nއަޅުގަނޑުމެންގެ ދީނުގައި ރީތިކަންފޮރުވުމަށް ބާރއަޅުއްވާފައިވެއެވެ. ޢިބްރަތްލިބޭނީ ވިސްނައި ފިކުރުކުރާ މީހަކަށެވެ.\nމެއި 1, 2018 10:04\nމި މީހުންނަށް ނުވިސްނެނީ ކަންނޭގެ ދަރިންނަކީ ކިހާ ވަރެއްގެ ރިޒްގެއްކަން


އީލާާމް- 03 – Esfiya\nއީލާމް ކައިރީ ޝާމް ހުއްޓިގެން ހުރިއިރު އޭނާގެ އެއްކަކޫ ބިންމަތީގައި ޖައްސާލާފައި ފިނިފެންމާ ދިއްކޮށްލަމުން ބުންޏެވެ.” އީލާމް ވިލް ޔޫ ބީ މައި ގާރލް ފްރެންޑް” . އީލާމަށް ބުނާނެ އެއްޗެއް ނޭގިފައި ހުރީ ޝާމްގެ ފަރާތުން މިކަހަލަ ކަމެއް އުއްމީދު ނުކޮށް ހުއްޓާ ވުމުންނެވެ. ޝާމްގެ އަތުގައި ވާ މާ ހިފުމަށް އަތްދިކޮށްލުމަފަހު މަލުގައި ހިފާލީ އިތުރަށް އާނއެކޭވެސް ނުވަތަ ނޫނެކޭވެސް ނުބުނާންވެގެންނެވެ. ޝާމް ތެދުވެ އީލާމްގެ އަތަށް ދޮނެއް ދިނެވެ އަދި ބުންޏެވެ “ތޭންކް ޔޫ ފޯ ބީންގް މައި ގާރލް ފްރެންޑް “. އީލާމަށް ހިނިތުންވެވުނީ ޝާމްއަށް ކިޔޭ ނުކިޔޭ އެއްޗެއްވެސް ނޭގުމުންނެވެ. ނަމަވެސް ޝާމްގެ ހިތުގާ އީލާމްއަށްވާ ލޯތްބެއްގެ ބޮޑުކަމުން އޭނާއަށް އީލާމްގެ ހިތުގަ އަސްލު އޮތް އެއްޗަކާ ދޭތެރޭ ނުވިސްނުނެވެ. އީލާމް އަތުގައިވާ މަލަށް ފުންކޮށް އިރުކޮޅަކު ބަލަންއިނދެވުނެވެ، އެ ހިތްގައިމު މާހައުލްގައި ވާހަކަ ދައްކަން ތިބުމަށްފަހު ގެއަށް ދިއުމަށް ދެމީހުންވެސް ހިނގައިގަތީ ބާރަ ޖެހުމުގެ ކުރިން ގެއަށް ވަނުމުގެ ނިޔަތުގައެވެ. އީލާމް ގެއާއި ހަމައަށް އައުމަށްފަހު ޝާމް އެގޭ ދޮރުކަނި ކައިރީ މަޑުކޮށްލީ އީލާމްގެ ކޮލަށް ދޮނެއް ދިނުމަށެވެ. އީލާމްގެ އަތުގައި ޝާމް ހިފާލުމަށްފަހު އޭނާގެ ރީތިކަމަށް ހިތާ ހިތުން ތައުރީފް ކޮށްލެވުނެވެ. އީލާމްގެ އުމުރުން 20 އަހަރުވިޔަސް އީލާމް ހުންނަނީ އެއުމުރުގެ އެހެން ކުދިންނަށް ވުރެ ޅަކޮށް ،މައުސޫމްވަންތަ ގޮތަކަށެވެ. ރީތި ދޮން ހަންގަޑެއް ލިބިފައިވާއިރު އެނާގެ ލޮލުގެ ކަޅީގައިވަނީ މަޑު ނޫކުލައެކެވެ. ހަށިގަނޑު ލޫޅާފަތިވެފައި ރީތި ބައްޓަމެއް ލިބިފައިވާއިރު މިހާރުގެ ފެޝަނަށް ހެދުން އެޅިއެއްކަމުގައިވިޔަސް ލާ ހެދުމަކީ މުޖްތަމައުގެ މިންގަނޑުތަކާއި ހިލާފް ނުވާފަދަ ހެދުމެއް ތޯ ބަލައެވެ. ވާހަކަ ދެއްކުމުގައި މަޑުމައިތިރި ކަމެއްވާއިރު ،އޭނާ ހިނިތުންވެލާއިރު އެއީ ހިތްހެޔޮ މިޒާޖެއްގެ ކުއްޖެއްކަން ފާހަގަވެއެވެ. ޝާމް އަށް އީލާމް އާއި ދިމާލަށް ކަޅި ނުޖަހާ ބަލަން ހުރެވުނީ ގަޑިންވީ ކިހާއިރެއްކަމެއްވެސް އޭނާއަށް ނޭނގިއެވެ، އީލާމް އިސްނަގައި އޭނާ ގެއަށް ވަންނަން ބޭނުންވާ ވާހާކަ ޝާމް ކައިރީ ބުނެލިއެވެ. ދެމީހުން ވަކިވީ މާދާވެސް ބައްދަލުވާނެ ތަނަކާއި ގަޑިއެއް ހަމަޖެއްސުމަށްފަހުއެވެ. އީލާމް ގޭތެރެއަށް ވަދެގެން ދިޔައިރު ރާފިޔާ ޓީވީ ކައިރީ އަންނަމުންދިޔަ ސީރިއަލްއަކަށް ގެއްލިފައި އިނެވެ. އަމާރާ އިލާމްއަށް މުހާތަބު ކޮށް ދޮންތާއޭ ކިޔާ ގޮވާލުމުން އީލާމަށް ކުއްލި ހައިރާން ކަމާއެކު ބަލާލެވުނީ އެ އަޑުއިވުނީ ރަނގަޅަށް ތޯ ޔަގީން ކޮށްލުމުގެ ގޮތުންނެވެ . ވޭތުވެދިޔަ 15 އަހަރު އަމާރާ، އީލާމްއާއި ވާހަކަ ދައްކާފައިނުވާއިރު ، މިއަދު އީލާމަށް ” ދޮންތަ” ކިޔާފައި މިގޮވީ ކީއްވެތޯ ސުވާލުކުރުމަށް އޭނާ ބޭނުންވިއެވެ. ނަމަވެސް މަސްލަހަތަށްޓަކައި އީލާމް ހިތުގައިވާ ޝަކުވާތަށް ފޮރުވާލުމަށްފަހު އަމާރާ ބޭނުންވަނީ ކޮންކަމެއްތޯ ސުވާލުކޮށްލިއެވެ. އަމާރާ އޭނާ ކިޔަވަން ބޭނުންވާކަމާއި ، މާލޭގައި އީލާމްކައިރީ މަޑު ކުރެވޭނެތޯ ސުވާލުކުރިއެވެ. އީލާމް ވިސްނާލަން ވަގުތުކޮޅެއް ދިނުމަށް އެދި ކޮޓަރިއަށްވަނީ ދޭންވީ ޖަވާބެއް ނޭނގޭތީވެ ބައްޕަ ކައިރިން ލަފައެއް ހޯދާލުމުގެ މަގްސަދުގައެވެ،\nމުސްތަފާއަކީ މާލޭގެ މުއްސަނދި މީހުންގެ ތެރޭން ގުނާލެވޭނެ އެކަކެވެ. އަމިއްލަ ވިޔަފާރިއެއް ކުރަމުންދާއިރު ، އީލާމް އަކީ އޭނާގެ ހަމައެކަނި ދިރިހުރި ފުރާނައެވެ. ރާފިޔާ އާއި މުސްތަފާގެ 08 އަހަރުވީ ކައިވެނި ރޫޅާލީ ރަފިޔާގެ ފަރާތުން އީލާމްއަށް އެއްވެސް ކަހަލަ ލޯތްބެއް ނުލިބުމުންނެވެ ، އޭރު އީލާމް އަށް އެންމެ 04 އަހަރެވެ. އީލާމްގެ ބެލެނިވެރިކަމުގައި ކޯޓަށް ވެއްދި މައްސަލަ މުސްތަފާ ކާމިޔާބު ކުރަން އުނދަގޫކަމަކަށް ނުވީ ރާފިޔާ އަމިއްލައަށް އީލާމް އާއި ހަވާލްވާން ބޭނުން ނުވުމުންނެވެ. އޭގެ ބަދަލުގައި މުސްތަފާއާއި އީލާމްގެ ދިރިއުޅުމުން ދާން ރާފިޔާ ބޭނުންވީ ފަސް ލައްކަ ރުފިޔާއެވެ. ނަމަވެސް އެވަރުގެ ބޮޑު އަދަދެއް ދޭން މުސްތަފާ ދެކޮޅު ހެދުމުން ރާފިޔާ ރ.މީދޫއަށް ބަދަލުވީ އީލާމް ގޮވައިގެންނެވެ. ރާފިޔާއަށް އީލާމް ބަލަން އުނދަގޫވުމުގެ ސަބަބުން އަލުން އަނބުރާ މުސްތަފާ ކައިރިއަށް ފޮނުވަން މަޖުބޫރުވުމާއި އަދި އީލާމް އަނބުރާ މުސްތަފާ އާއި ހަވާލުކުރުމުން ރާފިޔާ ބުނިވަރަށް މުސްތަފާ ލާރި ދޭނޭ ކަމަށް އެއްބަސްވުމުންނެވެ .އަދި އެދެމީހުންގެ ދެމެދުގައި ވެވޭ އެއްބަސްވުމާއި އެކަމާ ބެހޭ އެއްވެސް ކަމެއް އީލާމްއަށް ނޭންގުމަށާއި، އީލާމް ކިޔެވުމަށް މާލެ ބަދަލު ކުރުވީ ކަމަށް ބުނުމަށް އެދުނެވެ. އެއްބަސްވުމާއި އެއްގޮތަށް އީލާމް މާލެ ބަދަލުވިތާ ކުރީކޮޅު ރާފިޔާ އޭނާއަށް ގުޅައިގެން ވަރަށް ވާހަކަދައްކާ ހެދިއެއްކަމަކު ފަހުން ފަހުން އައިސް އެ ގުޅުން ހީނަރުވަމުން ގޮސް އެއްކޮށް އެ ގުޅުން ކެނޑުނީއެވެ .އީލާމް އެކަމާ ޝަކުވާ ކުރިޔަސް ، މުސްތަފާ ރާފިޔާއާއި ބެހޭގޮތުން ބުރަ ބަހެއްވެސް އެ ދެމީހުންގެ ދަރިފުޅު ކައިރީ ނުބުނެއެވެ. މުސްތަފާ ދެވަނަ ކައިވެނި ރޫޅާލަން މަޖުބޫރުވީ ދޮންމަންމައެއްގެ ސަބަބުން އީލާމް އަށް ލިބެންޖެހޭ އެއްވެސް ލޯތްބަކާއި އަޅާލުމަކަށް ބަދަލެއް އައިސްދާނެތީ ، އެކަން އެހެން ވިޔަ ނުދިނުމަށެވެ.\nއީލާމް އެނދުމަތީ ދެކޮޅަށް ފުރޮޅެ ފުރޮޅެ އޮތް އިރު އީލާމް ގެ ހިތުގައިވަނީ ޝާމް އޭނާއަށް ލޯބި ހުށަހެޅިގޮތުގެ ހިޔާލުތަކެވެ. އޭނާ އެނދުން ތެދުވެ ކޮޓަރިތެރޭ ދެކޮޅަށް ނަށާލެވުނީ ވީ އުފަލެއްގެ ބޮޑުކަމުންނެވެ. އިރުކޮޅެއްގެ ހަމަހިމޭންކަމަކަށްފަހު އީލާމްވެސް އޭނާގެ ކޮޓަރީގެ ކުޑަދޮރު ހުޅުވާލީ މެންދަމުގެ ފިނިކަން އިހުސާސް ކޮށްލުމުގެ ބޭނުމުގައެވެ . ކުޑަދޮރު ހުޅުވާލުމަށްފަހު ގޮސް އެނދުމަތީގައި އިށީނދެލީ ޝާމް ދިން ރަތް ފިނިފެންމާ ފޮތުގެ ތެރެއަށްލާ ފޮތް ލައްޕާލުމަށްފަހު ،އިރުކޮޅަކުން އޭނާގެ ޑައިރީގައި މިރޭ ހިނގާދިޔަ ކަންތައްތަކުގެ ވާހަކަ ލިޔެލުމަށެވެ . އީލާމްގެ ކޮޓަރި ހުންނަނީ މަގާވީ ފަރާތުގައިކަމުން އެދިމާލުން މީހަކު ހުރަސް ކުރިޔަސް ކޮޓަރިތެރެއަށް ހިޔަނި އެޅޭއިރު އެގޭވަށާފާރު ތިރިކޮށް ހުރުމުން ގޭތެރެއަށް މީހުންނަށް ވަދެ ނިކުތުމަށް އެހާ އުނދަގުލެއް ނޫނެވެ . ލިޔުމުގައި ޝާމިލްވެގެން އީލާމް އިންއިރު ކޮޓަރިތެރެއަށް ވަންނަމުންދިޔަ ފިނި ވައިރޯޅިން އޭނާގެ ނިންކުރިމަތިން ހިއްލާފައިވާ ދަލަށް ފިނިކަމެއް ލިބެމުންދިޔައެވެ. ކުއްލިއަކަށް މީހަކު ކުޑަދޮރު ކައިރީ ހުއްޓުނުހެން ހީވުމުން އީލާމަށް ތެޅިތެޅި އޮތް ހިތަކާއިގެން އެދިމާލަށް ބަލާލެވުނެވެ. އަމިއްލަ ހިތަށް މިކުރެވުނީ މޮޔަކަމެކޭ ހިތާ އަވަސް އަވަހަށް ކުޑަދޮރާ ގާތް ވެލީ ދޮރު ލައްޕާލުމުގެ ނިޔަތުގައެވެ.\nMe first dhw bt haada kurey pls digykolachley nxt part n mi part ves vrh reeti ?????????fabulous\nV reethi impart ves intresting ekan thankolheh kuree next part thankolheh dhigu kohlachey gud luck.❤❤❤❤❤❤\ne geyge “vashaa faaru” mi kahla thaakah bas beynunkuraagothakah noon kurevifaeinee..ragalhukohlahchey..\nbaskoshaaru ithurah ragalhukohlan feney..\nbas durukurun ves…\njumulathah kurukoh fonikohlunves… 🙂\nSeerial aadheytha TV n?\nހަޤީޤީ ހިތާމަ ލޯބި February 20, 2020


Vinicius Ge Molhu Kulhumaeku Real in Liverpool Aiydhashu Koffi - Vaguthu\nލަނޑު ޖެހުމަށްފަހު ވިނިޝަސް އުފާފާޅުކުރަނީ\nވިނިޝަސް ޖޫނިއާ ވިދާލި ޔުއެފާ ޗެމްޕިއަންސް ލީގުގެ ކުއާޓާ ފައިނަލުގެ ފުރަތަމަ ލެގުގައި ސްްޕެއިންގެ ރެއާލް މެޑްރިޑުން އިނގިރޭސި ކުލަބް ލިވަޕޫލް އަތްދަށުކޮށްފިއެވެ.\nރެއާލް މެޑްރިޑްގެ ދަނޑުގައި ކުޅުނު މެޗުން ރެއާލް މޮޅުވީ 3-1 ގެ ނަތީޖާއަކުންނެވެ. މި މެޗުގައި ރެއާލުން މޮޅު ކުޅުމެއް ފެނިގެންދިޔަ އިރު ލިވަޕޫލްގެ ފަހަތުން ގިނަ ގޯސްތަކެއް ހެދިތަން މި މެޗުގައި ފެނިގެންދިޔަ އެވެ.\nމި މެޗާއި ރެއާލުން ކުރިމަތިލިއިރު އެ ޓީމުގެ އެންމެ އިތުބާރު އެއް ކުޅުންތެރިޔާ އަދި ޑިފެންޑަރު ސާޖިއޯ ރާމޯސް އަށް އަނިޔާވުމާއެކު މި މެޗުން އޭނާ ނުފެނެއެވެ. އަދި މެޗު ގާތްވެފައިވަނިކޮށް ކޮވިޑަށް ފައްސިވުމާއެކު ވަރާން އަށްވެސް މި މެޗުން ފުރުސަތު ނުލިބެއެވެ.\nމެޗުގައި ފުރަތަމަ ލަނޑުޖަހާ ލީޑުނެގީ ރެއާލްއެވެ. މިޑްފީލްޑަރ ޓޯނީ ކްރޫސް ތަނަވަސްކުރި ހިތްގައިމު ފުރުސަތަކުން މި ލަނޑު މެޗުގެ 27 ވަނަ މިނެޓުގައި ކާމިޔާބުކޮށްދިނީ ބްރެޒިލްގެ އުއްމީދީ ކުޅުންތެރިޔާ ވިނިޝަސް ޖޫނިއާ އެވެ. ރެއާލްގެ ފަހަތުން މަތިމަތިން ލިވަޕޫލްގެ ހާފުގެ ތެރެއަށް އޮއްސާލި ބޯޅަ ހޯދައިގެން ވިނިޝަސް މި ގޯލު ޖެހީ ލިވަޕޫލްގެ ޑިފެންޑަރުންނަށް އެއްވެސް ފުރުސަތެއް ނުދީ އެވެ.\nރެއާލަށް ސުން ކަނޑުވާލަދިން ލަނޑު ޖެހުމަށްފަހު ސަލާހް\nލިވަޕޫލުން ލީޑު ފުޅާކުރި ލަނޑު ކާމިިޔާބުކޮށްފައިވަނީ މެޗުގެ 36 ވަނަ މިނެޓުގައެވެ. ލިވަޕޫލުގެ ޑިފެންޑަރު ޓްރެންޓް އަލެކްސަންޑަ-އާނޯލްޑް ހެދި ގޯހެއްގެ ފައިދާ ނަގައިން މި ލަނޑު ރެއާލަށް ކާމިޔާބުކޮށްދިނީ މާކޯ އެސެންސިއޯ އެވެ.\nދެ ލަނޑުގެ ލީޑެއްގައި ވަނިކޮށް ލިވަޕޫލް ވަނީ ސުން ކަނޑުވާލާފައެވެ. ދެވަނަ ހާފު ފަށައިގެން ހަވަނަ މިނެޓުގައި މި ލަނޑު ކާމިޔާބުކޮށްފައިވަނީ މުހައްމަދު ސަލާހް އެވެ. ނަމަވެސް ލިވަޕޫލަށް މާ ގިނައިރަކު ރެއާލް ހިފެހެއްޓޭޭގޮތެއް ނުވިއެވެ. މެޗުގެ 65 ވަނަ މިނެޓުގައި ވިނިޝަސް ވަނީ ރެއާލްގެ ތިންވަނަ ލަނޑު ޖަހާފައެވެ.\nކުއާޓާގެ ދެވަނަ ލެގު ކުޅޭނީ މި މަހުގެ 14 ވަނަ ދުވަހު ލިވަޕޫލުގެ ދަނޑުގައެވެ.


Business Promotions | Mihaaru\nރެޑް ވޭވް ލިވިން\nރެޑްވޭވް މެގަ މޯލް\nއެސްޓާސްގެ ރޯދަ ސޭލް ފަށައިފި\nމި އަހަރުގެ ރޯދަ ސޭލް އެސްޓާސް އިން ފަށައިފި އެވެ.\nއެމްޔޫ ސްޓޯރުން އާ އުފެއްދުންތަކެއް ތައާރަފްކޮށްފި\nސިއްހަތަށް ފައިދާހުރި ކާނާ އުފައްދާ ބްރޭންޑެއް ކަމަށްވާ ގާޔާ ގުޑް ހެލްތުގެ ގިނަ އުފެއްދުންތަކެއް އެމްޔޫ ސްޓޯރުން ރާއްޖޭގެ ބާޒާރަށް ތައާރަފްކޮށްފި އެވެ.\nއުރީދޫގެ އެސްއެމްއެސް މުބާރާތަކުން ބޮޑެތި އިނާމުތަކެއް\nމަގުބޫލު ގޭމެއް ކަމަށްވާ "ހޭންގް މޭން" އަށް ބިނާކޮށް، "ގެސް ދަ ވާޑް" ގެ ނަމުގައި އެސްއެމްއެސް މުބާރާތެއް އުރީދޫ އިން ފަށައިފިއެވެ.\nޕްރިމިއަ ލީގު ބަލަން ދެވޭ ޕްރޮމޯޝަނެއް ކޮކަ ކޯލާއިން\nހަތް ހަފުތާ ވަންދެން، ކޮންމެ ހަފުތާއަކު ދެ މީހަކަށް އިންގްލިޝް ޕްރިމިއަ ލީގް މެޗްތައް ބަލައިލަން ދިއުމުގެ ފުރުސަތު ލިބޭ ޕްރޮމޯޝަނެއް ކޮކަ ކޯލާ އިން ފަށައިފި އެވެ.\nބައިފާ އަޔުރްވެދާ:ލެކިއުޓްގެ އެންމެ ފަހުގެ ޕްރޮޑަކްޓް\nއާ ކޮސްމެޓިކް ޕްރޮޑަކްޓެއް ލެކިއުޓުން ރާއްޖެ އަށް ތައާރަފް ކޮށްފި އެވެ.\nDecember 31, 2018 8\nއާ އަހަރަށް ރެސްޓޯރަންޓްތަކުގައި ހާއްސަ ބުފޭތައް\nއާ އަހަރު ފާހަގަކުރުމަށް ރާއްޖޭގައި ވެސް އެކި ކަންކަން ރާވާފައި ވާއިރު އާއިލާ އާއި ރައްޓެހިންނާއެކު ކެއުންތަކަށް ދިއުމަކީ ވެސް އެއްބަޔަކު ކުރާ ކަމެކެވެ. އެހެންވެ މާލޭގެ ކެފޭ، ރެސްޓޯރަންޓްތަކާއި މާލެ ކައިރި ރިސޯޓުތަކުގައި ވެސް ތަފާތު ކުޒީންތަކާއެކު ހާއްސަ މެނޫތައް ވަނީ ތައްޔާރުކޮށްފަ އެވެ. އަދި މި ޕެކޭޖްތަކާ އެކު އަގުހުރި...\nއަލޯރާ އޮފީސް ފަރުނީޗަރުން ހާއްސަ ސޭލެއް\nމި އަހަރު ނިމުމާއި އާ އަހަރު ފެށުމާ ދިމާކޮށް އަލޯރާ އޮފީސް ފަރުނީޗަރު ފިހާރައިން ބޮޑު ސޭލެއް ފަށައިފި އެވެ.\nއެޑްވާންސް އޮޕްޓިކަލް އިން ޕްރޮމޯޝަނެއް ފަށައިފި\nއަހަރު ނިމުން ފާހަގަ ކުރުމުގެ ގޮތުން އެޑްވާންސް އޮޕްޓިކަލް އިން ހާއްސަ ޕްރޮމޯޝަނެއް ފަށައިފި އެވެ.\nއެމްޓީސީސީ "ކަށަވަރު ޕްރޮމޯ" ފަށައިފި\nއެމްޓީސީސީގެ "ކަށަވަރު ޕްރޮމޯ" މިއަދު ފަށައިފި އެވެ.\nDecember 01, 2018 1\nރެއިންބޯ އިޔަ އެންޑް ސޭލް ފަށައިފި!\nއަހަރުގެ ނިންމުން ފާހަގަ ކުރުމުގެ ގޮތުން ރެއިންބޯއިން 'އިޔާ އެންޑް ސޭލް 2018' ނަމުގައި ހާއްސަ ސޭލެއް ފަށައިފި އެވެ.\nސްޓޮކް ހުސްވަންދެން އަލޯރާ ހުސްކުރާ ސޭލް ކުރިޔަށް!\nމިދިޔަ މަހު އަލޯރާ ޕޭން ހޯމްގައި ފެށި ހުސްކުރާ ސޭލްގެ މުއްދަތު އިތުރުކޮށް، ސްޓޮކް ހުސްވަންދެން އެ ޕްރޮމޯޝަން ކުރިޔަށް ގެންދަން ނިންމައިފި އެވެ.\nރެޑްވޭވުން 100،000ރ.ގެ އަހަރީ ބާޒާރު ފަށައިފި\nއަހަރީ ބާޒާރުގެ ނަމުގައި، އެއް ލައްކަ ރުފިޔާގެ އިނާމު ލިބޭ ހާއްސަ ޕްރޮމޯޝަނެއް ރެޑް ވޭވުން ފަށައިފި އެވެ.\nޔުނައިޓެޑު ފިހާރައިން ލޯޔަލްޓީ ކާޑެއް ތައާރަފް ކުރަނީ\n"ޔުނައިޓެޑް" ފިހާރައިގެ ކަސްޓަމަރުންނަށް ހާއްސަ ލޯޔަލްޓީ ކާޑެއް ތައާރަފް ކުރަން ނިންމައިފި އެވެ.\nމުނި ހޯމްކެއާ އިން އަހަރު ނިންމާ ސޭލް ފަށައިފި!\nމުނި ހޯމްކެއާ އިން ކޮންމެ އަހަރަކު ވެސް ފާހަގަ ކުރާ "އިޔާ އެންޑް ސޭލް" ސިލްސިލާގެ މި އަހަރުގެ ސޭލް ފަށައިފި އެވެ.\nސީކްރެޓް ރެސިޕީގެ އާ އައުޓްލެޓް އެއާޕޯޓްގައި ހުޅުވައިފި\nމެލޭޝިއާގެ މަޝްހޫރު ރެސްޓޯރަންޓް ފްރެންޗައިސް ސީކްރެޓް ރެސިޕީގެ އާ އައުޓްލެޓެއް ވެލާނާ އިންޓަނޭޝަނަލް އެއާޕޯޓްގެ ވޯޓާ ފްރަންޓްގައި ހުޅުވައިފި އެވެ.\nNovember 04, 2018 9\nލައިޓް ވިއްކާ އާ ފިހާރައެއް މާލޭގައި ހުޅުވައިފި\nމާލޭގައި އިންޑޯ އަދި އައުޓްޑޯ ލައިޓްގެ ބާވަތްތައް ވިއްކުމަށް ހާއްސަ ފިހާރައެއް ހުޅުވައިފި އެވެ.\nNovember 04, 2018 3\nއަލޯރާގައި ހާއްސަ ހުސްކުރާ ސޭލެއް ފަށައިފި!\nއަލޯރާ ޕޭން ހޯމްގައި ހުސްކުރާ ސޭލެއް ފަށައިފި އެވެ.\nބީއެޗްއެމް ޕްރޮމޯޝަނުގައި 10 ސްކޮލާޝިޕް\nހާއްސަ އިިނާމުތަކާ އެކު ބީއެޗްއެމް ޓްރޭޑާސް އިން "ސްކްރެޗް އެންޑް ވިން" ގެ ނަމުގައި މިއަދު ޕްރޮމޯޝަނެއް ފަށައިފި އެވެ.\nއެލްސާ ބެޑިންގެ ކޮލިޓީ ބެޑުޝީޓު އަގު ހެޔޮކޮށް\nދިވެހިންނަށް ހާއްސަ އެކި ޑިޒައިންތަކުގެ ކޮލިޓީ ބެޑްޝީޓް ހެޔޮ އަގުގައި ފޯރުކޮށްދޭ "އެލްސާ ބެޑިން" އިން މާދަމާ ހާއްސަ ޕްރޮމޯޝަނެއް ފަށާނެ ކަމަށް އެތަނުން ބުނެފި އެވެ.\n"މިޝަން" ބްރޭންޑުގެ އުފެއްދުންތައް- މި ވަރެއް ނެތް\nމިޝަން ބްރޭންޑަކީ އޮސްޓްރޭލިއާގެ މަޝްހޫރު ގްރުމާ އޭޝިއާ އެންޑް އޯޝަނިއާގެ ދަށުން މެލޭޝިއާގައި އުފައްދަމުން ގެންދާ ބްރޭންޑެކެވެ. މި ބްރޭންޑުގެ ދަށުން އުފައްދާ ތަކެތީގެ ތެރޭގައި ރޮށި، އާޓާ ރޮށި، ނާން، ގާލިކްނާން، ޕިޓާ އަދި ޕިއްޒާ ބޭސް ހިމެނެ އެވެ.\nޔޫއެފްއެސްގެ ފިހާރައިގައި އަބްސީގެ ޝޯތަކެއް ބާއްވަނީ\nރާއްޖޭގެ ކާބޯތަކެތީގެ ވިޔަފާރީގައި އިސް ދައުރެއް އަދާކުރަމުން އަންނަ ޔުނައިޓެޑް ފުޑް ސަޕްލަޔާސް (ޔޫއެފްއެސް) އިން މާލޭގައި ހިންގާ އެކްސް-ޒޯން ފިހާރައިގައި މަހަކު އެއް ފަހަރު، މަޝްހޫރު ލަވަކިޔުންތެރިޔާ އަބްދުއްރަޝީދު އަލީ (އަބްސީ)ގެ ޝޯއެއް ބާއްވަން ހަމަޖައްސައިފި އެވެ.\n"ޝެއާ އަ ކޯކް" ކެމްޕެއިން ރާއްޖޭގައި ފަށައިފި\nގުޅުންތައް ބަދަހިކުރަން ހިތްވަރު ދިނުމަށް ކޮކާ ކޯލާ އިން ކުރިއަށް ގެންދާ، ޝެއާ އަ ކޯކް ކެމްޕޭން ރާއްޖޭގައި މިއަދު ލޯންޗުކޮށްފި އެވެ.\nއަހަރީ ދުވަހާ ދިމާކޮށް ރެއިންބޯގެ ހާއްސަ ޕްރޮމޯޝަނެއް\nރެއިންބޯ ކުންފުނީގެ އަހަރީ ދުވަހާ ދިމާކޮށް ހާއްސަ ޕްރޮމޯޝަނެއް މިއަދު ފަށައިފި އެވެ.


ޗައިނާ އިން ލިބޭ ފިލާވަޅަކީ ވައިރަސް ހުއްޓުވަން ދަތުރު ހުއްޓާށޭ!\nކޮވިޑް-19 އާ ދަތުރުފަތުރު\nބަލި ހުރިހާ ތަނެއްގައި ފެތުރުނީމަ ދެން ދަތުުރުފަތުރު ކޮންޓްރޯލު ކުރުން އެހާ މުހިންމެއް ނޫން\n15 މެއި 2020 | ހުކުރު 15:21\nކޮރޯނާވައިރަސް ބަލި (ކޮވިޑް-19) އެންމެ ފުރަތަމަ ފެނުނީ، 2019 ވަނަ އަހަރުގެ ޑިސެމްބަރުގެ ފަހު ކޮޅު ޗައިނާގެ ވޫހާން އިން\nކޮވިޑް-19 ބަލި ފެތުރުމާއި މީހުން އެއްތަނުން އަނެއްތަނަށް ދަތުރުފަތުރު ކުރުމާއި ހުރި ގުޅުން، ޗައިނާގެ ސައިންސްވެރިން ވަނީ ދިރާސާ ކޮށްފައެވެ. މިއަހަރުގެ ކުރީ ކޮޅު ޗައިނާގެ އެކި ސިޓީތަކަށް ކޮވިޑް-19 ފެތުރުނު ގޮތާއި، އެ ސިޓީތަކަށް މީހުން ދަތުރުފަތުރު ކުރި ގޮތާއި ހުރި ގުޅުން ސައިންސްވެރިން ދިރާސާ ކޮށް އެ ދިރާސާތަކުގެ ނަތީޖާ މިހާރުވަނީ އާއްމު ކޮށްފައެވެ.\n2019 ވަނަ އަހަރުގެ ޑިސެމްބަރު މަހުގެ ފަހު ކޮޅު ޗައިނާގެ ހުބެއި ޕްރޮވިންސްގެ ވޫހާން އިން އުފަންވި ކޮރޯނާވައިރަސް ބަލި (ކޮވިޑް-19) ޗައިނާގެ އެކި ކަންކޮޅުތަކަށް ފެތުރިގެން ދިޔައީ ނުހަނު ހަލުއި ކޮށްނެވެ. އިންސާނުންގެ ފުއްޕާމޭގެ ނިޒާމަށް ޖެހޭ އައު ބައްޔެއް އުޅޭކަން ދެނެގަނެވި، އެ ބަލި ޖައްސާ ވައިރަސް 2020ގެ ޖަނަވަރީ މަހުގެ ކުރީކޮޅު ދެނެގަތުމާ ހަމަ އަށް ވެސް ބަލި ފެތުރުން ކޮންޓްރޯލް ކުރުމަށް ތަފާތު ފިޔަވަޅު ތައް ޗައިނާ އިން އަޅަމުން ދިޔައެވެ.\nމި ގޮތުން، ބަލި ފެތުރުން ކޮންޓްރޯލް ކުރުމުގެ ގޮތުން ޓެސްޓް ކުރުން އިތުރު ކުރުމާއި، ބަލި ޖެހޭ މީހުން އަވަހަށް އެކަހެރި ކުރުމާއި، ބަލި ޖެހޭ މީހުންނާއި ގުޅުން ހުރި މީހުން އަވަހަށް ދެނެގަނެ އެމީހުންވެސް އެކަހެރި ކުރުމުގެ އިތުރުން، މީހުން ދަތުރުފަތުރު ކުރުން ކޮންޓްރޯލް ކުރުމުގެ ފިޔަވަޅުތައް އެޅިއެވެ. މި ގޮތުން، ބައްޔަށް ޕޮސިޓިވް ވާ މީހުން އިންތިހާ އަށް އިތުރު ވުމާއެކު 23 ޖަނަވަރީ 2020 ގައި ވޫހާން އިން ދަތުރުފަތުރު ކުރުން މަނާ ކުރިއެވެ. ވޫހާންގެ އިތުރުން ހުބެއި ޕްރޮވިންސްގެ 14 ސިޓީއެއްގައި ދަތުރުފަތުރު ކުރުން މަނާ ކުރިއެވެ. އަދި ޗައިނާގެ އެހެން އެތައް ސަރަހައްދުތަކުގައި ދަތުރުފަތުރު ކުރުން ކޮންޓްރޯލް ކުރުމުގެ ފިޔަވަޅުތައް އެޅިއެވެ.\nތަފާސް ހިސާބުން އެނގޭ ގޮތުގައި، ޗައިނާގައި މާޗް 2020 ގެ ނިޔަލަށް 79،986 މީހުން ކޮވިޑް-19ށް ޕޮސިޓިވް ވިއެވެ. ދިރާސާ އިން އެނގޭ ގޮތުގައި، 23 ޖެނުއަރީ 2020 އާ ހަމަ އަށް ބައްޔަށް ޕޮސިޓިވް ވެގެން (ޕޮސިޓިވްވި 81 އިން ސައްތަ މީހުން) މައިގަނޑު ގޮތެއްގައި ރިޕޯޓު ކޮށްފައިވަނީ ވޫހާން ނިސްބަތްވާ ހުބެއި ޕްރޮވިންސަށް ނިސްބަތްވާ މީހުންނެވެ. އެހެން ސަރަހައްދުތަކުގައި ހަލުއި ކަމާ އެކު ބަލި ފެތުރެން ފެށީ އެ ތާރީޚުގެ ފަހުންނެވެ. ބަލީގެ ފުރަތަމަ ކޮޅު ޗައިނާގެ އެހެން ސިޓީތަކުން ޕޮސިޓިވް ވި މީހުންގެ 57 އިން ސައްތަ އަކީ ވޫހާން އަށް ދަތުރު ކޮށްފައިވާ މީހުންކަން ދިރާސާ އިން ހާމަވެއެވެ. އެހެން ސިޓީތަކުގައި ބަލި ހަލުއިކޮށް ފެތުރެން ފެށިކަން އެނގުނު އިރު، ވޫހާން އަށް ދަތުރު ކުރި ކަން އެނގޭ ބައްޔަށް ޕޮސިޓިވް ވެފައިވާ މީހުން ޗައިނާގެ އެތައް މިތަނަށް ވަނީ ދަތުރު ކޮށް ފެތުރިފައެވެ. މި ހޯދުން ތަކުން ވޫހާން އަކީ ޗައިނާގެ އެކި ސަރަހައްދުތަކަށް ބަލި ފެތުރުމުގައި އެންމެ ބޮޑު ދައުރެއް އަދާ ކުރި ސިޓީ ކަން ވަރަށް ސާފުކޮށް ހާމަވެއެވެ.\nވޫހާންގެ ބޯޑަރު ބަންދު ކުރި ތާރީޚް ކަމުގައިވާ ޖަނަވަރީ މަހުގެ 23 ގެ ކުރިއަށް ބަލާއިރު، ވޫހާން އިން އެހެން ސިޓީތަކަށް ދަތުރު ކުރި މީހުންގެ ތެރެއިން ބައްޔަށް ޕޮސިޓިވް ވި މީހުންގެ ކިބައިން ބަލީގެ އަލާމާތް ފެނުމާއި ބަލި ހުރި ކަން ކަށަވަރު ވުމާ ދެމެދު 6.5 ދުވަސް ހޭދަ ވެފައިވެއެވެ. އޭގެ މާނައަކީ، ގައިގައި ބަލި ހުރިކަން ނޭނގި، އަކަމަކު އެމީހުންގެ ފުށުން އެހެން މީހުންނަށް ބަލި ފެތުރިގެން ދިއުމަށް ހުޅުވިފައި ދިގު މުއްދަތެއް އޭރު އޮތް ކަމެވެ. މީހުންގެ ދަތުރުފަތުރުގެ ހަރަކާތްތައް ބެލުން ހަރުދަނާ ކުރުމާއެކު، 23 ޖެނުއަރީގެ ފަހުން ދަތުރު ކުރި މީހުންގެ ކިބައިގައި ބަލި ހުރި ކަން ކަށަވަރު ކުރުމަށް ހޭދަވި މުއްދަތު 4.8 ދުވަހަށް ކުރު ކުރެވިގެން ދިޔަކަން ފާހަގަ ވެއެވެ.\nވައިރަސް ހަށިގަނޑަށް ވަނުމަށް ފަހު ނިޝާންތައް ފެނުމާ ދެމެދު ހޭދަވާ މުއްދަތު މި ހޯދުންތަކުގެ ތެރޭގައި (އިންކިއުބޭޝަން މުއްދަތު) ޗައިނާގެ ސައިންސްވެރިން ދެނެގަތެވެ. މި ގޮތުން ބަލީގެ އިންކިއުބޭޝަން މުއްދަތަކީ ގާތްގަނޑަކަށް 5.1 ދުވަސް ކަން ދިރާސާ އިން ހާމަވިއެވެ.\nދިރާސާ ކުރި ޓީމުން ބުނި ގޮތުގައި، ދިރާސާ ކުރުމަށް ބޭނުން ކުރި މައުލޫމާތުގައި ހިމެނޭ މީހުންގެ ތެރެއިން، ހުބެއި ޕްރޮވިންސުގެ ބޭރުން ބައްޔަށް ޕޮސިޓިވް މީހުންގެ ތެރޭގައި ހިމެނޭ 515 މީހުންނަކީ ވޫހާން އަށް ކުރިން ދަތުރު ކުރިކަން އެނގޭ މީހުންނެވެ. އަދި އެއީ 31 ޖެނުއަރީގެ ކުރިން އެމީހުންގެ ކިބައިން ބަލީގެ ނިޝާންތައް ފެނިފައިވާ މީހުންނެވެ. އެއާ ޚިލާފަށް 31 ޖެނުއަރީގެ ފަހުން ބަލީގެ ނިޝާން ހުރި ކަމަށް ފެނުނު މީހުންގެ ތެރެއިން ވޫހާން އާ ގުޅުން ހުރި ކަން ފެނުނު މީހުންގެ އަދަދަކީ އެންމެ 39 އެވެ. 31 ޖެނުއަރީގެ ފަހުން ބަލީގެ ނިޝާން ފެނުނު މީހުންގެ ތެރެއިން ވޫހާން އާ ގުޅުން ހުރި މީހުން އެހާ ބޮޑުތަން މަދުވީ، ދަތުރު ފަތުރު ކުރުން ކޮންޓްރޯލް ކުރުމަށް އެޅި ފިޔަވަޅު ތަކުގެ ސަބަބުން ކަމަށް ބެލެއެވެ.\nއާއްމު ގޮތެއްގައިވެސް ޗައިނާގެ އައު އަހަރުގެ ދުވަސްވަރަކީ ގިނަ ބަޔަކު ދަތުރުފަތުރު ކުރާ ދުވަސް ވަރެކެވެ. ވޫހާން އިން ބޭރަށް މީހުން ދަތުރު ކޮށްފައިވާ ގޮތުގެ މައުލޫމާތައް ބަލާއިރު، ޗައިނާގެ އައު އަހަރު ފެށުމުގެ ކުރިން އައި ދުވަސް ތަކުގައި ފުރި މީހުންގެ އަދަދު ވަރަށް ބޮޑަށް މައްޗަށް ގޮސް، ނަމަވެސް އޭގެ ފަހުން ދަށްވަމުން ގޮސް، ދަތުރު ކުރުން އެކީގައި ހުއްޓުނެވެ. ޗައިނާގެ އައު އަހަރު ފެށުމުގެ ދުވަސް އައިއިރު ވޫހާން އޮތީ ބަންދުކޮށްފައެވެ. ސައިންސްވެރިން ދެކޭ ގޮތުގައި ބަލި އިތުރަށް ފެތުރުން ކޮންޓްރޯލް ވީ އެ ދުވަސްވަރާ ދިމާވާ ގޮތައް ވޫހާން ބަންދު ކުރުމުގެ ސަބަބުންނެވެ.\nޗައިނާގެ ދިރާސާ އިން ވަރަށް ސާފުކޮށް ހާމަވާ ގޮތުގައި، ޗައިނާގެ އެހެން ސަރަހައްދު ތަކުގައި ބަލި ފެތުރުމުގައި އެންމެ ބޮޑު ދައުރެއް އަދާ ކުރީ، ބަލީގެ ކުރީ ކޮޅު ވޫހާން އިން އެހެން ސަރަހައްދުތަކަށް މީހުން ދަތުރު ކުރުމެވެ. މި ގޮތުން ވޫހާން ކައިރި ސަރަހައްދުތައް ކަމަށްވާ، ހެނާން އަށް ބެލިޔަސް އަދި ދުރު ހިސާބުތައް ކަމަށްވާ ގުއާންޑޮންގް އަދި ޒީޖިއަންގ ޕްރޮވިންސްގައި ބަލި ފެތުރުނު ގޮތައް ބެލިއަސް މިކަމުގައި އެންމެ ބޮޑު ދައުރެއް އޮތީ ވޫހާންގެ ބޯޑަރު ހުޅުވާލާފައި އޮތުން ކަން ސައިންސްވެރިން ވަނީ ހާމަކޮށްދީފައެވެ.\nދަތުރުފަތުރު ބަންދު ކުރި ފަހުން އެކި ސަރަހައްދު ތަކުގައި ބަލި އަށަގަންނަމުން ދިޔަ މިންވަރާއި ބަލި ފެތުރުނު ހަލުއިކަން ބިނާ ވެފައި އޮތީ، އެތަނެއްގައި ބަލި މެނޭޖް ކުރުމަށް އެޅިފައިވާ ފިޔަވަޅު ތަކެއްގެ މައްޗަށް ކަން ދިރާސާ އިން ހާމަވެއެވެ. އެހެން ނަމަވެސް، ދިރާސާއިން ފެންނަ ގޮތުގައި، އެހެން ޕްރޮވިންސްތަކުގައި، އެންމެ ބޮޑަށް ބަލި ފެތުރިގެން ދިޔަ ދުވަސް ވަރަކީ ޖެނުއަރީ 9ން 22އާ ދެމެދުކަން އެނގެއެވެ. އަދި އެއީ ވޫހާން އިން ދަތުރު ކުރުން މަނާ ކުރުމުގެ ކުރީގެ ދުވަސްތަކެކެވެ. ސައިންސްވެރިންގެ ހޯދުމުން އެނގޭ ގޮތުގައި، އެހެން ސިޓީތަކުގައި އޭރު ބަލި ފެތުރުން ބޮޑުވެގެން ދިއުމުގައި އެންމެ ބޮޑު ރޯލެއް އަދާކުރީ ވޫހާން އިން ދަތުރު ކުރުން ހުޅުވާލާފައި އޮތް އޮތުމެވެ. ވޫހާން އިން ދަތުރު ކުރުން ކޮންޓްރޯލް ކުރުމާއެކު، ބަލި ފެތުރިފައިވާ ތަންތާނގައިވެސް ބަލި އަލަށް ޖެހޭ މީހުންގެ ނިސްބަތް ވަރަށް ބޮޑަށް ދަށަށް ދިޔަކަން ފާހަގަ ވިއެވެ. ބައްޔަށް ޕޮސިޓިވް ވާ މީހުން ގެ ނިސްބަތް އެންމެ ބޮޑަށް ދަށަށް ދިޔައީވެސް، ދަތުރު ކުރުން ބަންދު ކުރުމުގެ ކުރިން، ވޫހާން އިން އެންމެ ގިނަ މީހުން އައިސް އުޅުނު ސަރަހައްދު ތަކުންނެވެ.\nބަލީގެ ނިޝާންތައް ބައެއް ފަހަރު ނުފެނުމާ އަދި އެ ނިޝާންތައް ފެނުމުގެ ކުރިން އެކަކު ގައިން އަނެކަކު ގަޔަށް ބަލި އެރުމުގެ ފުރުސަތު އޮންނާތީވެ، ނޭވާލުމުގެ ނިޒާމަށް ޖެހޭ ބަލިތައް ކޮންޓްރޯލް ކުރުމަކީ ސިއްހީ މާހިރުން ވިދާޅުވާ ގޮތުގައި ދަތި އުނދަގޫ ކަމެކެވެ. މިކަން މިހެން އޮތުމާއެކު، ކޮވިޑް-19 ފެތުރުން ކޮންޓްރޯލް ކުރުމުގެ ގޮތުން، ޗައިނާ އިން ކުރި އެންމެ މުހިންމު އެއް ކަމަކީ ދަތުރުފަތުރު ކުރުން ކޮންޓްރޯލް ކުރުމުގެ ފިޔަވަޅު އެޅުމެވެ. ޗައިނާގެ ސައިންސްވެރިންގެ ހޯދުން ތަކުން އެނގޭ ގޮތުގައި، ބަލީގެ ކުރީ ކޮޅު ވަކިން ހާއްސަކޮށް، ބަލި އަށަގަނެފައިވާ ސަރައްދު އެނގެން އޮތްނަމަ، އަދި އެއީ ބަލި ފެތުރުމުގެ މައި ތަނެއް ކަމަށް ބެލޭ ނަމަ، ބަލި ފެތުރުނަ ނުދީ ހިފެހެއްޓުމަށް އަޅަން އެންމެ ރަނގަޅު ފިޔަވަޅަކީ، އެތަނަކުން ދަތުރުފަތުރު ކުރުން މަނާ ކުރުމެވެ. ނުވަތަ ކޮންޓްރޯލް ކުރުމެވެ. މިކަން މިހެން އޮތް ނަމަވެސް، ދިރާސާ އިން ހާމަވާ ގޮތުގައި، ގިނަ ސަރަހައްދު ތަކަށް ބޮޑަށް ބަލި ފެތުރުމުން ދެން އޭގެ ފަހުން ދަތުރުފަތުރު ކުރުން ކޮންޓްރޯލް ކުރުމަކީ، ބަލި ފެތުރުން ކޮންޓްރޯލް ކުރުމަށް އެޅޭ މާ ބޭނުންތެރި ފިޔަވަޅަކަށް ނުވެއެވެ.\nޗައިނާގެ ތަޖުރިބާ އަށް ބަލާއިރު، ކޮވިޑް-19 ކޮންޓްރޯލް ކުރުމަށް ދަތުރުފަތުރު ކުރުން ކޮންޓްރޯލް ކުރުމުގެ އިތުރުން އެޅި ފިޔަވަޅުތަކަކީ ވެސް މި ރޮނގުން ކާމިޔާބު ފިޔަވަޅުތަކެއްގެ ގޮތުގައި ބެލެއެވެ. ނަމަވެސް ކޮވިޑް-19 ފެތުރުމާއި ދަތުރުފަތުރު ކުރުމާ ހުރި ގުޅުން ދެނެގަތުމަށް ދިރާސާ ކުރެވިފައިވާ މިންވަރަށް އަދި އެހެން ފިޔަވަޅުތައް ދިރާސާ ކުރެވި ބެލިފައެއް ނެތެވެ.\nމިއީ ޝައްކެއްވެސް ނެތް ގޮތުގައި، ކޮވިޑް-19 ކޮންޓްރޯލް ކުރުމަށް ގައުމުތަކުން މަސައްކަތް ކުރަމުންދާ އިރު އަޅާނެ ފިޔަވަޅުތައް ކަނޑައެޅުމުގައި މުހިންމު މައުލޫމާތު ތަކެއް ލިބިގެންދާ ދިރާސާއެކެވެ.


Media commission aa eku noosverikan kudagolhi ah | Mihaaru\n3 އޭޕްރީލް 2016 ވަނަ ދުވަހު ރައީސް އޮފީސް ކުރިމަތީގައި ނޫސްވެރިން ކުރި މުޒާހަރާގެ ތެރެއިން.---\n02 ނޮވެމްބަރ 2017 - 08:21 12 comments\nނަމަވެސް އޭގެ ތެރެއިން ބައެއް ހައްގުތައް މިހާރު ވަނީ، ރައްޔިތުންގެ މަޖިލީހުގައި ސަރުކާރަށް، ކުރިން އޮތް ބޮޑު އަޣުލަބިއްޔަތުގެ ނާޖާއިޒު ފައިދާ ނަގައި، ގާނޫނުތައް ހަދައިގެންނާއި ބައެއް ގާނޫނުތަކަށް ބަދަލު ގެނެސްގެން ނިގުޅައިގެންފަ އެވެ. އެފަދަ އެއް ކަމަކީ ސުލްހަވެރިކަމާ އެކު އެއްވެ އުޅުމުގެ ހައްގާއި މުޒާހަރާ ކުރުމުގެ މިނިވަންކަމެވެ.\nއެފަދަ ހައްގުތަކާއި މިނިވަންކަމުގެ ތެރެއިން މިހާރު ބާކީ އޮތް ހަމައެކަނި ކަމަކީ ނޫސްވެރިކަމުގެ މިނިވަންކަމުގެ ހައްގެވެ. އެ ހައްގު ހަނިކުރުމަށް އެންމެ ފަހުން ހެދި ގާނޫނަކީ އަބުރު ރައްކާތެރި ކުރުމުގެ ނަމުގައި ނޫސްވެރިކަން ދުއްވައިލުމަށް ހެދި ގާނޫނެވެ. އަބުރުގެ ގާނޫނުގެ ތެރެއިން ވެސް ނޫސްވެރިކަން މުޅިން އޮބިއެޅޭ ގޮތް ނުވުމުން، ސަރުކާރުން މިހާރު އަމާޒު ހިފާފައި ވަނީ، ސަރުކާރުގެ ފުރިހަމަ ކޮންޓްރޯލް އޮންނަ ކޮމިޝަނެއް އުފައްދައިގެން ސަރުކާރުން ބޭނުންވެއްޖެ ހިނދެއްގައި މީޑިއާގެ އިދާރާތަކަށް ފުލުހުން ވައްދައިގެން އެ މީޑިއާތައް ހުއްޓުވުމުގެ "ގާނޫނީ ހުއްޖަތެއް" ހޯދުމަށެވެ.\nމީޑިއާގެ ކަންތައް ބެލެހެއްޓުމަށް މިހާރު ދެ އިދާރާއެއް އޮވެ އެވެ. މިއީ ނޫސްވެރިން ވެސް އެހާ ގަބޫލުކުރާ ކަމެއް ނޫނެވެ. އޭގެ ބަދަލުގައި އެއް އިދާރާއަކުން ރާއްޖޭގެ ނޫސް މަޖައްލާތަކާއި ރޭޑިއޯ ޓީވީތައް ރެގިއުލޭޓް ކުރެވޭނެ ގާނޫނީ ނިޒާމަކަށް ނޫސްވެރިން ވެސް ބޭނުންވެ އެވެ.\nއެކަމަކު ސަރުކާރުން މިހާރު އެ ބޭނުންވާ ގޮތަކަށް ނޫނެވެ. މިހާރު އޮތް މީޑިއާ ކައުންސިލާއި ބްރޯޑްކާސްޓިން ކޮމިޝަން އުވާލާފައި، މީޑިއާ ކޮމިޝަން އުފެއްދުމަށް މަޖިލީހަށް ފޮނުވާފައިވާ ބިލްގެ މާއްދާތަކަށް ބަލައިލުމުން އެނގެނީ މިނިވަން ނޫސްވެރިކަން ހިމާޔަތް ކުރުމަށް ވުރެ ބޮޑަށް، ސަރުކާރާ މެދު ކިޔަމުންދާ ފާޑުކިޔުންތަކާއި ސަރުކާރުގައި ހިނގާ ވިޔާނުދާ އަމަލުތަކުގެ ވާހަކަތައް އާންމުންނާ ހަމައަށް ތިލަކޮށްދިނުމަށް ނޫސްވެރިން ކުރާ މަސައްކަތް ހުއްޓުވުމަށް ހުށަހަޅާފައި އޮތް ބިލެއް ކަމެވެ.\nމީޑިއާ ކޮމިޝަންގެ ބިލްގެ ހަ ވަނަ މާއްދާގެ (ކ) އާއި 39 ވަނަ މާއްދާ (ނ) ގައި ބުނެފައިވާ ގޮތުގައި މީޑިއާތައް ވާންޖެހޭނީ ވަކި ސިޔާސީ ފިކުރެއް، މާލީ ބާރެއް ނުވަތަ މަސްލަހަތަކަށް ބުރަވުމެއް ނެތި ޚަބަރާއި މައުލޫމާތު ފަތުރާ ތަނަކަށެވެ. ނަމަވެސް މިއީ، ވިޔަފާރިވެރިންނާއި ސިޔާސީ ޕާޓީތަކުންނާއި ސިޔާސީ ފިކުރުގެ މީހުން މީޑިއާތައް ހިންގާ ޒަމާނެއްގައި ކުރެވޭނެ ކަމެއް ނޫނެވެ.\nމިއީ ދުނިޔޭގެ ކުރިއަރާފައިވާ ގައުމުތަކުގައި ވެސް ނޫސްވެރިކަން ކުރާ ގޮތެއް ނޫނެވެ. މަޝްހޫރު ނޫސް މަޖައްލާތަކުގެ ތެރޭގައި ހިމެނޭ ނިއު ޔޯކް ޓައިމްސް އާއި ވޮޝިންޓަން ޕޯސްޓް އާއި ޑެއިލީ މެއިލް ފަދަ މީޑިއާތަކުން އެ ގައުމުތަކުގެ އިންތިޚާބުތަކުގައި ވަކި ކެންޑިޑޭޓަކު އެންޑޯޒްކޮށް އެ ކެންޑިޑޭޓް ޕްރޮމޯޓް ކުރަން ފާޅުގައި މަސައްކަތް ކުރާކަމީ މީޑިއާ ބައްޓަންވެފައި އޮންނަ ގޮތުގެ ހަގީގަތެވެ.\nމިހާރު އޮތް މީޑިއާ ކައުންސިލަކީ ނޫސްވެރިންގެ ތެރެއިން އަށް މީހަކާއި އާންމުންގެ ތެރެއިން ހަތް މީހަކު ހިމެނޭ ގޮތަށް އެކުލަވައިލާ އިދާރާއެކެވެ. އަދި އެ 15 މެންބަރުން އެ ކޮމިޝަނަށް އިންތިހާބު ކުރަނީ، ރަޖިސްޓްރީކޮށްފައިވާ މީޑިއާ އިދާރާތައް ތަމްސީލުކުރާ ބަޔަކު ވޯޓު ލައިގެންނެވެ.\nއެހެންކަމުން އެ ކައުންސިލް ވެފައި އޮންނަނީ، ސަރުކާރުން ބުނާހާ ގޮތަކަށް ނޫސްވެރިންނާ ދެކޮޅަށް ފިޔަވަޅު އަޅާ ބަޔަކަށް ވުރެ، ނޫސްވެރިންގެ ހިމާޔަތުގައި މަސައްކަތް ކުރާ އިދާރާއަކަށެވެ. ނަމަވެސް ކަނޑައެޅިފައިވާ ސުލޫކީ މިންގަނޑާ ޚިލާފުވާ ފަރާތްތަކަށް އެ ކައުންސިލުން ފިޔަވަޅު އަޅާފައި ވެސް އެބަ ހުއްޓެވެ. އެއީ ނޫސްވެރިން ދެކޮޅު ހަދާ ކަމެއް ނޫނެވެ.\nއެ ކައުންސިލް އުވައިލުމަށް ފަހު، މިހާރު އުފައްދަން އުޅޭ ކޮމިޝަނަކީ ނޫސްވެރިންނާ އެއްވެސް ގުޅުމެއް ނެތް ސިޔާސީ ކޮމިޝަނެކެވެ. ކޮމިޝަނަށް މެންބަރުން އައްޔަން ކުރަނީ ރައްޔިތުންގެ މަޖިލީހުގެ ރުހުމާ އެކު ރައީސުލްޖުމްހޫރިއްޔާ އެވެ. އަދި ކޮމިޝަންގެ މެމްބަރުންގެ ތެރޭގައި ނޫސްވެރިން ނުވަތަ ނޫސްވެރިކަމުގެ ތަޖުރިބާ ހުރި ބަޔަކު ހިމެނުމަށް ބިލްގައި ބުނެފައެއް ނެތެވެ.\nއަބުރުގެ ބިލާ ދެކޮޅަށް މަޖިލިސް ދޮށުގައި ނޫސްވެރިން އަޑުުއުފުލަނީ.--މިހާރު ފޮޓޯ\nއޭގެ އިތުރުން ނޫސްވެރިން އަމަލު ކުރަންވީ ގޮތުގެ ސުލޫކީ މިންގަނޑު އެކުލަވައިލުމުގެ ބާރު އެ ބިލްގެ 37 ވަނަ މާއްދާގައި ދީފައި އޮތީ ވެސް ނޫސްވެރިންގެ މަޝްވަރާއާ އެކު އެ ކޮމިޝަނަށެވެ. މި ގޮތަށް އޮތުމުން، މިހާރު ވެސް ސަރުކާރުގެ ޕްރޮޕެގެންޑާ ފަތުރާ ޕީއެސްއެމް އާއި ޗެނަލް13 ފަދަ މީޑިއާތަކުން ދެތިން މީހަކު ހިމަނައިގެން ވެސް ސުލޫކީ މިންގަނޑު އެކުލަވައިލެވުމުން، އެ ބިލްގައި އެ ބުނާ ނޫސްވެރިންގެ މަޝްވަރާ ހޯދުނީ އެވެ.\nކޮމިޝަންގެ ބިލްގެ 40 ވަނަ މާއްދާ (ޅ) ބުނާ ގޮތުން ވަކި ފަރާތަކަށް ފާޑުކިޔައި ޚިޔާލު ފާޅުކުރާ ނަމަ، އެކަން ވެސް ކުރަން ޖެހޭނީ އިންސާފުވެރިކަމާއި ހަމަހަމަ ކަމާ އެކުގަ އެވެ. މިއީ ބުއްދީގެ ހަމަތަކުން ބަލާއިރު ކުރެވިދާނެ ކަމެއް ނޫނެވެ. ސަރުކާރުގެ މުވައްޒަފަކު ނުވަތަ މުޖްތަމައުގެ މަސްލަހަތު ހިމެނިފައިވާ އިދާރާއަކުން ބޮޑު ވައްކަމެއް ނުވަތަ ޚިޔާނާތެއް ހިންގައިގެން، ފާޑުކިޔާއިރު، އެބުނާ އިންސާފުވެރިކަމާއި ހަމަހަމަކަން ހިފަހައްޓާނީ ކިހިނެއްތޯ ސުވާލު އުފެދެ އެވެ.\nނޫސްވެރިކަމުގެ މިނިވަންކަން ކަށަވަރު ކުރުމަށް ގާނޫނު އަސާސީގެ 28 ވަނަ މާއްދާގައި ކަނޑައަޅާފައިވާ އެންމެ މުހިންމު އުސޫލަކީ، މައުލޫމާތުގެ ދިން ފަރާތް ނުވަތަ މަސްދަރު ހާމަކުރަން ނުޖެހުމެވެ. ނަމަވެސް މި ބިލްގެ 40 ވަނަ މާއްދާގެ (ބ) އާއި 55 ވަނަ މާއްދާގައި ބުނެފައިވާ ގޮތުން ގާނޫނަކުން ލާޒިމްކުރާ ހާލަތްތަކުގަޔާއި މީޑިއާ ކޮމިޝަނުން އެދިއްޖެ ނަމަ މަސްދަރު ހާމަކުރަން ޖެހޭނެ އެވެ.\nސަރުކާރުން ހުށަހެޅި ގޮތަށް ބިލް މަޖިލީހުން ފާސްކުރަން ފައި ވިއްދަވައިގެން ތިއްބެވި މެމްބަރުން ވެސް ހަނދާނުގައި ބަހައްޓަވަންވީ، ގާނޫނުއަސާސީގައި ކަޅާއި ހުދުން ކަނޑައަޅާފައިވާ ހަމަތަކާއި އުސޫލުތަކާ ޚިލާފަށް ގާނޫނެއް ނުހެދޭނެ ކަމެވެ. ހެދިޔަސް އެ ވާނީ ބާތިލު އެއްޗަކަށް ކަން ގާނޫނުއަސާސީގައި އެ އޮތީ ބުނެފަ އެވެ.\nއަބުރުގެ ގާނޫނު ފާސްކުރަން ޖެހުނީ، ސަރުކާރުގެ އިސް ވެރިންތަކެއް ހިންގެވި އެމްއެމްޕީއާރްސީގެ ބޮޑު ޚިޔާނާތުގެ ވާހަކަތައް ފާޅުގައި ދައްކައި އެކަމަށް ފާޑުކިޔަން ފެށި ހިސާބުން ކަމަށް ރައްޔިތުންގެ މަޖިލީހުގެ މެމްބަރަކު ވިދާޅުވި އެވެ. އަދި މި ސަރުކާރުގައި ޖެހުނު އަދި މިހާތަނަށް ވެސް ނުފިލައިގެން އުޅޭ ލައްގަނޑަކީ އެ ޚިޔާނާތުގެ މައްސަލަ އެވެ.\nއެހެންކަމުން ސަރުކާރު މިހާރު ވެސް އެންމެ ބިރުގަންނަ ކަމަކީ ސަރުކާރުގައި ހިމެނޭ ބައެއް ބޭފުޅުން ހިންގަވާ ކޮރަޕްޝަނާއި ފަސާދަ އާއި ޚިޔާނާތުގެ ވާހަކަތައް މީޑިއާތަކުން ތިލަކުރުމެވެ. އަލަށް އުފައްދާ މީޑިއާ ކޮމިޝަންގެ އެއް ޒިންމާއަކީ ވެސް އެފަދަ ވާހަކަތައް މީޑިއާތަކުގައި ހާމަކުރޭތޯ ބަލައި ފިޔަވަޅު އެޅުންކަން އެ ބިލްގެ 41 ވަނަ މާއްދާގެ (ބ) އިން އެނގެ އެވެ. އެއީ މީހުންގެ ފައިސާގެ މުއާމަލާތްތަކާއި ދަރަނިވެރިކަމުގެ މައުލޫމާތު ހާމަކޮށްގެން ނުވާނެ ކަމަށް އެ މާއްދާގައި އޮތުމުންނެވެ.\nޚަބަރާއި މައުލޫމާތަކީ އޭގައި ދޮގާއި ތެދު ވެސް ހިމެނިދާނެ އެއްޗެކެވެ. ގަސްދުގައި ދޮގު ޚަބަރެއް ލިޔުމަކީ މީޑިއާގެ އަޚުލާގީ މިންގަނޑާ ޚިލާފު ކަމެކެވެ. މި ބިލްގެ 43 ވަނަ މާއްދާގެ (ހ)ގައި ބުނެފައިވާ ގޮތުގައި ދޮގަކަށް ވެދާނެ ކަމަށް ބެލެވޭ މައުލޫމާތެއް ވެސް ހާމަކޮށްގެން ނުވާނެ އެވެ.\nއެކަމުގެ ކުޑަކުޑަ މިސާލެކެވެ. މިހާރު ބަންގާޅުގައި މަރުވެގެން އުޅޭ އައްޑޫ ފިރިހެން މީހާގެ މަރާ ބެހޭ ގޮތުން އޭނާގެ އެއް ދަރިއަކު ބުނަނީ ބަޔަކު މީހުން ބައްޕަ މަރައިލީ ކަމަށް ޝައްކުކުރެވޭ ކަމަށެވެ. އަނެއް ދަރިއަކު ބުނަނީ އެ ގޮތަށް ޝައްކު ނުކުރެވޭ ކަމަށެވެ.\nމީޑިއާތަކުން މި ދެ ގޮތަށް ވެސް ޚަބަރު ގެނެސްދީފައި އެބަހުއްޓެވެ. އެހެންކަމުން ހަމަ ގައިމުވެސް އޭގެ ތެރެއިން ކޮންމެވެސް އެއް ޚަބަރެއް ދޮގުވާނެ އެވެ. އެއީ އެ މީހާގެ މަރު އަންނާނީ ކޮންމެވެސް އެއް ގޮތަކުންނެވެ. އެއް ގޮތަކީ ބަޔަކު ހަމަލާދީ މަރައިލުމެވެ. އަނެއް ގޮތަކީ ގުދުރަތީ ގޮތުން މަރުވުމެވެ. ޝާއިއުކުރާ އެއްޗަކާ މެދު ޝަކުވާއެއް އޮތް ނަމަ، މިހާރު އޮންނަ އުސޫލަކީ، އެ މައުލޫމާތެއް ރައްދުވާ ފަރާތަކުން، އެ މީޑިއާއަށް އެކަމެއް ހުށަހަޅައިގެން ސުލްހަވެރިކަމާ އެކު އެކަމެއް ހައްލު ކުރުމެވެ. އެ ގޮތަށް ހައްލު ނުކުރެވިއްޖެ ނަމަ މީޑިއާ ކައުންސިލަށް ހުށަހެޅުމެވެ.\nނަމަވެސް މި ބިލްގެ 68 ވަނަ މާއްދާ (ހ)ގެ (2) އޮތް ގޮތުން، އެ ދެ ފަރާތުން ސުލްހަވެރި ގޮތުގައި މައްސަލަ ހައްލު ކުރުމުގެ ބަދަލުގައި އެންމެ ފުރަތަމަ ވެސް އެމައްސަލަ ހުށަހަޅަންވީ މީޑިއާ ކޮމިޝަނަށެވެ. އެފަދަ ހާލަތެއްގައި ނަމަ، ބްރޯޑްކާސްޓިން ކޮމިޝަނުން މިހާރު ވެސް އަމަލުކުރާ އުސޫލުން، ސަރުކާރު ހިތްހަމަނުޖެހޭ މީޑިއާއާ މެދު ހަރުކަށި ފިޔަވަޅު އެޅުމަށް ބާރު ލިބިދެ އެވެ.\nއޭގެ އިތުރުން މި ބިލްގެ 69 ވަނަ މާއްދާގެ (ނ) އޮތް ގޮތުން، މީޑިއާއެއްގައި ޝާއިއުކުރާ އެއްޗަކާ ގުޅޭ ގޮތުން ތަހުގީގުކުރާ ދެ އިދާރާއަކުން އެއްފަހަރާ އެ މައްސަލަ ތަހުގީގުކުރުމުގެ ފުރުސަތު ފަހިވެ އެވެ. އަބުރުގެ ގާނޫނުގެ ދަށުން ފުލުހުންނަށް މައްސަލަ ހުށަހެޅޭ އިރު، މި ބިލްގެ ދަށުން މީޑިއާ ކޮމިޝަނަށް ހުށަހެޅުމުން އެ ކޮމިޝަނަށް ވެސް ތަހުގީގު ކުރެވޭނެ އެވެ. މީޑިއާ ކޮމިޝަނަށް ހުށަހެޅޭ މައްސަލައެއް، ތަހުގީގުކުރާ އެހެން އިދާރާއަކުން ތަހުގީގު ކުރަމުންދާ ނަމަ، އެ މައްސަލައެއް ކޮމިޝަނުން ބަލައިގެން ނުވާނެ ކަމަށް މި ބިލްގައި ބުނެފައެއް ނުވެ އެވެ.\nއަބުރުގެ ގާނޫނުގެ ދަށުން ފުލުހުންނަށް ހުށަހެޅޭ މައްސަލައަކީ، މީޑިއާގައި ޝާއިއުކުރާ އެއްޗަކާ ގުޅޭ ގޮތުން ހުށަހެޅި މައްސަލައެއް ނަމަ، އެ މައްސަލައެއް މީޑިއާ ކޮމިޝަނަށް ފޮނުވުމަށް ވެސް ބުނެފައެއް ނުވެ އެވެ. އެހެންކަމުން ދެ އިދާރާ އިން އެއް ފަހަރާ އެއް މައްސަލައެއް ބަލައި، އެއް މައްސަލައެއްގައި ދެ ފަހަރަށް އަދަބު ދިނުމުގެ ފުރުސަތު ފަހިވާނެ އެވެ.\nމި ބިލުން ނޫސްވެރިން ބަނދެވިގެންދަނީ ހަމައެކަނި ޚިޔާލު ފާޅުކުރުމުގެ ދާއިރާއަކުން ނޫނެވެ. ނޫސްވެރިއެއްގެ މައްސަލައެއް ކޮމިޝަނުން ބަލަމުންދާ ނަމަ، އެމީހަކު ރާއްޖޭން ބޭރަށް ފުރިޔަ ނުދީ ހިފެހެއްޓުމުގެ ބާރު، މި ބިލްގެ 69 ވަނަ މާއްދާގެ (ޅ) އިން ކޮމިޝަނަށް ލިބިދެ އެވެ.\nމި ބިލްގެ 70 ވަނަ މާއްދާގެ (ށ) ގައި، ކޮމިޝަނުން ނިންމާ ނިންމުމަކާ މެދު ހިތްހަމަނުޖެހޭ ނަމަ، އެ މައްސަލައެއް ކަމާ ބެހޭ އިދާރާއަކަށް ހުށަހެޅިދާނެ ކަމަށް ބުނެފައި އޮތުމުން، މީޑިއާ ކޮމިޝަންގެ މައްޗަށް ވެސް މީޑިއާގެ ކަންތައް ބަލަހައްޓާ އިދާރާއެއް ހުންނާނެ ކަމަށް މާނަކުރެވެ އެވެ. ނަމަވެސް އެއީ ކޮން ތަނެއް ކަމެއް މި ބިލްގައި ބުނެފައި ނުވާއިރު، އެފަދަ މައްސަލައެއް އިސްތިއުނާފް ކުރެވޭނެ ކަމަށް މި މާއްދާގައި ނެތުމުން، ހަމަގައިމުވެސް އެއީ ޝަރުއީ ކޯޓެއް ނޫން ކަން އެނގެ އެވެ.\nދެން އޮތީ މިހާތަނަށް މީޑިއާ ކައުންސިލަށް ވެސް އަދި ބްރޯޑްކާސްޓިން ކޮމިޝަނަށް ވެސް ލިބިދީފައި ނެތް ބާރެކެވެ. އެއީ މީޑިއާ އިދާރާތަކަށް ފުލުހުން ފޮނުވައިގެން އެ މީޑިއާއެއްގެ ޕްރޮގްރާމްތައް ހުއްޓުވުމާއި ޝާއިއުކުރިޔަ ނުދީ ހިފެހެއްޓުމުގެ ބާރު ކޮމިޝަނަށް ލިބިދިނުމެވެ.\nމި ބިލްގެ 71 ވަނަ މާއްދާގެ (ޅ) އޮތް ގޮތުން، ޓީވީ ރޭޑިއޯތަކުން ފޮނުވާ ޕްރޮގްރާމަތަކާއި ލައިވް އިވެންޓްތައް ވަގުތުން މެދުކަނޑައިލުމަށް އެންގުމުގެ ބާރު ކޮމިޝަނަށް ލިބިދެ އެވެ. އަދި އެ މީޑިއާއެއްގައި ޝާއިއުކުރި ނުވަތަ ބްރޯޑްކާސްޓް ކުރި ކޮންޓެންޓަކީ ގައުމީ ސަލާމަތާއި އާންމު ނިޒާމާއި އާންމު ސިއްހަތަށް ނުރައްކަލެއް ކަމަށް ބެލެވިދާނެ ހާލަތުގައި އެ ތަނަކަށް ފުލުހުން ފޮނުވައިގެން އެ ސްޓޭޝަނެއް ނުވަތަ ނޫސް މަޖައްލާއެއް ހުއްޓުމުގެ ބާރު މި ބިލްގެ 71 ވަނަ މާއްދާ (ކ)، އާއި 72 ވަނަ މާއްދާގެ (ކ) އިން ކޮމިޝަނަށް ލިބިދެ އެވެ.\nމާނައަކީ ޝާއިއު ކުރި ނުވަތަ ބްރޯޑްކާސްޓް ކުރި ކޮންޓެންޓަކީ، ގައުމީ ސަލާމަތާއި އާންމު ނިޒާމާއި އާންމު ސިއްހަތަށް ނުރައްކަލެއް ކަމަށް ނުވިޔަސް ވެސް، އެ ކޮމިޝަންގައި ރައީސް އައްޔަން ކުރައްވާފައި ތިއްބެވި މެންބަރުންގެ ނަޒަރުގައި އެއީ، ގައުމީ ސަލާމަތާއި އާންމު ނިޒާމާއި އާންމު ސިއްހަތަށް ނުރައްކަލެއް ކަމަށް ބެލެވުނަސް، ފުލުހުން މެދުވެރިކޮށް އެ މީޑިއާއެއް ވަގުތުން ހުއްޓުވޭނެ އެވެ.\nސުލޫކީ މިންގަނޑާ ޚިލާފު ވުމުން އަދަބު ދިނުމަކީ އޭގެ ޒާތުގައި ރަނގަޅު އުސޫލެކެވެ. ނަމަވެސް އަދަބު ދިނުމުގައި ވަކި ހަމަތަކެއް ގެންގުޅުމަކީ، ނޫސްވެރިކަމާ މެދު ކުޑަ ވެސް ރަހުމެއް ހުރި ނަމަ ކުރަން އެންމެ ރަނގަޅު ކަމެކެވެ. މި ބިލްގެ 72 ވަނަ މާއްދާ (ބ)، 73 ވަނަ މާއްދާ (ށ)ގައިވާ ގޮތުން ސުލޫކީ މިންގަނޑާ ޚިލާފުވާ ނޫސް، މަޖައްލާތަކާއި ނޫސް މަޖައްލާގައި ލިޔާ މީހުން 10،000-100،000 ރުފިޔާ އިން ޖޫރިމަނާ ކުރެވިދާނެ އެވެ.\nރަނގަޅު ގޮތެކެވެ. ނަމަވެސް ޖޫރިމަނާ ކުރާ ފުރަތަމަ ފަހަރު ވަކިވަރެއް، ދެ ވަނަ ފަހަރު އެއަށް ވުރެ ބޮޑަށް އަދި ތަކުރާރުވާ ވަރަކަށް ޖޫރިމަނާ ބޮޑުވަމުންދާ އުސޫލެއް ބިލަކު ނެތެވެ. މިހާރު މި ބިލް އޮތް ގޮތުން، ޗެނަލް 13 ވީމާ ޖޫރިމަނާ ނުކުރެވިފައި ރާއްޖެ ޓީވީ ނަމަ ކޮންމެ ފަހަރަކު އެއް ލައްކަ ރުފޔާ އިން ޖޫރިމަނާ ކުރެވޭ ކަހަލަ ގޮތަކަށް އޮތީމާ ކަމަކުނުދާނެ އެވެ.\nމި ބިލްގެ އެންމެ ނުރައްކާތެރި އަނެއް މާއްދާއަކީ 72 ވަނަ މާއްދާ (ޅ) އެވެ. މި މާއްދާގައިވާ ގޮތުން، ކޮމިޝަނުން އަންގާ ގޮތަށް އަމަލު ނުކުރާ ނަމަ، އެ މައްސަލައެއް ބަލައި ނިމެންދެން އެ ނޫސް މަޖައްލާއެއް ވަގުތީ ގޮތުން މެދުކަނޑައިލުމުގެ ބާރު ކޮމިޝަނަށް ލިބިދެ އެވެ.\nމީޑިއާއެއްގައި ޝާއިއުކުރާ އެއްޗަކާ މެދު މައްސަލަ ހުށަހެޅުމަށް އެއް އަހަރުގެ ދިގު މުއްދަތެއް ދިނުމުން ވެސް އެތައް މައްސަލައެއް ކުރިމަތިވާނެ އެވެ. މި ބިލްގެ 74 ވަނަ މާއްދާގެ (ށ)ގައި ވާ ގޮތުން، އެ މައުލޫމާތެއް ޝާއިއުކުރި ތާރީޚުން ފެށިގެން އެއް އަހަރުގެ ތެރޭގައި ކޮމިޝަނަށް މައްސަލަ ހުށަހެޅިދާނެ އެވެ.\nމިހާ ދިގު މުއްދަތެއް ދިނުމުން، މީޑިއާގައި ޝާޢިއުކުރާ އެއްޗަކާ ގުޅޭ އެތައް ކަމެއް، އެއެއްޗެއް ޝާއިއުކުރި ހާލަތާ ޚިލާފަށް ބަދަލުވެ، އެ މައްސަލައެއް އެ މައްޗަށް ބިނާވާ ރުކުންތަކާއި އުންސުރުތައް ބަދަލުވެގެން ހިނގައްޖެ ނަމަ، ކަމާ ނުގުޅޭ ކަންތަކެއްގެ މައްޗަށް ބިނާކޮށް މައްސަލަ ނިންމުމުގެ ފުރުސަތު އޮންނާނެ އެވެ.\nމި ބިލްގެ 76 ވަނަ މާއްދާގެ (ހ)ގައި ބުނެފައިވާ ގޮތުން، މި ބިލް ގާނޫނަކަށްވެ އަމަލު ކުރަން ފަށާއިރު، މީޑިއާ ކައުންސިލާއި ބްރޯޑްކޮމްގައި ނުނިމި ހުރި ޝަކުވާތަކުގެ މައްސަލަތައް، މި ބިލުން އުފަންވާ މީޑިއާ ކޮމިޝަނަށް ނަގުލުވާނެ އެވެ.\nމީޑިއާ ކައުންސިލަށް މިހާރު ހުށަހެޅޭ މައްސަލަތައް ބިނާވަނީ ވަކި އިޖުރާއާތުތަކެއްގެ މައްޗަށް ކަމަށް ވެފައި، މީޑިއާ ކޮމިޝަނަށް މައްސަލަ ހުށަހެޅުމުގައި އަމަލުކުރަން ޖެހޭ އިޖުރާއާތުތައް ވެސް އަލަށް އުފައްދާ ކޮމިޝަންގައި އަމަލުކުރާ އިޖުރާއާތުތަކާ މުޅިން ތަފާތެވެ. އަދި މީޑިއާ ކައުންސިލުން މައްސަލަ ބަލައި ފިޔަވަޅު އަޅާ ގޮތާއި، މީޑިއާ ކޮމިޝަނުން ފިޔަވަޅު އަޅާ ގޮތް ވެސް ތަފާތެވެ. މީޑިއާ ކައުންސިލުން އަޅާ ފިޔަވަޅުތަކާއި ދޭ އަދަބުތައް، މީޑިއާ ކޮމިޝަނުން ކަނޑައަޅާ ފިޔަވަޅުތަކާއި އަދަބުތަކަށް ވުރެ މާ ބޮޑަށް ވެސް ލުޔެވެ.\nމިހެން އޮތުމުން މެދުވެރިވާ ގޮތަކީ، އެ ކަމެއް ހިނގި އިރު އެކަމަށް ކަނޑައެޅިފައި އޮތް އަދަބަށް ވުރެ ބޮޑު އަދަބެއް ދެވެނީ އެވެ. އެހެންކަމުން، ދެ ގާނޫނަކުން އެއް މައްސަލައެއްގައި ދެ އަދަބެއް ކަނޑައެޅިފައިވާ ނަމަ، އޭގެ ތެރެއިން ލުއި އަދަބު ދިނުމަށް އޮންނަ ގާނޫނީ މަބްދައު މި ބިލްގައި ދަމަހައްޓައިފައެއް ނުވެ އެވެ.\nމިފަދަ ހަރުކަށި ގޮތަކަށް ގާނޫނެއް ހަދައި، އެ ހަރުކަށި އުސޫލުތަކުން ދިވެހި ނޫސްވެރިކަން ބަނދެލުމަށް ސަރުކާރަށް މަޖުބޫރުވީ ސަބަބުތަކެއް ހުރެގެން ކަމަށް، ސަރުކާރަށް ތާއީދުކުރާ ބައެއް މީހުން ވެސް ބުނެ އެވެ. އެއީ ބައެއް ނޫސްވެރިން އެއްވެސް ހަމައެއް އަޚުލާގީ މިންގަނޑެއް ނެތި، ސާބިތު ނުހިފޭ ދޮގު ތުހުމަތުތަކުން މީހުންގެ އަބުރު ކަތިލަމުން ދިޔުމެވެ.\nނަމަވެސް މިއީ އެކަމަށް އޮތް ހުއްޖަތަކަށް ނުވެދާނެ އެވެ. ދޮގު މައުލޫމާތާއި ދޮގު ޚަބަރު ފަތުރާ ނޫސްވެރިންނާ މެދު ފިޔަވަޅު އެޅޭނެ ގޮތްތައް މިހާރުގެ ގާނޫނީ އޮނިގަނޑުގެ ތެރޭގައި އެބަ ހުއްޓެވެ. އެހެންކަމުން މުޅި މީޑިއާ އެކުގައި ކުޑަ ގޮޅިއަށް ލުމަކީ ގައުމަށް ވެސް ލިބޭ ދެރައަކަށް ނޫނީ ނުވާނެ އެވެ.\nއިތުރު ލިޔުންތައް ނޫސްވެރިކަން ރައްޔިތުންގެ މަޖިލިސް ނޫސްވެރިން


Kashmir ge massalaige samaalu kamah genaumah 22 mandhoobun Nawz Sharif hamajassaifi | Mihaaru\nޕާކިސްތާނުގެ ބޮޑު ވަޒީރު ނަވާޒް ޝަރީފް: ކަޝްމީރުގެ މައްސަލަ ދުނިޔޭގެ ސަމާލު ކަމަށް ގެނައުމަށް ދަނީ މަސައްކަތް ކުރައްވަމުން.\nކަޝްމީރުގެ މައްސަލަ ސަމާލު ކަމަށް ގެނައުމަށް 22 މަންދޫބުން ނަވާޒް ޝަރީފް ހަމަޖައްސަވައިފި\n28 އޯގަސްޓް 2016 - 14:11\nއިސްލާމްއާބާދު (އޮގަސްޓް 28) - ކަޝްމީރުގައި ހަމަނުޖެހުން ބޮޑުވެ ގިނަ ބަޔަކު މަރުވަމުންދާތީ އެ މައްސަލައިގެ ސަމާލުކަން އިތުރު ކުރުމަށް ދުނިޔޭގެ އެކި ގައުމުތަކަށް ފޮނުވުމަށް 22 މަންދޫބުން ޕާކިސްތާނުގެ ބޮޑު ވަޒީރު ނަވާޒް ޝަރީފް ހަމަޖައްސަވައިފި އެވެ.\n"ކަޝްމީރުގެ ރައްޔިތުންގެ އުއްމީދުތައް ފުރިހަމަކޮށްދޭން އދ. އިން ވެފައިވާ ވައުދު ވެސް ހަނދާން ކޮށްދޭނަން،" ނަވާޒް ޝަރީފް ވިދާޅުވި އެވެ.\nބޮޑު ވަޒީރު ވިދާޅުވީ ދުނިޔޭގެ އެކި ގައުމުތަކަށް ކަޝްމީރުގެ މައްސަލައިގެ ސަމާލުކަން އިތުރު ކުރުމަށް ފޮނުވުމަށް ހަމަޖައްސާފައި ވަނީ ޕާލަމެންޓުގެ މެންބަރުން ކަމަށެވެ. ބޮޑު ވަޒީރުގެ ޚާއްސަ މުޝީރު މިހާރު ވެސް ވަނީ ބައެއް ގައުމުތަކުގެ ސަފީރުންނާ ބައްދަލުކޮށް ކަޝްމީރުގެ މައްސަލައިގައި ވާހަކަ ދައްކައިފަ އެވެ.\nކަޝްމީރުގައި އެންމެ ފަހުގެ ހަމަނުޖެހުންތައް އުފެދިފައި ވަނީ އެ ސްޓޭޓުގެ މިނިވަން ކަމަށް މަސައްކަތްކުރާ ލީޑަރެއް ކަމަށްވާ ބުރުހާން ވާނީ އިންޑިއާ ސިފައިން ހަމަލާދީ ޖުލައި 8 ވަނަ ދުވަހު މަރާލުމާ ގުޅިގެންނެވެ. އޭގެ ފަހުން ކަޝްމީރުގެ ހަމަނުޖެހުންތަކުގެ ތުހުމަތު އިންޑިއާ އާއި ޕާކިސްތާނުން ދަނީ އެއް ގައުމު އަނެއް ގައުމުގެ ބޮލުގައި އަޅުވަމުންނެވެ. އިންޑިއާ އިން ބުނެފައި ވަނީ ކަޝްމީރުގައި ހަމަނުޖެހުން އުފެއްދުމަށް ޒުވާނުންނަށް ހިތްވަރު ދެނީ ޕާކިސްތާނުން ކަމަށެވެ. ކަޝްމީރުގެ ފަހުގެ ހަމަނުޖެހުންތަކުގައި ވަނީ 68 މީހުން މަރުވެފަ އެވެ.\nއަންނަ ސެޕްޓެމްބަރު މަހު އދ.ގައި ނަވާޒް ޝަރީފް ދެއްވުމަށް ހަމަޖެހިފައިވާ ތަގްރީރުގައި ވެސް ކަޝްމީރުގެ މައްސަލަ އަށް އަލިއަޅުވާލައްވާނެ ކަމަށް ރޭޑިއޯ ޕާކިސްތާނުން ވަނީ ބުނެފަ އެވެ.\nއިތުރު ލިޔުންތައް ޕާކިސްތާން ކަޝްމީރު ދެކުނު އޭޝިއާ ނަވާޒް ޝަރީފް\nނަވާޒް ޝަރީފުގެ އަނބިކަނބަލުން އެންމެ ފަހުން ޕާލަމެންޓަށް\nޕާކިސްތާނުގެ ބޮޑުވަޒީރު އަންގާރަ ދުވަހު އިންތިޚާބުކުރަނީ


Hong Kong Muzaaharaa : Furan Oi Hurihaa Flight Thah Anekaaves Cancel Kohffi - Vaguthu\nހޮންގްހޮންގް މުޒާހަރާ: ފުރަން އޮތް ހުރިހާ ފްލައިޓެއް އަނެއްކާވެސް ކެންސަލް ކޮށްފި\n9 މަސް ކުރިން ( އޮގަސްޓް 13, 2019 )\nހޮންކޮންގެ ޕުރޯ ޑިމޮކްރެސީ މުޒާހަރާގެ ބައިވެރިން އެގައުމުގެ އެއާޕޯޓަށް ވަނުމާ ގުޅިގެން އެއާޕޯޓު ބަންދުކުރުމަށްފަހު މިއަދު އެ އެއާރޕޯޓު އަލުން ހުޅުވާލައިފިވަނިކޮށް އަނެއްކާވެސް މުޒާހަރާގެ ބަައިވެރިން އެއާޕޯޓް ހިސޯރު ކުރުމުން އަނެއްކާވެސް ފްލައިޓް ތަށް ކެންސަލް ކުރަން ޖެހިއްޖެއެވެ.\nހޮންގްކޮންގް އެއާޕޯޓަކީ 200 މަންޒިލުން ކޮންމެ ދުވަހަކު 1100 ޕްލައިޓް އޮޕަރޭޓް ކުރާ ދުނިޔޭގެ ކާރުބާރު ބޮޑު އެއާޕޯޓްތަކުގެ ތެރޭގައި ހިމެނޭ އެއާޕޯޓެކެވެ.\nއެތައް ހާސް މުޒާހަރާގެ ބައިވެރިނާއި ހެދި ރޭ އެއާރޕޯޓު ބަންދުކުރުމާ ގުޅިގެން 300 ފްލައިޓުގެ ހިދުމަށް އިއްޔެ އެކަނިވެސް މެދުކަނޑާލައިފައިވެއެވެ.\nމުޒާހަރާގެ ބައިވެރިން ދަނީ ޑިޕާޗަރ ގޭޓްތަކާއި އެރައިވަލް ގޭޓުތަކުން މީހުން ވަނުމާއި ދިޔަ ނުދީ ހިފަހައްޓަމުންނެވެ. މިއީ ޖެހިޖެހިގެން އެއާޕޯޓު ހިސޯރުކޮށް މުޒާހަރާ ކުރާ ދެވަނަ ދުވަހެވެ.\nހޮންކޮންގެ ސަރުކާރުން މިހާރުވަނީ މުޒާހަރާ ހުއްޓުވަން އެގައުމުގެ އަސްކަރީ ސިފައިން ބޭނުން ކުރަން ފަށާފައެވެ.\nކޮވިޑް-19: ނަރުދޫ އާއްމު ހާލަތަކަށް ގެނެސްފި


"Aa Sarukaaraa eku Gaanoon Asaasee ves badhalukuran jehey"\n"އާ ސަރުކާރާއެކު ގާނޫންއަސާސީ ވެސް ބަދަލުކުރަންޖެހޭ"\nތޫނިސްގެ ރައީސް ގައިސް ސައީދު: ވިދާޅުވި ގާނޫންއަސާސީއަށް ބަދަލު ގެންނަން ޖެހޭ ކަމަށް\nތޫނިސްގައި އާ ސަރުކާރެއް އެކުލަވައިލުން ދެން ލަސް ނުވާނެ ކަމަށް އެ ގައުމުގެ ރައީސް، ގައިސް ސައީދު ވިދާޅު ވެއްޖެ އެވެ. އޭނާ ވިދާޅުވީ އާ ސަރުކާރެއް އެކުލަވާލި ނަމަވެސް ގައުމު ހިންގެން އޮތީ ގާނޫންއަސާސީ ވެސް ބަދަލު ކޮށްގެނެވެ.\nޓިވީ ޗެނަލްތަކުގައި ވާހަކަފުޅު ދައްކަވަމުން ގައިސް ސައީދު ވިދާޅުވީ ކެބިނެޓް މިނިސްޓަރުކަން ދެއްވާނީ ގާބިލް ބޭފުޅުންނަށް ކަމަށާއި މާގާމުތަކަށް ވަޒީރުން ހަމަޖައްސަވާނީ އެ ބޭފުޅުންގެ ހައިސިއްޔަތަށް ވެސް ބެއްލެވުމަށް ފަހު ކަމަށެވެ. އެހެން ނަމަވެސް އާ ސަރުކާރު އިއުލާން ކުރައްވާ ތާރީހެއް ސައީދު ވިދާޅެއް ނުވެ އެވެ.\nސައީދު ވިދާޅުވި ގޮތުން ގާނޫންއަސާސީއަކީ ބަދަލު ކުރުން މަނާ ލިޔުމެއް ނޫނެވެ. އަދި ވިދާޅުވީ ގާނޫނުއަސާސީ އެ އޮތް ގޮތަށް ދާއިމަށް އޮތުން ވެސް ލާޒިމެއް ނޫނެވެ. އޭނާ ވިދާޅުވީ ކުށްހުރި އެއްޗެހިން ކުށްފިލުވަން ޖެހޭ ކަމަށާއި އިންސާނުންނަށް ދިރިއުޅެވެނީ ކުށްފިލުވައިގެން ކަމަށެވެ.\nމިއަހަރު ޖުލައި 25 ގައި ސައީދު ވަނީ ބޮޑުވަޒީރު ހިޝާމް މަޝީޝީ މަގާމުން ދުރު ކުރައްވައި ސަރުކާރު އުވާލައްވާފަ އެވެ. އަދި ޕާލަމެންޓް ހުއްޓުވައިފި ގައުމު ހިންގުމުގައި ހުރިހާ އިޚްތިޔާރެއް އަމިއްލަށް ނަންގަވާފަ އެވެ.\nސައީދު އަސްކަރީ ވެރިންނާ ބައްދަލު ކުރައްވައި އެއިރު ވިދާޅުވި ގޮތުން ގައުމަށް ބޮޑު ބަދަލެއް ގެންނަން ޖެހިފައި އޮންނަތާ ދުވަސްތަކެއް ވެއްޖެ އެވެ. އޭނާ ވިދާޅުވީ ގައުމު ހިންގުމަށްޓަކައި ރައީސްއަށް ލިބިވަޑައިގެންފައި ހުރި ރިޔާސީ ބާރުތައް އިޚުތިޔާރު ކުރައްވާނެ ކަމަށެވެ.\nގާނޫނު ހަދާ މަޖިލީހުގެ ރައީސް ރަޝީދު ޣަނޫޝީ ވިދާޅުވީ ރައީސް ސައީދުގެ ނިންމެވުން ރަނގަޅެއް ނޫނެވެ. އެހެން ނަމަވެސް ސައީދު ވިދާޅުވީ ގައުމު ހިންގަވަނީ ގާނޫނާ އެއްގޮތަށް ކަމަށެވެ.\nތޫނިސްގައި މިހާރު ހިނގަމުން ކަންތައްތަކަށް އިދިކޮޅު ޕާޓީތަކުން ވެސް ދެކޮޅު ހަދަ އެވެ. ސިޔާސީ ބާރުވެރިން ބުނާ ގޮތުން ވޮޑުވަޒީރު ހިޝާމް މަޝީޝީ މަގާމުން ދުރު ކުރައްވައި ވަނީ ހައްޔަރު ކޮށްފަ އެވެ. އަދި ނޫސްވެރިންނަށް މައުލޫމަތު ދިނުން ވެސް އޮތީ އެނާއަށް މަނާ ކޮށްފަ އެވެ.\nޓިއުނީސިއާ މެދު އިރުމަތި ޕޮލިޓިކްސް\nތޫނިސްއަށް އާ ސަރުކާރެއް، ގިނައީ ކަނބަލުން\nތޫނިސްގައި އެއްވުން މަނާކޮށް ކާފިއު ހިންގައިފި\nތޫނިސްގައި ބޮޑުވަޒީރު މަގާމުން ދުރުކޮށް ޕާލަމެންޓް ހުއްޓުވައިފި\n"ޓިއުނީޝިއާގެ އާސަރުކާރަށް މިސްރުން ތާއީދު ކުރާނެ"


Palestine ge nufoozugadha2activistun kamahvaa enmaabandu dhebein Israel in hayyaru kurumah fahu dhookollaifi | Atoll News\nފަލަސްތީންގެ ނުފޫޒުގަދަ ދެ އެކްޓިވިސްޓުން ކަމަށްވާ އެއްމާބަނޑު ދެބެން އިސްރާއީލުން ހައްޔަރު ކުރުމަށް ފަހު ދޫކޮށްލައިފި\nޝާއިޢުކުރީ: ފާޠިމަތު ފާޒިހާ ޖޫން 7, 2021, 23:57\nފަލަސްތީނުގެ ނުފޫޒުގަދަ ދެ އެކްޓިވިސްޓުން ކަމަށްވާ މުހައްމަދު އަލް ކުދްރު އާއި މުނާ އަލް ކުދްރު ހައްޔަރު ކުރިތާ އެތައް ގަޑިއިރެއް ފަހުން އިސްރާއީލް ސިފައިން އެ ދެބެން ދޫކޮށްލައިފި އެވެ.\nމުހައްމަދާއި މުނާ އަކީ އެއްމާބަނޑު ދެބެންނެވެ. އުމުރުން 23 އަހަރުގެ އެ ދެބެއިން މަޝްހޫރުވެފައި ވަނީ ޝެއިހް ޖައްރާހްގެ ޕަލަސްތީން ރައްޔިތުން އެމީހުންްގެ ގެދޮރުން ނެރެ މަގުމަތިކޮށް އެ ގެތަކުގައި އިސްރާއީލް ރައްޔިތުން އަބާދު ކުރާ މައްސަލައާއި ދެކޮޅަށް ސޯޝަލް މީޑިއާގައި ކުރާ ވަރުގަދަ ކެމްޕެއިނުންނެވެ.\nއޭގެ ތެރެއިން މުނާ ހައްޔަރު ކުރީ ގޭގައި އިންދަ އިއްޔެ އިސްރާއީލް ސިފައިން އެގޭތެރެއަށް ވަދެގަނެ ބަލާ ފާސް ކުރުމަށް ފަހު އެވެ. އަދި އެގެއިން ނުކުތުމުގެ ކުރިންް ވަނީ އަމިއްލައަށް މުހައްމަދު އިސްރާއީލް ސިފައިންނާއި ހަވާލުވުމަށް ކޯޓުން އަންގައި ނެރެފައިވާ އަމުރު އެ ދެބެއިންްގެ ބައްޕަ ނަދީމް އަލް ކުދްރު އާއި ހަވާލުކޮށްފައި އެވެ.\nރިޕޯތުތައް ބުނާގޮތުގައި އޭގެ ގަޑިއިރެއްހާއިރު ފަހުން މުހައްމަދު ވަނީ އަމިއްލައަށް ފުލުހުންގެ އިދާރާއަށް ހާޒިރުވެފައި އެވެ.\nއެމީހުން ދޫކޮށްލުމުން މުނާ މީޑިއާގައި ބުނީ އިސްރާއީލް ސިފައިން މަސައްކަތް ކުރަނީ ހައްުޔަރުގައި ބައިތިއްބައިގެން އެމީހުންގެ އަޑުކަނޑުވާލާ ހިމޭން ކުރަން ކަމަށާއި އެކަމަކު އެކަން ނުވާނެ ކަމަށެވެ. އަދި ކެމްޕެއިން އިތުރުރަށް ވަރުގަދަ ކުރާނެ ކަމަށް ބުނެ އެމީހުން ފުލުހުންގެ އިދާރާއިން ނުކުންނަ މަންޒަރު އިންސްޓްގްރާމް މެދުވެރިކޮށް މުހައްމަދު ލައިވްކޮށްފައިވެ އެވެ.\nއެ ދެބެންގެ މައްޗަށް އިސްރާއީލުގެ ސިފައިން ތުޙުމަތު ކުރަނީ އާންމު މަސްލަޙަތު ނަގާލުމާއި އާންމުންގެ ސަލާމަތަށް ގެއްލުންވާފަދަ ޙަރަކާތްތައް ކުރިއަށް ގެންދިއުމެވެ. އަދި އެ ސަރަޙައްދުގައި އިސްރާއީލް އާއި ދެކޮޅަށް ކުރިއަށްދާ މުޒާހަރާތަކުގައި ބައިވެރި ވުމުގެ ކުށުގެ ތުޙުމަތުވެސް މުނާ އާއި މުހައްމަދުގެ މައްޗަށް އިސްރާއީލު ސިފައިން ކުރެ އެވެ.\nއެކަންކަމަށް ތުހުމަތު ކުރިޔަސް އެމީހުން ހައްޔަރު ކުރަން ކޯޓުން އަމުރު ނެރެފައިވާ ހަމައެކަނި ސަބަބަކީ އަމިއްލަ ގޮދޮރު ދޫކޮށް ދިއުމާއި ދެކޮޅު ހެދުމެވެ. އެ ދެބެން ހައްޔަރު ކުރި އަސްލު ސަބަބު ހާމަ ކުރުމަށް އިސްރާއީލުން ފަސް ޖެހެނީ އެ ގައުމުގެ ލާއިންސާނީ އަމަލުތަކުގެ ހަގީގަތް ހާމަކުރިޔަ ނުދޭން ކަމަށް ރިޕޯޓުތައް ބުނެ އެވެ.


Hussain Waheed ah fuluhun ge massala eh nufeney! | Mihaaru\nކުރީގެ ޕޮލިސް ކޮމިޝަނަރު ހުސެއިން ވަހީދާއި (ކ) އަހުމަދު ރިލްވާން. ރިލްވާންގެ މައްސަލަ ސީރިއަސް މައްސަލައެއްގެ ގޮތުގައި ތަހުގީގު ކުރި ކަމަށް ހުސެއިން ވަހީދު ވިދާޅުވި.--- ފޮޓޯ: ރައީސް އޮފީސް\n11 ސެޕްޓެމްބަރ 2019 - 14:43 46 comments\nނޫސްވެރިޔާ އަހުމަދު ރިލްވާންގެ މައްސަލާގައި ގިނަ ބައެއްގެ ހިތުގައި ހުރި ސުވާލުތައް ގިނަ އެވެ. އެ މައްސަލާގައި ފުލުހުން އިހުމާލުވީ ކީއްވެތޯ އެވެ؟ ފުލުހުން ގަސްދުގައި އަޅާނުލާ އެކަން ދޫކޮށްލީތޯ އެވެ؟ އޭރުގެ ސިޔާސީ ބާރުވެރިކަމުގައި ފުލުހުންނަށް އެ މައްސަލަ ބެލިޔަ ނުދިނީތޯ އެވެ؟\nހުޅުމާލޭގައި އުޅެމުން އައި ރިލްވާން، އޭނާގެ އާއިލާއާ އެންމެ ފަހުން ބައްދަލުވީ އޮގަސްޓް 7، 2014 ވަނަ ދުވަހުގެ ރެ އެވެ. ރިލްވާން އެންމެ ފަހުން ފެނުނީ މާލޭގައި ހުންނަ ހުޅުމާލެ ފެރީ ޓާމިނަލުން އެ ރޭ ދަންވަރު 12:44 ގަ އެވެ.\nވަޅިން ބިރު ދައްކައި ރަތް ކުލައިގެ ކާރަކަށް އަރުވައިގެން ގެންދިޔައީ، ފުލުހުން ބުނެފައިވާ ގޮތުގައި، ހުޅުމާލޭގައި އޭނާ ދިރިއުޅޭ އެޕާޓްމެންޓްގެ ކުރިމަތިންނެވެ. އޭގެ ފަހުން ދެން ވީ ގޮތެއް ފުލުހުންނަށް ވެސް ކިޔައިދޭކަށް ނޭނގުނެވެ. އޭނާ ގެއްލިގެން އާއިލާ އިންނާއި ރައްޓެހިން އަޑު އުފުލި އިރު ވެސް ފުލުހުން ފުރަތަމަ ތިބީ މާ ބޮޑު ސަމާލުކަމެއް ނުދީ އެވެ. ތަހުގީގު ފެށީ ފަސް ދުވަސް ފަހުންނެވެ.\nރިލްވާނަށް އިންސާފު ހޯދަން ގޮވާލާ ބޭއްވި ހިނގާލުމެއް .--މިހާރު ފޮޓޯ/ހުސައިން ވަހީދު\nރިލްވާންގެ އާއިލާ އާއި ރައްޓެހިން ގަބޫލުކުރާ ގޮތުގައި ފުލުހުން އެ ތަހުގީގު ހިންގީ ވީނުވީއެއް ނޭނގި ދިވެހި ރައްޔިތަކު ގެއްލުމުން ކުރިމަތިކުރި ފިއްތުންތަކާ ހެދި އެވެ. ރިލްވާން ވަގަށް ނެގުމުގައި ބައިވެރިވި ކަމަށް ތުހުމަތުކުރެވޭ ބަޔަކު ހައްޔަރު ވެސް ކުރި އެވެ. އެކަމަކު ތަހުގީގުގައި ފުލުހުން އެތައް ކަމަކަށް އިހުމާލުވުމުން އެންމެން "މިނިވަންވީ" އެވެ. އެއް ބަޔަކު ޝަރީއަތާ ހަމައަށް ނުދަނީހެވެ. އަނެއް ބަޔަކު މިނިވަންވީ ޝަރީއަތުގައި، އެކަށީގެންވާ ހެކި ނެތިގެންނެވެ.\nއޭރުގެ ޕޮލިސް ކޮމިޝަނަރު ކޮބާ؟\nފުލުހުންގެ ފަރާތުން ފެނުނު އިހުމާލާއި ލަސްކަމާއި ފަރުވާކުޑަކަމުގެ ޒިންމާ އަސްލު ނަންގަވަން ޖެހޭނީ އޭރުގެ ޕޮލިސް ކޮމިޝަނަރު ހުސެން ވަހީދެވެ. ކުރީގެ ރައީސް އަބްދުﷲ ޔާމީން، ފުލުހުން ލައްވާ ހިންގުވި، ގާނޫނުއަސާސީއާ ހިލާފު އެތައް އަމަލެއް، ތަންފީޒްކުރުމުގެ ބާރު ވެރިޔަކަށް ހުންނެވީ އޭނާ އެވެ.\nއެކަމަކު ހުސެންގެ ވާހަކަ ވަރަށް ތަފާތެވެ. ރިލްވާން ގެއްލުނު މައްސަލަ ތަހުގީގު ކުރުމުގައި ފުލުހުންގެ އިހުމާލެއް ނެތް ކަމަށް ވިދާޅުވެ، ރިިޔާސީ ކޮމިޝަންގެ ރިޕޯޓުގެ މައުލޫމާތުތަކާ ބެހޭ ގޮތުން، އޭނާ "މިހާރު"ގެ ރިޕޯޓަރާ ފުރަތަމަ ވެސް އެއްސެވި ސުވާލަކީ "އެއީ މި ސަރުކާރު އައި ފަހުން ހޯދި އެއްޗެއްތޯ؟" އެވެ.\nހުސެއިން ވިދާޅުވި ގޮތުގައި ރިލްވާން ގެއްލުވާލި މައްސަލައިގައި ރިޔާސީ ކޮމިޝަނުން ނެރުނު ޑްރާފްޓް ރިޕޯޓުގައި ހުރީ ފުލުހުން ކުރި މަސައްކަތުން ހޯދި މައުލޫމާތެވެ.\n"ފުރަތަމަ ކަމަކަށް ފުލުހުން އޭރު ކުރި ހުރިހާ މަސައްކަތެއް [ރިޕޯޓުގައި] އެބަހުރި،" ހުސެއިން ވިދާޅުވި އެވެ.\nކުރީގެ ރައީސް އަބްދުﷲ ޔާމީން، ޕޮލިސް ކޮމިޝަނަރުގެ މަގާމަށް ހުސެއިން ވަހީދު އައްޔަން ކުރައްވަނީ. --- ފޮޓޯ: ރައީސް އޮފީސް\nއާއިލާ އާއި ރައްޓެހިންގެ އިތުރުން އާންމުންގެ މެދުގައި ކިތައްމެ ބޮޑު ޝައްކުތަކެއް ހުއްޓަސް، ހުސެން ވިދާޅުވީ "ރިލްވާންގެ މައްސަލަ ފުލުހުން ނުބަލާ ދޫކޮށްލާފައި ނުވާނެ" ކަމަށެވެ. އަދި އެއީ ފުލުހުން "ލުއި ގޮތަކަށް" ނެގި މައްސަލައެއް ނޫން ކަމަށް ވެސް ވިދާޅުވި އެވެ.\nރިލްވާން ގެއްލުނު މައްސަލަ ފުލުހުންނަށް ރަސްމީކޮށް ހުށަހެޅީ، ހުސެއިން ވިދާޅުވި ގޮތުގައި، އޮގަސްޓް 13 2014 ގަ އެވެ. އެއީ ރިލްވާން ވީނުވީއެއް ނޭނގި ގެއްލިގެން އުޅޭތާ ހަ ދުވަސް ފަހުންނެވެ. މައްސަލަ ހުށަހެޅި ހިސާބުން ފެށިގެން ވަރަށް ސީރިއަސްކޮށް ތަހުގީގު ކުރި ކަމަށް އޭނާ ވިދާޅުވި އެވެ.\nއެކަމަކު ހުސެން އެގޮތަށް ވިދާޅުވިޔަސް، އޭރު ވެސް އާންމުން އުފެއްދި ފުރަތަމަ ސުވާލަކީ، ރިލްވާން އުޅޭ ގޭ ކުރިމަތިން މީހަކު ގަދަކަމުން ކާރަކަށް ލާ މަންޒަރު ފެނި، ހުޅުމާލޭ ފުލުހުންނަށް އާންމުންގެ މީހަކު އެންގި ނަމަވެސް އެ ވަގުތުން ފެށިގެން ރަނގަޅު ތަހުގީގެއް ނުކުރުމެވެ. އެއީ، އޭރު ވެސް އަދި މިހާރު ވެސް ގިނަ ބަޔަކު ދެކޭ ގޮތުގައި، ފުލުހުންގެ އިހުމާލެވެ. އެފަދަ ތަހުގީގެއް ނުފެށި ގާތްގަނޑަކަށް ހަފުލާއެއް ވާ އިރު، މައްސަލައިގެ ކިތައްމެ ހެއްކެއް ހުންނާނީ ނައްތާލައިފަ އެވެ.\nއެކަމަކު އޭނާގެ ޒިންމާގެ ދަށުގައި ފުލުސް އޮފީސް އޮތް އިރު ރިލްވާންގެ ކޭސް ރަނގަޅަށް ގެންދިޔަކަން ދައްކަވަން ހުސެން ވިދާޅުވީ "ތުހުމަތު ކުރެވުނު މީހުންނާ ސުވާލުކޮށް، ހައްޔަރު ކުރަން ޖެހޭ މީހުން ހައްޔަރު ވެސް ކުރި" ކަމަށެވެ.\n"އެއީ ތަހުގީގު ޓީމުން ލުއި ގޮތަކަށް ނެގި މައްސަލައެއް ނޫން،" ހުސެއިން ވިދާޅުވި އެވެ.\nއެކަމަކު އޭރުގެ ރައީސް ޔާމީން ދަތުރުފުޅު ކުރެއްވި ރިޔާސީ ލޯންޗުކޮޅު "ފިނިފެންމާ"ގައި އެއްޗެއް ގޮއްވާލި މައްސަލައަށް ފަހު، ކޮމިޝަނަރުކަމުން އޮކްޓޯބަރު 23، 2015 ގައި އޭނާ ވަކިކުރަން ދެން ވެސް، އެއްވެސް މީހެއްގެ މައްޗަށް ދައުވާކޮށްފައެއް ނުވެ އެވެ.\nރިލްވާންގެ މައްސަލާގައި ދައުވާ އުފުލީ އޭގެ ދެ އަހަރު ފަހުން 2017 ގަ އެވެ. އެކަމަކު ކުށް ސާބިތުވާ ވަރަށް ހެކި ނެތިގެން ދެ މީހުން ވެސް ސަލާމަތްވީ އެވެ. އަދި އެ މައްސަލަ ޕީޖީގެ ފަރާތުން ހައި ކޯޓުގައި އިސްތިއުނާފުކޮށްފައެއް ނުވެ އެވެ.\nކޮމިޝަނުގެ ރިޕޯޓުން އެނގޭ ގޮތުގައި ރިލްވާނަށް މަރުގެ އިންޒާރު ވެސް ލިބެމުން ދިޔަ އެވެ. އެކަމަކު ރިލްވާންގެ ހާދިސާ އަކީ "މާ ކުރީގެ ކަމަކަށް ވާތީ"، ފުލުހުންނަށް އެ މައުލޫމާތު ލިބުނު ކަމެއް ނުވަތަ ނުލިބޭ ކަން ވެސް ހަނދާނުގައި ނެތް ކަމަށް ހުސެން ވިދާޅުވި އެވެ.\nއޭނާ ގަބޫލުކުރައްވާ ގޮތުގައި ރިލްވާން ގެއްލުނު މައްސަލަ ތަހުގީގުނުކޮށް ފުލުހުން އިހުމާލުވި ކަމަށް ބުނަނީ ވަކި މީހަކު ބޭނުންވާ ގޮތަށް މައްސަލަ އެނބުރިގެން ނުދިއުމުންނެވެ. އެކަމަކު ކޮމިޝަނުން ނެރުނު ރިޕޯޓްގައި ހާމަކުރި މައުލޫމާތުތަކުން ގިނަ ބަޔަކު ލަފާކުރަނީ ފުލުހުންގެ ތަހުގީގު ގެންގޮސްފައި ވަނީ ފަރުވާކުޑަކޮށް ކަމަށެވެ.\nފުލުހުން ދިފާއުކުރައްވައި، ހުސެން ވާހަކަ ދެއްކެވި ނަމަވެސް، ރިލްވާން ވަގަށް ނެގި މައްސަލައިގެ އެތައް ކަމަކުން ފެންނަނީ ފުލުހުންގެ އިހުމާލެވެ.\nއިތުރު ލިޔުންތައް ކުށްކުރުން ޕޮލިސް މީހުން މެރުން ކިޑްނެޕްކުރުން ރިޔާސީ ކޮމިޝަން ގެއްލިގެން ހޯދާ މީހުން ހުސެއިން ވަހީދު އަހުމަދު ރިލުވާން


Faisaa foruvaafa eh nuvaane, niyaiy heyo: Yameen\nރައީސް ޔާމީން މިއަދުގެ ޝަރީއަތުގައި ވާހަކަފުޅު ދައްކަވަނީ\nއެމްއެމްޕީއާރްސީގެ ކޮރަޕްޝަންގެ ބޮޑު ތުހުމަތެއްވާ އެސްއޯއެފްގެ އެކައުންޓުން ޖަމާކުރި އެއް މިލިއަން ޑޮލަރު ފޮރުވައި އޭގެ އަސްލު އޮޅުވާލަން އެއްވެސް މަސައްކަތެއް ކުރައްވާފައި ނުވާނެ ކަމަށާއި އެމަނިކުފާނުގެ ނިޔަތް ރަނގަޅު ކަމަށް ކުރީގެ ރައީސް އަބްދުﷲ ޔާމީން އަބްދުލްގައްޔޫމް މިއަދު ވިދާޅުވެއްޖެ އެވެ.\nރައީސް ޔާމީން މިހެން ވިދާޅުވީ އެ މަނިކުފާނުގެ މައްޗަށް އުފުލާފައިވާ މަނީ ލޯންޑްރިން ދައުވާގެ ޝަރީއަތުގެ މިއަދުު އަޑުއެހުމުގަ އެވެ. މި އަޑުއެހުމަކީ ރައީސް ޔާމީންގެ ދިފާއީ ހެކީގެ ގޮތުގައި ހުށަހަޅާފައިވާ އެމްއެމްއޭގެ ކުރީގެ ގަވަރުނަރު އަޒީމާ އާދަމްގެ ހެކި ބަސް ނަގަން ތާވަލުކުރި އަޑުއެހުމެކެވެ. ނަމަވެސް އަޒީމާ ވަނީ ހެކި ބަސް ދެއްވަން އުޒުރުވެރިވާ ކަމަށާއި މައްސަލާގައި ދެއްވާނެ ހެކި ބަހެއް ނެތް ކަމަށް ވިދާޅުވެ ކޯޓަށް ސިޓީއެއް ފޮނުއްވާފަ އެވެ.\nމިހާރު ރާއްޖެއިން ބޭރުގައި އުޅުއްވާ އަޒީމާގެ އެ ސިޓީ ލިބިފައިވާތީ މައްސަލަ ބައްލަވާ ގާޒީ އަހުމަދު ހައިލަމް ނިންމެވީ އޭނާގެ ހެކި ބަސް ނުނަގާށެވެ.\nހަމަ އެގޮތަށް މި މައްސަލާގައި ރައީސް ޔާމީންއާ ދެކޮޅަށް ހުށަހަޅާފައިވާ ހެއްކެއް ކަމަށްވާ އޭސީސީގެ ކުރީގެ ރައީސް ހަސަން ލުތުފީގެ ހެކި ބަސް ވެސް ނުނަގަން ވެސް ވަނީ ނިންމާފަ އެވެ. އޭނާ ވެސް ވަނީ ހެކި ބަސް ދެއްވަން އިންކާރު ކުރައްވައި ކޯޓަށް ސިޓީއެއް ފޮނުއްވާފަ އެވެ.\nއޭނާގެ ހެކި ބަސް ނުނެގި ނަމަވެސް އޭނާ ތަހުގީގަށް ދެއްވި ބަޔާނުގެ ވީޑިއޯ ސީޑީ، ބެއްލެވުމަށް ގާޒީ ނިންމެވި އެވެ. އެކަމާ ރައީސް ޔާމީންގެ ފަރާތުން އިއުތިރާޒު ވެސް ކުރި އެވެ. ނަމަވެސް ގާޒީ ނިންމެވީ އެ ވީޑިއޯ ބެލުމަށެވެ. އަދި ވީޑިއޯ ބަލަން ރައީސް ޔާމީންގެ ފަރާތުން ބޭނުންވާނަމަ އެ ފަރާތަށް ވެސް އެ ފުރުސަތު ދިނުމަށެވެ.\nމިއަދުގެ އަޑުއެހުމުގައި ދެން އޮތީ ކިތާބީ ހެއްކާ ގުޅޭ ގޮތުން ވާހަކަ ދެއްކުމާއި ޝަފަވީ ހެކިންގެ ހެކި ބަހާ ގުޅޭ ގޮތުން ފާހަގަވި ނުކުތާތައް ބަޔާން ކުރުމެވެ. އެގޮތުން އެންމެ ފުރަތަމަ ޕްރޮސިކިއުޓާ ޖެނަރަލް (ޕީޖީ) ގެ ފަރާތުން ވަނީ އެކަންކަން ފާހަގަކޮށް ވާހަކަ ދައްކަވާފަ އެވެ.\nޕީޖީގެ ވަކީލް ފާހަގަ ކުރެއްވި ގޮތުގައި ކުށުގެ އުންސަރުތައް ދައުލަތުގެ ފަރާތުން ހުށަހެޅި ހެކިތަކުގެ ސަބަބުން ސާބިތުވާ ކަމަށެވެ. އެގޮތުން އެސްއޯއެފްއިން ރައީސް ޔާމީންގެ އެކައުންޓަށް ފޮނުވި އެއް މިލިއަން ޑޮލަރަކީ ވޮޑުމުލާ ކިޔާ ރަށެއް ކުއްޔަށް ދޫކޮށްގެން އެމްއެމްޕީއާރްސީއަށް ލިބެން ޖެހޭ ފައިސާއެއް ކަމަށް ބެލެވެން އެބަ އޮތް ކަމަށެވެ. އެކަން ކުރީގެ ނައިބު ރައީސް އަހުމަދު އަދީބާއި އެމްއެމްޕީއާރްސީގެ ކުރީގެ އެމްޑީ އަބްދުﷲ ޒިޔަތުގެ ހެކި ބަހުން ވެސް ބާރު ލިބޭ ކަމަށެވެ.\nއެ ފައިސާއާމެދު ޝައްކު އުފެދޭތީ އެންޓި ކޮރަޕްޝަން ކޮމިޝަން (އޭސީސީ) އިން ވެސް ދިޔައީ އެ މައްސަލަ ތަހުގީގު ކުރަމުންކަން ސާބިތުވާން އެބަ އޮތް ކަމަށާއި އެހެންކަމުން އެއީ ކުށެއް ކޮށްގެން ހޯދާފައިވާ ކަމަށް ޝައްކު އުފެދޭ ފައިސާތަކެއްކަން ސާބިތުވާ ކަމަށެވެ.\nގާނޫނުގައިވާ ގޮތުން ކުށުގެ އެއް އުންސަރަކީ ކުށެއް ކޮށްގެން ހޯދާފައިވާ ކަމަށް ޝައްކު އުފެދޭ ފައިސާތަކަކަށް ވުމެވެ. އެ ފައިސާތަކަކީ ޝައްކު އުފެދޭ ފައިސާތަކެއްކަން ރައީސް ޔާމީނަށް ވެސް އެނގިވަޑައިގަންނަވާކަން އެނގެން އެބަ އޮތް ކަމަށާއި އޭސީސީގެ ކުރީގެ ރައީސް ހަސަން ލުތުފީ، އެ މައުލޫމާތު ގުޅާފައި ދެއްވި ކަމަށް ރައީސް ޔާމީން ވެސް ވިދާޅުވެފައިވާ ކަމަށް ވަކީލް ފާހަގަ ކުރެއްވި އެވެ.\nކުށުގެ ދެވަނަ އުންސަރަކީ ފައިސާގެ އަަސްލު އޮޅުވާލުމެވެ. ވަކީލް ވިދާޅުވި ގޮތުގައި އެ އުންސުރު ވެސް ސާބިތުވެ އެވެ. އެއީ އޭސީސީއާއެކު ރައީސް ޔާމީން އުފެއްދެވި އެސްކްރޯ އެކައުންޓަށް ޖަމާކުރަން އެއްބަސްވީ އެސްއޯއެފްއިން ޖަމާކުރި ފައިސާ ކަމުގައިވީ ނަމަވެސް ބޭންކް ސްޓޭޓްމެންޓްތަކުން އެނގެނީ އެސްކްރޯ އެކައުންޓަށް ޖަމާކުރީ ބީއެމްއެލްގެ އެކައުންޓަކުން އެހެން ފައިސާތަކެއް ކަމަށެވެ. އަދި އެސްއޯއެފްއިން ޖަމާކުރި ފައިސާތައް އިސްލާމިކް އެކައުންޓްގައި ހުޅުވާފައި އޮތް ރައީސް ޔާމީންގެ ތިން އިންވެސްޓްމެންޓް އެކައުންޓަކަށް ޖަމާކޮށްފައިވާ ކަމަށެވެ. އެސްކްރޯ އެކައުންޓަށް ޖަމާކޮށްފައިވާ ފައިސާއަކީ ކުރީގެ ޓޫރިޒަމް މިނިސްޓަރު މޫސާ ޒަމީރުގެ އަތުން ރައީސް ޔާމީން ހޯދައްވާފައިވާ ފައިސާތަކެއްކަން އޭނާގެ ހެކި ބަހުން ވެސް އެނގޭ ކަމަށް ވަކީލު ފާހަގަކުރެއްވި އެވެ.\nރައީސް ޔާމީން ވެސް މިއަދު ވަނީ ހެއްކާ ގުޅޭ ގޮތުން ވާހަކަފުޅު ދައްކަވާފަ އެވެ. ރައީސް ޔާމީން ވިދާޅުވީ އެއް ބޭންކެއްގެ އެހެން އެކައުންޓަކަށް ފައިސާ ޖަމާ ކުރުމަކީ އޭގެ އަސްލު އޮޅުވާލުން ކަމެއް ދައުލަތަށް ބުނެދެވިފައިނުވާ ކަމަށެވެ. އަދި އެއް މިލިއަން ޑޮލަރަކީ އެމްއެމްޕީއާރްސީއަށް ލިބެން ޖެހޭ ފައިސާއެއް ކަމެއް ދައުލަތަށް ސާބިތު ކޮށްދެވިފައި ނުވާ ކަމަށެވެ. އެއް މިލިއަން ޑޮލަރު އެސްއޯއެފްގެ އެކައުންޓަށް ޖަމާވިއިރު ވެސް އެ އެކައުންޓްގައި ފައިސާ ހުރި ކަމަށާއި ވީއިރު އެއިން އެމްއެމްޕީއާރްސީގެ ފައިސާ ކަނޑައަޅަނީ ކިހިނެއްތޯ ރައީސް ޔާމީން ސުވާލު އުފެއްދެވި އެވެ.\nރައީސް ޔާމީން ވަނީ ސިވިލް ކޯޓުން އެސްއޯއެފް އާއި އެމްއެމްޕީއާރްސީއާ ދެމެދު ސައްހަ މުއާމަލާތަތްައް ހިނގާފައިވާ ކަމަށް ކަނޑައަޅާފައިވާ ހުކުމް ވެސް ފާހަގަ ކުރައްވާފަ އެވެ. އެ ހުކުމްގައިވާ ގޮތުން ވެސް އެ ދެ ކުންފުނީގެ މުއާމަލާތްތަކުގައި ސައްހަ ނޫން މުއާމަލާތްތަކެއް އުޅޭ ކަމަށް ބުނެވެން ނޯންނާނެ ކަމަށް ވިދާޅުވި އެވެ.\nއޭގެއިތުރުން ރައީސް ޔާމީން ވިދާޅުވީ ވޮޑުމުލާގެ ފައިސާ އެމަނިކުފާނަށް ލިބެންޖެހޭ ސަބަބެއް އަދީބާއި ޒިޔާތު ގެނެސް ހެކި ބަސް ނަގައިގެން ވެސް ބުނެދެވިފައިނެތް ކަމަށެވެ.\nރައީސް ޔާމީންގެ ވަކީލުން\nއެސްއޯއެފްއިން ޖަމާކުރި ފައިސާ ފޮރުވައި އޭގެ އަސްލު އޮޅުވާލުމަށް މަސައްކަތް ނުކުރައްވާކަން ތަކުރާރުކޮށް މިއަދު ވެސް ރައީސް ޔާމީން ވިދާޅުވި އެވެ. ވިދާޅުވީ އޭސީސީއާއެކު އެސްކްރޯ އެކައުންޓެއް ހަދައި ފައިސާ އެ އެކައުންޓްގައި ބަހައްޓަން އެމަނިކުފާނު ނިންމެވީ ވެސް ހެޔޮ ނިޔަތުގައި ކަމަށެވެ. އެކަމަކީ އޭސީސީއިން ކުރި ކަމެއް ނޫން ކަމަށާއި ދައުލަތަށް ގެއްލުނު ފައިސާއެއް ހޯދަން އޭސީސީއިން ކުރި އެއްވެސް ކަމެއް ނޯންނާނެ ކަމަށް ވެސް ރައީސް ޔާމީން ވިދާޅުވި އެވެ.\nރައީސް ޔާމީން ވަނީ އިސްލާމިކް ބޭންކްގެ އެކައުންޓްގައި ހުރި ފައިސާގެ ބަދަލުގައި އެހެން ފައިސާތަކެއް އެސްކްރޯ އެކައުންޓަށް ޖަމާ ކުރެއްވި ސަބަބުތައް ވެސް ވިދާޅުވެ ދެއްވާފަ އެވެ. އޭގެ ތެރެއިން އެއް ސަބަބެއް ކަމަށް ވިދާޅުވީ އޭސީސީއިން އެ ފައިސާތަކުގައި އަތް ނުލަން އޭގެ ކުރިން އެމަނިކުފާނަށް އަންގާފައި އޮތުމެވެ.\nރައީސް ޔާމީން ވިދާޅުވީ އެސްކްރޯ އެކައުންޓް ހެދުމުގެ ކުރިން ސިޓީއަކުން އޭސީސީއިން ވަނީ އެ ފައިސާތަކުގައި އަތް ނުލައި އެ ހުރި ގޮތަށް ބެހެއްޓުމަށް އެމަނިކުފާނަށް އަންގާފަ ކަމަށެވެ. އެހެންވެ އެ ފައިސާގައި އެމަނިކުފާނު އަތްލައި، އެ އެހެން އެކައުންޓަކަށް ޖަމާކޮށްފިނަމަ އެމަނިކުފާނު ގާނޫނީ ކުށަކަށް އަރައިގަތީ ކަމަށް ބެލުމުގެ ފުރުސަތު އޮވެދާނެ ކަމަށެވެ. އެހެންވެ، އެ ފައިސާތަކެއް ޖަމާ ކުރެއްވީ ކަމަށާއި ނަމަވެސް އެއީ ހެޔޮ ނިޔަތުގައި ކުރެއްވި ކަމަށް ވިދާޅުވި އެވެ.\nރައީސް ޔާމީން ވިދާޅުވީ ދައުލަތަށް މުހިންމު ވާނީ ފައިސާގެ މިންވަރު ކަމަށާއި ދައުލަތުން ބޭނުންނަމަ މިހާރު ވެސް ނެގޭ ގޮތަށް އެއް މިލިއަން ޑޮލަރު އެ އެކައުންޓްގައި އެބަހުރި ކަމަށެވެ. އެހެންވެ މި ދައުވާ އެމަނިކުފާނުގެ މައްޗަށް ކުރާތީ ހިތާމަ ކުރައްވާ ކަމަށާއި ދައުވާއަކީ މިހާރުގެ ސަރުކާރުން ބޭނުންވެގެން ކޮށްގެން އުޅޭ ދައުުވާއެއް ކަމަށެވެ.\nރައީސް ޔާމީންގެ ވަކީލުން ވެސް ވަނީ އެ ނުކުތާތައް ތަފްސީލްކޮށް މިއަދުގެ ޝަރީއަތުގެ އަޑުއެހުމުގައި ވިދާޅުވެދެއްވާފަ އެވެ. ރައީސް ޔާމީންގެ ވަކީލު އަލީ ޝާހް ވިދާޅުވީ ކުށުގެ އުންސުރުތައް ދައުލަތަށް ސާބިތުކޮށް ނުދެވޭ ކަމަށެވެ. އެގޮތުން އެ ފައިސާތަކަކީ ޝައްކު އުފެދޭ ފައިސާތަކެއްކަން ނުވަތަ ޝައްކު އުފެދެނީ ކިހިނެއްކަން ވެސ ބުނެ ނުދެވޭ ކަމަށެވެ.\nއެސްއޯއެފްއިން އެކިއެކި ފަރާތްތަކަށް ފައިސާ ޖަމާކޮށްފައިވާ ކަމަށާއި ރައީސް ޔާމީންގެ އެކައުންޓަށް ޖަމާކުރި ފައިސާއަކީ ވޮޑެމުލާގެ ފައިސާކަން އެނގޭނެ އެއްވެސް ހެއްކެއް ހުށަހަޅާފައިނެތް ކަމަށެވެ. އަދި އެގޮތަށް މިހާތަނަށް އޭސީސީއިން ވެސް އަދި ކޯޓަކުން ވެސް ކަނޑައަޅާފައިނެތް ކަމަށެވެ.\nއޭގެއިތުރުން ކުށުގެ ދެވަނަ އުންސުރު ކަމަށްވާ ފައިސާގެ އަސްލު އޮޅުވާލުން ވެސް ދައުލަތަށް ސާބިތުކޮށްދެވިފައިނެތް ކަމަށް އަލީ ޝާހް ވިދާޅުވި އެވެ. އޭނާ ވިދާޅުވީ ފައިސާ އޮޅުވާލިކަން ދެއްކިފަ ނެތް ކަމަށާއި ދައުލަތަށް ލިބެންޖެހޭ ކަމަށް ޝައްކު ކުރެވޭ ކަމަށް ބުނާ އެއް މިލިއަން ޑޮލަރަށް މިހާރު ވެސް އެ ހުރީ ވާސިލްވެވެން ކަމަށެވެ. އެ ފޯރުވައިގެން އޭގެން ފައިދާއެއް ހޯދުމަށް ރައީސް ޔާމީން ނޫޅުއްވާ ކަމަށެވެ.\nރައީސް ޔާމީންގެ އަނެއް ވަކީލް އާދަމް އާސިފް ވިދާޅުވި ގޮތުގައި މި ދައުވާއަކީ ސާބިތުކުރުމަށް ވަރުގަދަ އެއްވެސް ހެއްކެއް ނެތްއިރު މިއީ ޕީޖީގެ މަގާމު ދިފާއު ކުރެއްވުމަށް ކުރައްވާފައިވާ ދައުވާއެއް ކަމަށެވެ. މުޅި ހާދިސާގައި ވެސް ރައީސް ޔާމީން އަމަލު ކުރައްވާފައިވަނީ ތެދު ނިޔަތުގައިކަން ދައުލަތުން ހުށަހަޅާފައިވާ ހެކިތަކުން ވެސް ސާބިތުވާ ކަމަށެވެ. ދައުލަތުގެ ހެކިތަކުން ވެސް ސާބިތުވަނީ ރައީސް ޔާމީންގެ ތެދު ނިޔަތާއި މައުސޫމްކަން ކަމަށް އާސިފް ވިދާޅުވި އެވެ.\nމި މައްސަލާގައި ދެން އޮންނާނީ ހުލާސާ ބަޔާން އިއްވުމަށް ބާއްވާ އަޑުއެހުމެވެ. އެ އަޑުއެހުން ތާވަލުކުރީ އަންނަ މަހުގެ ދިހަވަނަ ދުވަހަށެވެ. އެއަށްފަހު ހުކުމް އިއްވުމުގެ އަޑުއެހުން ދިހަ ދުވަހުގެ ތެރޭގައި ތާވަލުކުރަން ޖެހޭނެ އެވެ. މި ކުށް ރައީސް ޔާމީންގެ މައްޗަށް ސާބިތުވެއްޖެނަމަ ފަސް އަހަރާއި 15 އަހަރު ދުވަހުގެ ޖަލު ހުކުމެއް އަންނާނެ އެވެ.\nރައީސް އަބްދުﷲ ޔާމީން ޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް + އޭސީސީ ހިޔާނާތް ރައީސް ޔާމީންގެ ޝަރީއަތް\nޔާމީންއަށް ތަހުގީގުގައި ސުވާލުކުރި ކުށާމެދު ދެބަސްވުމަކަށް!


Alhuganduge Thasahvaru: Nolhivaramu- Fathuruverikamah Thahyaaruvun | Thiladhun\nއަޅުގަނޑުގެ ތަޞައްވަރު: ނޮޅިވަރަމު- ފަތުރުވެރިކަމަށް ތައްޔާރުވުން\nއިލްޔާސް ޝުޖާޢު ޖެނުއަރީ 16, 2020\nމި ލިޔުމަކީ ކުރިން 2009 ގައި، ނޮޅިވަރަމު އޮންލައިނަށް ލިޔުނު ލިޔުމެކެވެ. އެ ފަހަރުގެ ސުރުޚީއަކީ، “ނާގޯށި ރިސޯޓު ހުޅުވަން ވާއިރަށް، މަރުހަބާކިޔުމަށް ތައްޔާރުވުން” އެވެ. އެއީ އެއަހަރު ނާގޯށި ރިސޯޓު ހުޅުވާނެކަމަށް ބުނެ ލިޔެފައިވާ ޚަބަރެއް ފެނުމާ ގުޅިގެން ލިޔުނު ލިޔުމެކެވެ.\nމި ތަސައްވަރަކީ އަޅުގަނޑު ވަރަށް ކުރީއްސުރެ ގެންގުޅޭ ތަސައްވަރެކެވެ. ހދ އަތޮޅުގައި ފަތުރުވެރިކަން ތަރައްގީވެގެން އަންނަ އިރު، އެކަމުގެ މަންފާ ނޮޅިވަރަމަށް ހޯދިދާނެ ގޮތުގެ ތަސައްވަރެވެ. މިފަހަރު މި ލިޔަނީ މިހާރުގެ ހާލަތާ ގުޅުވާލައިގެންނެވެ. އެހެންވީމާ ކުރިން ލިޔުނު ލިޔުމާ ކުދިކުދި ތަފާތުތަކެއް ހުންނާނެއެވެ. މިހާރު ކުޅުދުއްފުށީގައި ވައިގެ ބަނދަރެއް އޮތުމާއި، ކުޅުދުއްފުއްޓާ ނުހަނު ކައިރީގައި މިރަށް އޮތުމުން، ފަތުރުވެރިން ގެނައުމަށް ފަސޭހަތަކެއް ވާނެއެވެ. އަދި ކަނޑުމަގުން އަންނަން ބޭނުންވެއްޖެނަމަ ކުޅުދުއްފުށީ ބޯޓުތަކުން ވެސް އައުމުގެ ފުރުސަތު އެބައޮތެވެ.\nއެހެންކަމުން، މިހާރު ފަތުރުވެރިކަމަށް އޮތް ފުރުސަތު އިތުރުކަމަށް ފެނެއެވެ. އަނެއްކާ ނޮޅިވަރަމަކީ ގުދުރަތީ ގޮތުން މުއްސަނދި ވެއްޓެއް ލިބިފައިވާ މާ ރަށެއް ވެސްމެއެވެ.\nރަށަކީ ވަށައިގެން ކަހަލަ ގޮތަކަށް ރީތި ގޮނޑުދޮށެއް އޮންނަ ރަށެކެވެ. ރާއްޖޭގެ ނިސްބަތުން އުސްވެސް މެއެވެ. ޚާއްޞަކޮށް، ދެކުނުކޮޅުގައި އޮންނަ އުސްފަސްގަނޑާއި، ދެކުނު އިރުމަތީ ކަންމަތިން ފެށިގެން ހުޅަނގަށް ދެމިފައި އޮންނަ ފުޅާ ބޮޑު، ހުދު، ހިމުން ދޮންވެލީގެ އަތިރިމައްޗަކީ ހިތްފަސޭހަ ތަނެކެވެ. ހުޅަނގު ގަދައިގައި، ގޮނޑުދޮށުގެ ވެލިގަނޑު ގެއްލުނަސް، އެ މޫސުމުގައި އަންނަ ބިޔަ ރާޅުތައް، ގޮނޑުދޮށަށް ބީއްސާލާއިރު، ރާޅާއެޅުމަކީ ވެސް ވަކި ފޯރި ކުޑަކަމެއް ނޫނެވެ.\nޖުންޖުލައި ގަދަޔަށް ފަހު، ގޮނޑުދޮށުގައި އުފެދޭ ކުޑަމޫދު (ބިއްސާވެލި)އަކީ ވެސް ދޫކޮށްލެވޭ ވަރަށް ވުރެ ރީތިތަނެކެވެ. ހުޅަނގު މޫސުމުގެ ގަދަކަން ކެނޑުމުން ދެކުނު ހުޅަނގު ކަންމަތީގައި އޮންނަ މޫދު، “ކަނޑު-އެއްގަންކޮށްލި-ތަން” އަކީ ވެސް ހިތްފަސޭހަ މޫދެކެވެ. ގުންޑޮޅިމަތިން ނަގާ ރާޅު ސީދާ ގޮނޑުދޮށަށް ބިންދާލާގޮތަށް، އެއޮއް ބޮޑު އަތިރިމަތި ދޮވެ ސާފުކޮށްލާފައި އޮންނަ އިރު ހީވަނީ ހިމުން ވެލީގެ ސާލެއް ފަތުރާލާފައި އޮންނަހެންނެވެ.\nއަދި އިރުދެކުނުކަނާއި، ބަނދަރު ފައިކަށީ ސަރަހައްދަކީ ބިޔަރާޅު އަންނަ ސަރަހައްދުތަކަށްވުމުން، ރާޅާއަޅާ ފަތުރުވެރިންނަށް ރާޅާއެޅުމުގެ ފަހި ފުރުސަތުތަކެއް އެބަހުއްޓެވެ. އެހެންކަމުން، ފަތުރުވެރިކަމުގެ ނަޒަރުން ބަލާއިރު މިއީ ހަމަ ވަރަށް ފުރިހަމަ މަންފާ ހޯދި ދާނެ ތަންތަނެވެ.\nރަށުގެ އިރުދެކުނު ކަނުގައި އޮންނަ ބޮޑު ކުޅިއަކީ، އެތަނުގެ ވަށައިގެން ކަނޑުލާއި، ރަނޑުލާއި، ތަކަފައްޗާއި، ބޮނޑަވަކި ގަސްތައް ހެދިފައިވާ ސަރަހައްދެއްގެ މެދުގައި އޮތް، ހެޔޮވަރު ވަރަކަށް ފުން، ކުޅީގެ އަޑީގެ ބިންގަނޑު ހަރު، ނުގަނބާ ކުޅިއެކެވެ.\nކުޅިކޯޅިއާއި، ކަންފަތްދިގު ވެނާއި، ބޭންގުފަދަ ދިރުންތަކުން މުއްސަނދިވެފައިވާ ކުޅިއެއް ވެސްމެއެވެ. ރަތަފަޔާއި، ރޭރު ފަދަ ބައެއް ދޫނިތަކުގެ ގޯއްޗެއް ވެސްމެއެވެ. ކުޅީގެ އިތުރުން ރަށުގެ އުތުރުކޮޅުގައި ބޮޑު ކަނޑޫފަލެއް ވެސް އެބައޮތެވެ. “ޓްރޮޕިކަލް” ޖަންގައްޔެއް ފަދަ މި ކަނޑޫފަލަކީ ވެސް ނުހަނު ރީތި ތަނެކެވެ. އެހެންކަމުން މިތަންތަނަކީ ފަތުރުވެރިންގެ ސަމާލުކަން ހޯދިދާނެ ގުދުރަތީ ރީތިކަން ލިބިފައިވާ ތަންތަނެވެ.\nމިގޮތުން ކުޅީގެ އެއް އަރިމަތީގައި ރެސްޓޯރަންޓެއް ހަދަންވީއެވެ. ރެސްޓޯރަންޓުން ކާއެއްޗެހި ނަގައިގެން، ކައިރީގައި ބަނދަރުކޮށްފައި ހުރި ބޮއްކުރާތަކަށް އަރައިގެން ކުޅިތެރެއަށް ނިކުންނަންވީއެވެ. ކުޅިތެރޭގައި ފަލިޖަހާލައި ކުޅީގެ އަރިއަރިމައްޗަށް ދުއްވާލާ، ވެށީގެ ހިތްގައިމުކަމާއެކު، ކާނާ ދިރިގެން ދާނެ ގޮތް ވެސް ނޭނގޭހާ ފުރިހަމަ ވެއްޓެކެވެ.\nގުދުރަތީ ރީތިކަމުގެ އިތުރުން، ރަށަކީ މެހެމާންދާރީގެ ގޮތުން ފާހަގަކޮށްލެވޭ، ސަގާފީ ކުޅިވަރުގެ ރޮނގުން ވެސް ހަރަކާތްތެރި ބަޔަކު އުޅޭ ރަށެކެވެ. އެހެންކަމުން، ސަގާފީ ފަތުރުވެރިކަމުގެ ރޮނގުން ވެސް ނަފާ ލިބިގަނެވިދާނެއެވެ. މިގޮތުން ސަގާފީ މަރުކަޒެއް ހެދިދާނެއެވެ.\n2009 ގައި ލިޔުނު އިރު، މިތަން ހަދަން އަޅުގަނޑު ހުށައެޅި ސަރަހައްދުން މިހާރު ވަނީ ގޯތި ދީފައެވެ. އެހެންކަމުން، ރަށުގެ ރައްޔިތުންނަށް ދަތި ނުވާނެ ހިސާބެއްގައި މިތަން ހެދުން ރަނގަޅުވާނެއެވެ. އެ މަރުކަޒުގެ އެކި ހިސާބުތަކުން އެކި ކުޅިވަރުތަކާއި އެކި މަސައްކަތްތައް ފެންނާނެ ގޮތަށް ތަން ފަރުމާކުރެވިދާނެއެވެ. ބޮޑުމާއްޔާއި، ބޮޑުބެރުޖެހުމާއި، ދަފިނެގުމާއި، ތާރަޖެހުން ފަދަ ކުޅިވަރުތަކެވެ. ފަންގިވިނުމާއި، މުޅި، މުޅޯށި، ގޮނު އަދި ވަށިވިޔުމާއި، ކަށިކެޔޮފަތުން ސާންތި އަދި ސަޓާ ވިޔުންފަދަ ކަންކަމެވެ. މިއީ ފަތުރުވެރިންގެ ޝައުގުވެރިކަން އިތުރަށް ހޯދިދާނެ ކަންކަމެވެ.\nއެހެންކަމުން، ފަތުރުވެރިން، ހެނދުނު ގެސްޓުހައުސުން ނުކުމެ ގޮނޑުދޮށަށް ގޮސް އަވިން ފެންވަރައިގެން، މޫދަށް އެރި ފީނައި، މަސްމަހާމެހީގެ ބަގީޗާތައް ބަލައިލުމަށްފަހު، މެންދުރު ކައިގެން ސަގާފީ މަރުކަޒަށް ގޮސްފައި، ސަގާފީ ކަންކަން ދެކެލުމަށް ފަހު، ރޭގަނޑު، ކުޅީ ރެސްޓޯރަންޓަށް ގޮސް ކުޅިތެރޭގައި ބޮއްކުރާ ދުއްވާލައިފައި އައިސް، ރޭގަނޑު ނިދަންވީއެވެ. އަނެއްކާ، ހެނދުނު ގޮސް ކަނޑޫފަލުގެ ޖަންގަލީރީތިކަން ދެކެލުމަށް ފަހު، ކުޅީ ސަރަހައްދުގެ ވެށީގެ ރީތިކަން ދެކެލަފައި، ރާޅާއަޅަން ބޭނުންވާ މީހުން، އިރުމަތިފަރާތުގެ ރާޅުގަނޑަށް އެރި ރާޅާއަޅަންވީއެވެ.\nމިހުރީ ފަތުރުވެރިންނަށް ކޮންމެކޮންމެ ރިސޯޓަކުން ހާސިލުކުރެވޭނެ ކަންކަމެއް ނޫނެވެ. އެހެންކަމުން ނޮޅިވަރަމަކީ ފަތުރުވެރިންނަށް ވަރަށް ހިތްގައިމު، ފުރިހަމަ ރަށަކަށްވާނެއެވެ.\n16 ޖެނުއަރީ, 2020 | 11:49\n18 ޖެނުއަރީ, 2020 | 5:56\nތިއީ ކުރިން ކުރީގެ އެންޕީގެ ވިސްނުމެއް، ޖަރުމަނުގެ ޓީމެއް ލައްވާ ސަރވޭ ކޮށް ގެން ގެނެސްދެއްވި ވަރަށް ހިއްޤައިމު ޚިޔާލެއް